
Rene Guenon şi caracterul 

UNIVERSAL AL FUNCŢIUNII SALE SPIRITUALE 


Din multitudinea conceptelor şi categoriilor pe care cei 
cu preocupări intelectuale le utilizează în zilele noastre, două 
sunt cele a căror înţelegere, fundament semantic şi finalitate 
noetică scapă în mod curent, simptomatic pentru conţinutul 
spiritual al momentului istoric pe care-1 trăim: metafizica şi 
funcţiunea spirituală. Primul termen, reconsiderat de Rene 
Guenon în aspectele sale fundamentale autentice, reprezintă 
chintesenţa perspectivei esoterice asupra Adevărului unul 
şi unic, cel de al doilea este măsura însăşi a autenticităţii 
autorităţii spirituale pentru un mare maestru; ambii termeni 
caracterizează, în mod cardinal, omul şi opera celui pe care 
unii dintre contemporanii săi l-au numit „prinţul arcanelor”. 

Personalitatea lui Rene Guenon depăşeşte suveran 
posibilităţile şi disponibilităţile înţelegerii comune, proprie 
unei perspective culturale, prin două caracteristici unice: 
prima, intrinsecă esenţei rolului şi rostului unui destin 
spiritual pe care îl putem califica, fără teama vreunei exagerări 
sau supraestimări, ca aparţinând categoriei „realizării 
descendente”; cea de a doua, aparent exterioară, articulată 
potenţial în orizontul complexităţii, completitudinii şi 
altitudinii spirituale a operei sale, este complementară în 
mod recesiv celei dintâi. Aceste două caracteristici esenţiale 
se referă la „mandatul ceresc” al lui Rene Guenon şi la 
rolul pe care opera sa „comandată” şi „recomandată” din 

raţiuni umane şi cosmice a fost menită să îl joace. Iată cum 
definea un reprezentant eminent al esoterismului islamic 
contemporan mesajul guenonian: 

învăţăturalui Rene Guenon este expresia particulară, revelată 
Occidentului contemporan, a unei doctrine metafizice şi 
iniţiatice care este cea a Adevărului unic şi universal. El este 
inseparabil de o funcţiune sacră, de origine supraindividuală, 
pe care Mihail Vâlsan a definit-o ca o „reamintire supremă” 
de adevăruri pe care le deţine, încă în zilele noastre, Orientul 
imuabil şi ca o „convocare” ultimă ce conţine un avertisment 
pentru lumea occidentală, o promisiune dar şi un anunţ al 
„judecării” sale 1 . 

Pe de altă parte, personalitatea autorului acestei opere 
unice prin irepetabilitatea sa în contextul scenariului divin 
al ciclului actual de umanitate este imposibil de înţeles în 
termenii obişnuiţi ai ariei spirituale europene, din raţiuni 
comparative şi de similitudine - este vorba despre un iniţiat 
autentic, a cărui altitudine a realizării spirituale este în mod 
cert imposibil de estimat pentru cel mai simplu motiv cu 
putinţă: lipsa scalei valorice. Rene Guenon este înainte de 
toate şi în mod esenţial „mărturisitor al Adevărului Unul 
şi Unic”; în această calitate excepţională mărturia sa este 
cea a metafizicii autentice, adică a modului de cunoaştere şi 
desăvârşire spirituală proprii Tradiţiei Primordiale. 

Menţiunea făcută despre Regele Lumii este o indicaţie pentru 
confirmarea „misiunii” lui Guenon, venită din Centrul 
Suprem care acţiona de această dată prin intermediul 
formelor şi instituţiilor exterioare ;.... 2 

Astfel prezentându-se lucrurile, vom înţelege lesne 
care sunt raporturile dintre prima parte a volumului de 

1 Ch.-A. Gilis, Introduction â l'enseignement et au mystere de Rene 
Guenon, Editions Traditionnelles, Paris, 1986, pag.21. 

2 Idem., pag.46. 

faţă - Metafizica orientală - şi celelalte două părţi - Aspecte 
metafizice în tradiţia hindusă şi Aspecte cosmologice în 
doctrinele hinduse, raporturi de esenţă căci, aşa cum preciza 
acelaşi autor: 

Funcţiunea [lui Rene Guenon] provine dintr-un domeniu 
pe care esoterismul islamic îl desemnează prin termenul 
tasarruf. Este vorba, aşa cum a arătat Mihai Vâlsan, despre 
„conducerea esoterică a lucrurilor din această lume”, ceea ce 
nu are nimic comun cu faptul de a conduce discipoli pe calea 
realizării metafizice, dar presupune în schimb o autoritate 
indiscutabilă, atât în ordinea doctrinei pure cât şi în ordinea 
determinării normelor şi criteriilor destinate să suscite, să 
inspire şi să legitimeze acţiunea 1 . 

Prin urmare, aplicaţiile pe care le face autorul stu¬ 
diilor respective nu sunt numai ilustrări, particularizări, 
circumstanţieri ale elementelor de conţinut din Metafizica 
orientală, ci „modele trans-umane, de natură divină” pentru 
tot ceea ce înseamnă universul uman cu adevărat tradiţional. 

Menirea unei asemenea culegeri de studii este, în 
primul rând, de a oferi cititorului posibilitatea majoră de a 
evalua şi aprecia just lumea în care trăieşte, în comparaţie cu 
„arhetipurile divine” pe care ni le înfăţişează Rene Guenon. 
Intenţia sa este similară cu cea pe care el însuşi o definea în 
legătură cu „Superiorii necunoscuţi” de care aminteşte în 
France antimaţonique: 

.. .ei nu căutau niciodată să creeze „mişcări” („curente de 
acţiune”- n.tr.) ci numai „stări de spirit”, ceea ce este mult 
mai eficace, dar şi ceva mai puţin la îndemâna oricui. 4 

Creearea unei asemenea „stări de spirit” este şi intenţia 
editorului prezentului volum, în efortul său de a propune 

1 Ch.-A. Gilis, Introduction ă l'enseignement et au mystere de Rene 
Guenon, Editions Traditionnelles, Paris, 1986, pag.23. 

4 Idem, pag.67. 

cititorilor formarea unei perspective autentice, a unui mod 
de studiu, asimilare şi asumare bazat pe o gândire trans- 
conceptuală formată de continua „veghe” şi „luciditate” a 
intuiţiei intelective. 

într-una din scrisorile pe care le-a adresat doamnei 
Denis-Boulet, Rene Guenon preciza: 

Când vorbesc de metafizică, mă gândesc în primul rând la 

realizare („realizarea spirituală metafizică” - n.tr.). 5 

Prin urmare, intenţia autorului a fost întotdeauna 
una „practică”, de oferire a unei şi a unor soluţii „concrete” 
pentru formarea unei elite intelectuale adevărate prin 
„conştientizarea” realităţii şi exigenţelor Tradiţiei. Orice 
cunoaştere autentică este sub semnul Tainei, şi este cu totul 
nefiresc să ratăm şansa trăirii ei. Cu siguranţă, ciclul nostru 
de umanitate se va sfârşi „aşa cum se sfârşeşte orice iluzie”, 
dar nu este indiferent de care parte ne vom afla: de cea a uitării 
sau de cea a Neuitării ( aletheia ). Dacă „Domnia cantităţii” ne 
copleşeşte cu nostalgiile Substanţei şi „neantul” - inexistent 
de altfel, aşa cum spune Rene Guenon - ne creează angoasa 
viitorului, nu trebuie să ignorăm că această amintire a lui, 
pe care o purtăm cât durează manifestarea universală, este 
la fel de trecătoare, de evanescentă ca şi existenţa universală. 
Regăsirea noastră în orizontul dezvăluit de Rene Guenon 
este un substitut de Eternitate. 

Teodoru Ghiondea 


lilrm. |>.i|'. I I 

METAFIZICA ORIENTALĂ* 


Am ales ca subiect al acestei expuneri metafizica 
orientală; poate ar fi fost mai potrivit să spunem, simplu, 
metafizică fără epitet, pentru că, într-adevăr, metafizica 
pură, fiind prin esenţa ei în afară şi dincolo de toate formele 
şi contingenţele, nu este nici orientală nici occidentală, ci 
universală. Acestea sunt doar formele exterioare în care 
este îmbrăcată pentru necesităţile unei expuneri, pentru a 
exprima din ea ceea ce este exprimabil, forme ce pot fi fie 
orientale, fie occidentale; însă, sub diversitatea lor se află 
un fond identic ce se regăseşte pretutindeni şi întotdeauna, 
acolo cel puţin unde există metafizică adevărată, asta pentru 
simplul motiv că adevărul este unul. 

Dacă aşa stau lucrurile, de ce să vorbim în mod 
special despre metafizica orientală? Pentru că, în condiţiile 
intelectuale în care se află actualmente lumea occidentală, 
metafizica este pentru ea ceva uitat, ignorat în general, 

* Rene Guenon, La Metapliysique Orientale, Editions Traditio- 
nnelles, Paris, 1985 (prima ediţie a apărui în 1 939; e vorba de textul singurei 
conferinţe publice, ţinută de Guenon la Sorbona, în decembrie 1925). 
Importanţa acestei cărţi, tradusă integral aici, este invers proporţională în 
raport cu dimensiunile ei modeste; ea poate fi comparată, din acest punct de 
vedere, dar şi ca miză ultimă, cu (şi mai) concisa Teologie mistică a Sfântului 
Dionisie Areopagilul: nu ţintesc ele - metafizică şi mistică, deopotrivă, deşi 
cu alte mijloace - spre acelaşi apex inefabil al Principiului absolut? în ce ne 
priveşte, considerăm că nici o altă lucrare de metafizică scrisă vreodată nu a 
spus atât de mult, în atât de puţine cuvinte, despre adevărata Metafizică (n.(.). 

pierdut aproape în întregime, pe când, în Orient, ea este 
dintotdeauna obiectul unei cunoaşteri efective. Dacă vrem 
să ştim ce este metafizica, Orientul e cel căruia trebuie să i 
ne adresăm; la fel, dacă vrem să regăsim ceva din vechile 
tradiţii ce au existat în Occident, într-un Occident care, în 
multe privinţe, era odinioară mult mai apropiat de Orient 
decât este astăzi, o vom putea face mai ales cu ajutorul doctri¬ 
nelor orientale şi prin comparaţie cu ele, deoarece aceste 
doctrine sunt singurele care, în acest domeniu metafizic, 
mai pot fi studiate încă în mod direct. Pentru aceasta, însă, 
e evident că ele trebuie studiate aşa cum o fac orientalii 
înşişi, şi nu lăsându-ne în voia unor interpretări mai mult 
sau mai puţin ipotetice şi uneori cu totul fanteziste; se uită 
prea des că civilizaţiile orientale există şi astăzi şi ele au încă 
reprezentanţi calificaţi, asupra cărora ar fi suficient să ne 
informăm pentru a şti cu adevărat despre ce e vorba. 

Am spus metafizică orientală şi nu doar metafizică 
hindusă, pentru că doctrinele de acest ordin, cu tot ce implică 
ele, nu se întâlnesc numai în India, contrar a ceea ce par să 
creadă unii, care de altfel nu ţin deloc seama de adevărata lor 
natură. Cazul Indiei nu este câtuşi de puţin excepţional sub 
acest raport; el este identic cu al tuturor civilizaţiilor care 
posedă ceea ce se poate numi o bază tradiţională. Dimpo¬ 
trivă, neobişnuit şi anormal este cazul civilizaţiilor lipsite 
de o asemenea bază; şi la drept vorbind, noi nu cunoaştem 
decât una în această situaţie, anume civilizaţia occidentală 
modernă. Pentru a nu lua în considerare decât principalele 
civilizaţii ale Orientului, echivalentul metafizicii hinduse se 
găseşte, în China, în daoism; el poate fi găsit de asemenea, în 
altă parte, în anumite şcoli ezoterice ale Islamului (trebuie 
înţeles bine, de altfel, că acest ezoterism islamic nu are nimic 
în comun cu filozofia exterioară a arabilor, în cea mai mare 
parte de inspiraţie greacă). Singura diferenţă este că, peste 
tot altundeva decât în India, aceste doctrine sunt rezervate 

unei elite mai restrânse şi mai închise; situaţia era la fel în 
Occidentul Evului Mediu, pentru un ezoterism destul de 
asemănător în multe privinţe celui islamic şi tot atât de 
pur metafizic ca acesta, dar a cărui existenţă majoritatea 
modernilor nici măcar n-o bănuiesc. în India, nu se poate 
vorbi de ezoterism în sensul propriu al cuvântului, pentru 
că nu găsim aici vreo doctrină cu două segmente, exoteric 
şi ezoteric; nu poate fi vorba decât de un ezoterism natural, 
în sensul că fiecare va aprofunda doctrina şi va înainta 
pe această cale mai mult sau mai puţin, conform măsurii 
propriilor posibilităţi intelectuale, căci există, pentru unele 
individualităţi umane, limitări inerente însăşi naturii lor, 
peste care le este imposibil să treacă. 

Fireşte, formele se schimbă de la o civilizaţie la alta, 
deoarece trebuie adaptate la condiţii diferite; dar, deşi cei 
mai mulţi sunt obişnuiţi cu formele hinduse, eu nu văd 
nici o problemă în a mă folosi de altele la nevoie, dacă mă 
ajută să înţeleg anumite puncte: nu există în asta nici un 
inconvenient, deoarece aceste forme nu sunt, în definitiv, 
decât expresii diferite ale aceluiaşi lucru. încă o dată, 
adevărul este unul şi acelaşi pentru toţi cei care, pe o cale 
oarecare, au ajuns la cunoaşterea lui. 

Acestea fiind spuse, ar fi bine să ne punem de acord 
asupra sensului ce trebuie dat aici cuvântului „metafizică”, 
cu atât mai mult cu cât am avut deseori ocazia să constat că 
nu toată lumea îl înţelege în acelaşi mod. Eu cred că lucrul 
cel mai bun de făcut, în cazul cuvintelor ce pot da naştere 
unor echivocuri, e să li se restituie, atât cât este posibil, 
semnificaţia primară şi etimologică. Or, după alcătuirea lui, 
cuvântul „metafizică” înseamnă literalmente „dincolo de 
fizică”, luând „fizica” în accepţiunea pe care acest termen a 
avut-o întotdeauna pentru cei vechi, adicăîn aceea de „ştiinţă 
a naturii” în întreaga ei generalitate. Fizica este studiul a tot 
ceea ce aparţine domeniului naturii; domeniul metafizicii, în 

schimb, îl constituie ceea ce este dincolo de natură. Prin ur¬ 
mare, cum pot pretinde unii că cunoaşterea metafizică este o 
cunoaştere naturală, fie în privinţa obiectului său, fie în cea a 
facultăţilor prin care este dobândită? Avem aici un adevărat 
contrasens, o contradicţie în termeni; totuşi, cel mai uimitor 
e faptul că această confuzie este comisă chiar şi de către cei 
ce ar trebui să aibă o idee despre adevărata metafizică şi să 
ştie s-o distingă mai categoric de pseudo-metafizica filo¬ 
zofilor moderni. 

Dar, se va obiecta poate, dacă termenul „metafizică” 
dă naştere unor asemenea confuzii, n-ar fi mai bine să 
se renunţe la folosirea lui şi să fie înlocuit cu altul care să 
aibă mai puţine inconveniente? Aceasta ar fi o greşeală, 
deoarece, prin alcătuirea lui, cuvântul „metafizică” se 
potriveşte perfect cu ceea ce exprimă; şi nici n-ar fi posibil, 
pentru că limbile occidentale nu posedă nici un alt termen 
la fel de bine adaptat acestei întrebuinţări. A folosi pur şi 
simplu cuvântul „cunoaştere” (cum se face în India, căci 
aceasta e într- adevăr cunoaşterea prin excelenţă, singura 
demnă în mod absolut de acest nume), nu ar fi deloc indicat, 
deoarece el ar fi şi mai neclar pentru occidentali, care, în 
ceea ce priveşte cunoaşterea, sunt obişnuiţi să nu ia nimic în 
considerare în afara domeniului ştiinţific şi raţional. Şi apoi, 
de ce să ne preocupe atât de mult abuzul la care a fost supus 
un cuvânt? Dacă ar trebui înlăturate toate cuvintele ce sunt 
în această situaţie, câte ne-ar mai rămâne la dispoziţie? Nu 
e suficient să ne luăm precauţiile necesare pentru a înlătura 
confuziile şi neînţelegerile? Noi nu ţinem mai mult la cu¬ 
vântul „metafizică” decât la oricare altul; însă, atâta timp cât 
nu ni se va propune un termen mai bun pentru a-1 înlocui, 
vom continua să-l folosim aşa cum am facut-o până acum. 

Din nefericire există unii care au pretenţia de „a judeca” 
ceea ce ignoră, şi care, numind „metafizică” o cunoaştere pur 
umană şi raţională (ce nu este pentru noi decât ştiinţă sau 

filozofie), îşi închipuie că metafizica orientală nu este nimic 
mai mult nici altceva decât aceasta, de unde trag ei concluzia 
logică că această metafizică nu poate conduce realmente la 
anumite rezultate. Totuşi, lucrurile stau tocmai pe dos, şi 
aceasta pentru că ea este cu totul altceva decât presupun ei; 
tot ce iau aceştia în considerare nu are, intr-adevăr, nimic 
metafizic, de vreme ce aceasta nu este decât o cunoaştere 
de ordin natural, o înţelegere profană şi exterioară; noi nu 
vrem, în nici un caz, să vorbim despre această „cunoaştere”. 
Să spunem, prin urmare, că „metafizic” este sinonim cu 
„supranatural”? Acceptăm această asimilare, deoarece, atâta 
timp cât nu se depăşeşte natura, adică lumea manifestată 
în toată extensia sa (şi nu doar lumea sensibilă, care nu 
este decât un element infinitezimal al ei), suntem încă în 
domeniul fizicii; ceea ce este metafizic, cum am spus-o deja, 
e dincolo şi deasupra naturii, deci tocmai „supranaturalul”. 

însă, fără îndoială, ni se va aduce aici o obiecţie: 
e posibil să se depăşească astfel natura? Nu ezităm să 
răspundem foarte răspicat: nu numai că e posibil, dar aşa 
şi este. Aceasta nu e decât o afirmaţie, ni se va mai spune; 
ce dovezi se pot aduce în favoarea ei? E realmente ciudat să 
se pretindă dovedirea posibilităţii unei cunoaşteri, în loc ca 
ea să se realizeze făcând efortul necesar pentru a o dobândi. 
Ce interes şi ce valoare pot avea asemenea discuţii, pentru 
cel care posedă această cunoaştere? înlocuirea cunoaşterii 
propriu-zise cu „teoria cunoaşterii” este poate cea mai clară 
mărturie a neputinţei filozofiei moderne. 

De altfel, există cu siguranţă aici ceva incomunicabil; 
nimeni nu poate atinge realmente o cunoaştere oarecare decât 
printr-un efort strict personal, cineva din afară neputând 
decât să dea ocazia şi să indice mijloacele de a ajunge la 
această cunoaştere. De aceea, în ordinul pur intelectual, ar 
fi zadarnică pretenţia de a impune o convingere oarecare; 

în această privinţă, cea mai strălucită argumentare nu poate 
înlocui cunoaşterea directă şi efectivă. 

Acum, se poate defini metafizica aşa cum o înţelegem 
noi? Nu, căci a defini înseamnă întotdeauna a limita, iar noi 
vorbim despre ceva ce este, în sine, cu adevărat şi absolut 
nelimitat, deci cu neputinţă de închis în vreo formulă şi în 
vreun sistem. în schimb, metafizica poate fi caracterizată 
într-un anumit mod, spunând de pildă că este cunoaşterea 
principiilor universale; dar nu se poate vorbi aici de o 
definiţie, care, în definitiv, nu ne-ar da decât o idee destul 
de vagă despre ea. 

Vom completa caracterizarea de mai sus spunând că 
acest domeniu al principiilor se întinde mult mai departe 
decât gândeau unii occidentali, care, totuşi, se preocupau 
de metafizică, însă într-o manieră parţială şi incompletă. 
Astfel, atunci când Aristotel considera metafizica drept 
cunoaşterea fiinţei ca fiinţă, el o identifica cu ontologia, 
adică lua partea drept tot. Pentru metafizica orientală, fiinţa 
pură nu este primul nici cel mai universal dintre principii, 
pentru că ea este deja o determinaţie; e necesar, prin 
urmare, să se treacă dincolo de fiinţă, chiar acesta fiind aici 
lucrul cel mai important. Iată de ce, în orice concepţie cu 
adevărat metafizică, trebuie întotdeauna să se rezerve un loc 
inexprimabilului; şi chiar tot ceea ce se poate exprima, nu 
este literalmente nimic în comparaţie cu ceea ce depăşeşte 
orice expresie, aşa cum finitul, oricare ar fi mărimea sa, este 
nul în raport cu Infinitul. Se poate mai mult sugera decât 
exprima, acesta fiind, în definitiv, rolul pe care îl joacă aici 
formele exterioare; toate aceste forme, fie că e vorba de 
cuvinte sau de anumite simboluri, nu constituie decât un 
suport, un punct de sprijin pentru a ne ridica la posibilităţi 
de înţelegere care le depăşesc în mod incomparabil; vom 
reveni în scurtă vreme asupra acestei probleme. 

Vorbim de concepţii metafizice, fără a avea un alt 
termen la dispoziţie pentru a ne face înţeleşi; dar să nu 

se creadă din acest motiv că ar exista aici ceva asimilabil 
concepţiilor ştiinţifice sau filozofice; nu este vorba de a opera 
cu noţiuni abstracte oarecare, ci de a ajunge la cunoaşterea 
directă a adevărului aşa cum este el. Ştiinţa este cunoaşterea 
raţională, discursivă, totdeauna indirectă, o cunoaştere 
prin reflectare; metafizica este cunoaşterea supra-raţională, 
intuitivă şi imediată. Această intuiţie intelectuală pură, 
în lipsa căreia nu există metafizică adevărată, nu trebuie 
de altfel asimilată nicidecum intuiţiei de care vorbesc 
unii filozofi contemporani, căci aceasta din urmă este, 
dimpotrivă, infra-raţională. Există o intuiţie intelectuală şi 
o intuiţie sensibilă; una este dincolo de raţiune, cealaltă însă 
este „dincoace” de ea; intuiţia sensibilă nu poate sesiza decât 
lumea schimbării şi a devenirii, adică natura sau mai degrabă 
o infimă parte a naturii. Domeniul intuiţiei intelectuale, din 
contră, este domeniul principiilor eterne şi imuabile, adică 
domeniul metafizic. 

Intelectul transcendent, pentru a sesiza în mod direct 
principiile universale, trebuie să fie el însuşi de ordin 
universal; aceasta nu mai este o facultate individuală, şi 
a o considera ca atare ar fi contradictoriu, căci nu stă în 
posibilităţile individului să-şi depăşească propriile limite, 
să iasă din condiţiile ce îl definesc ca individ. Raţiunea este 
o facultate în mod propriu şi specific umană; însă ceea ce 
este dincolo de raţiune e cu adevărat „non-uman”; acest 
„dincolo” face posibilă cunoaşterea metafizică, care, trebuie 
s-o spunem din nou, nu este o cunoaştere umană. în alţi 
termeni, nu ca om dobândeşte omul această cunoaştere, 
ci ea e posibilă pentru că fiinţa cunoscătoare, care este 
umană într-una din stările sale, e în acelaşi timp altceva şi 
mai mult decât o fiinţă umană; obiectul real al metafizicii 
sau, mai bine spus, cunoaşterea metafizică însăşi constă 
în a lua efectiv cunoştinţă de stările supra-individuale. 
Am ajuns prin urmare aici la unul dintre punctele cele 

mai importante, şi e necesar să insistăm asupra lui: dacă 
individul ar fi o fiinţă completă, dacă ar constitui un sistem 
închis de felul monadei lui Leibniz, metafizica n-ar mai fi 
posibilă pentru el; iremediabil închisă în ea însăşi, această 
fiinţă n-ar avea nici un mijloc de a cunoaşte ceea ce nu 
face parte din ordinul de existenţă căruia îi aparţine. însă 
nu este aşa: individul nu reprezintă în realitate decât o 
manifestare tranzitorie şi contingenţă a adevăratei fiinţe; 
el nu este decât o stare specială din multitudinea indefinită 
de alte stări ale aceleiaşi fiinţe; şi această fiinţă este, în sine, 
absolut independentă de toate manifestările sale, lâ fel cum, 
pentru a folosi o comparaţie ce revine des în textele hinduse, 
soarele este absolut independent de multiplele imagini în 
care se reflectă. Aşa este distincţia fundamentală dintre 
„Sine” şi „eu”, dintre personalitate şi individualitate; şi, la fel 
cum imaginile sunt legate prin razele luminoase de sursa 
solară fără de care ar fi lipsite de existenţă şi realitate, aşa şi 
individualitatea (fie că e vorba, de altfel, de individualitatea 
umană sau de orice altă stare analoagă de manifestare) este 
legată de personalitate, de centrul pricipial al fiinţei, prin 
acest intelect transcendent de care am pomenit. 

Ne este imposibil, în limitele acestei expuneri, să 
dezvoltăm mai mult aceste consideraţii sau să conturăm o 
idee mai precisă despre teoria stărilor multiple ale fiinţei; 
totuşi, cred că am spus destul pentru a-i releva cel puţin 
importanţa capitală în orice doctrină cu adevărat metafizică. 

Am spus teorie, însă aici nu e vorba doar despre aşa ceva, 
acesta fiind încă un punct ce trebuie explicat. Cunoaşterea 
teoretică, indirectă şi oarecum simbolică, nu este decât o 
pregătire, de altfel indispensabilă, a adevăratei cunoaşteri, 
în plus, aceasta este singura ce poate fi comunicată într-un 
anumit fel, deşi nici măcar ea în mod complet; de aceea, 
orice expunere nu este decât un mijloc de a te apropia de 
cunoaştere, iar această cunoaştere, care nu este la început 



Metafizica orientală 


19 


decât virtuală, trebuie apoi realizată în mod efectiv. Avem 
aici încă o diferenţă faţă de acea metafizică parţială la 
care am făcut aluzie mai devreme, a lui Aristotel de pildă, 
incompletă deja din punct de vedere teoretic prin faptul că 
se limitează la fiinţă, şi în care, mai mult, teoria pare a fi 
prezentată ca fiindu-şi sieşi suficientă, în loc să fie expusă, 
în mod expres, în vederea unei realizări corespunzătoare ei, 
aşa cum este întotdeauna în toate doctrinele orientale. 

Totuşi, chiar în această metafizică imperfectă, am fi 
tentaţi să spunem în această semi-metafizică, se întâlnesc 
uneori afirmaţii care, dacă ar fi înţelese bine, ar putea 
conduce la cu totul alte consecinţe: astfel, nu spune Aristotel 
limpede că o fiinţă este tot ceea ce cunoaşte ea? Această 
afirmare a identificării prin cunoaştere este însuşi principiul 
realizării metafizice; dar, aici, acest principiu rămâne izolat, 
el neavând decât valoarea unei declaraţii cu totul teoretice, 
care nu ţinteşte nicăieri, şi se pare că, după ce a fost expus, 
nu s-a mai reflectat asupra lui: cum se face că Aristotel însuşi 
şi continuatorii lui n-au văzut mai bine implicaţiile acestui 
principiu? E adevărat că lucrurile stau la fel în multe alte 
cazuri, ei părând să uite uneori de probleme esenţiale, cum 
ar fi distincţia dintre intelectul pur şi raţiune, după ce, totuşi, 
le-au formulat nu mai puţin explicit; avem de-a face aici cu 
lacune inexplicabile. Trebuie să vedem în ele efectul unor 
limitări ce ar fi inerente spiritului occidental, cu excepţiile, 
fireşte, întotdeauna posibile? Acest lucru poate fi adevărat 
într-o anumită măsură, dar, cu toate acestea, nu trebuie să 
credem că intelectualitatea occidentală a fost, în general, tot 
atât de limitată odinioară precum este în perioada modernă. 
Numai că, deşi superioare multor altora, doctrine ca acestea 
nu sunt în fond decât doctrine exterioare, din moment ce, 
în pofida conţinutului unei părţi de metafizică adevărată, ele 
sunt întotdeauna amestecate cu consideraţii de un alt ordin, 
care nu au nimic metafizic... 

în ce ne priveşte, avem certitudinea că, în antichitate şi 
în Evul Mediu, au existat în Occident, la dispoziţia unei elite, 
doctrine pur metafizice şi pe care le putem numi complete, 
inclusiv acea realizare care este greu de conceput, fără 
îndoială, pentru majoritatea modernilor; dacă Occidentul 
le-a uitat cu totul, e pentru că s-a rupt complet de tradiţiile 
proprii, şi de aceea civilizaţia modernă este o civilizaţie 
anormală şi deviată. 

Dacă cunoaşterea pur teoretică şi-ar fi sieşi scop şi 
metafizica ar trebui să se oprească aici, ar fi deja ceva, cu 
siguranţă, însă aceasta ar fi cu totul insuficient. în pofida 
adevăratei certitudini (mai puternică decât o certitudine 
matematică), ce e deja legată de o asemenea cunoaştere, 
aceasta n-ar fi în definitiv, într-un ordin incomparabil 
superior, decât analoaga a ceea ce este în ordinul său 
inferior, terestru şi uman, speculaţia ştiinţifică şi filozofică. 
Nu astfel trebuie să fie metafizica; faptul că unii sunt atraşi 
de un „joc al spiritului” sau de ceea ce poate părea astfel, e 
treaba lor; pentru noi, lucrurile de acest gen sunt mai de¬ 
grabă indiferente, curiozităţile psihologului trebuind să-i 
fie cu totul străine metafizicianului. Problema pentru acesta 
din urmă e de a cunoaşte ceea ce este, şi să o facă în aşa fel, 
încât el însuşi să fie, realmente şi în mod efectiv, tot ceea ce 
cunoaşte. 

Cât despre mijloacele realizării metafizice, ştim bine 
ce obiecţie pot face, în ceea ce le priveşte, cei ce se cred 
îndreptăţiţi să conteste posibilitatea acestei realizări. Aceste 
mijloace, într-adevăr, trebuie să fie accesibile omului; pentru 
primele stadii cel puţin, ele trebuie adaptate condiţiilor 
stării umane, deoarece în această stare se află în mod actual 
fiinţa care, pornind de aici, va trebui să ia în posesie stări 
superioare. Pentru a se ridica deasupra lumii, aşadar, fiinţa 
îşi va lua un punct de sprijin în formele ce aparţin chiar 
acestei lumi în care se situează manifestarea ei prezentă; 

cuvintele, semnele simbolice, riturile sau anumite procedee 
preparatorii, nu au altă raţiune de a fi nici altă funcţiune: 
cum am mai spus-o, acestea sunt suporturi şi nimic mai 
mult. 

Dar, vor spune unii, cum se poate ca aceste mijloace pur 
contingente să producă un efect ce le depăşeşte nemăsurat 
şi de un cu totul alt ordin decât cel căruia le aparţin ele 
însele? Vom remarca mai întâi că acestea nu sunt în 
realitate decât mijloace accidentale, rezultatul ce urmează 
a fi dobândit nefiind nicidecum efectul lor; ele pun fiinţa 
în dispoziţiile necesare pentru a ajunge mai uşor la acest 
rezultat, şi atâta tot. Dacă obiecţia luată în considerare 
a fost valabilă în aceste cazuri, ea va fi în egală măsură şi 
pentru riturile religioase, pentru sacramente, de exemplu, 
în care disproporţia dintre mijloc şi scop nu este mai mică; 
unii dintre cei ce au formulat-o se pare că nu au reflectat 
suficient asupra ei. în ce ne priveşte, noi nu confundăm un 
simplu mijloc cu o cauză în adevăratul sens al acestui cu¬ 
vânt, şi nu vom privi realizarea metafizică drept un efect a 
indiferent ce ar fi, deoarece ea nu este producerea a ceva 
ce n-a existat înainte, ci dobândirea conştiinţei a ceea ce 
este, într-un mod permanent şi imuabil, în afara oricărei 
succesiuni temporale, căci toate stările fiinţei, considerate 
în principiul lor, sunt în perfectă simultaneitate în eternul 
prezent. 

Nu vedem, prin urmare, nici o dificultate în a recunoaşte 
că nu există măsură comună între realizarea metafizică şi 
mijloacele care conduc la ea sau, dacă se preferă, care o 
pregătesc. Din acest motiv, de altfel, niciunul dintre aceste 
mijloace nu este strict necesar, de o necesitate absolută; 
sau cel puţin nu este decât o singură pregătire cu adevărat 
indispensabilă, anume cunoaşterea teoretică. Aceasta, pe de 
altă parte, n-ar putea merge mai departe fără un mijloc ce 
va trebui să joace rolul cel mai constant şi mai important, 

anume concentrarea; ea este ceva neobişnuit, chiar contrar 
obişnuinţelor mentale ale Occidentului modern, în care totul 
tinde către dispersie şi schimbare neîncetată. Toate celelalte 
mijloace nu sunt decât secundare în raport cu acesta: ele 
servesc mai ales la favorizarea concentrării, de asemenea la 
armonizarea diferitelor elemente ale individualităţii umane, 
pentru a pregăti comunicarea efectivă între această indivi¬ 
dualitate şi stările superioare ale fiinţei. 

Aceste mijloace, în punctul de plecare, pot fi de altfel 
foarte diferite, pentru că ele trebuie să fie apropiate naturii 
specifice a fiecărui individ, conforme aptitudinilor şi 
dispoziţiilor lui particulare. Apoi, diferenţele devin tot 
mai mici, căci e vorba de mai multe căi ce tind toate către 
acelaşi scop; şi, începând cu un anumit stadiu, va dispărea 
orice multiplicitate; însă, atunci, mijloacele contingente 
şi individuale îşi vor fi încheiat rolul. Pentru a arăta că nu 
sunt absolut necesare, anumite texte hinduse compară rolul 
lor cu cel al unui cal cu ajutorul căruia un om ajunge mai 
repede şi mai uşor la ţinta drumului său, dar la care ar putea 
ajunge şi fără el. Riturile, diferitele procedee indicate în 
vederea realizării metafizice, ar putea fi neglijate, şi totuşi, 
doar prin fixarea constantă a spiritului şi a tuturor puterilor 
fiinţei asupra scopului acestei realizări, să se atingă în cele 
din urmă acest scop suprem; dar, dacă există mijloace care 
fac efortul mai uşor, de ce să fie neglijate cu bună ştiinţă? 
A ţine seama de condiţiile stării umane înseamnă, oare, a 
confunda contingentul cu absolutul, pentru că de la această 
stare, contingenţă ea însăşi, suntem actualmente obligaţi 
să pornim pentru a cuceri stările superioare, apoi starea 
supremă şi necondiţionată? 

Vom arăta acum, conform învăţăturilor comune tuturor 
doctrinelor tradiţionale ale Orientului, principalele etape 
ale realizării metafizice. Prima, preliminară doar, într-un fel, 
are loc în domeniul uman şi nu se întinde încă dincolo de 

limitele individualităţii. Ea constă într-o extensie indefinită 
a acestei individualităţi, din care modalitatea corporală, 
singura ce s-a dezvoltat la omul obişnuit, nu reprezintă decât 
o parte extrem de mică; de la această modalitate corporală 
trebuie pornit în fapt, de unde folosirea, pentru început, 
a mijloacelor împrumutate din ordinul sensibil, dar care 
va trebui de altfel să aibă o repercusiune asupra celorlalte 
modalităţi ale fiinţei umane. Faza despre care vorbim 
constă, în definitiv, în realizarea sau dezvoltarea tuturor 
posibilităţilor conţinute virtual în individualitatea umană, 
care sunt pentru ea ca nişte prelungiri multiple ce se întind 
în diferite sensuri dincolo de domeniul corporal şi sensibil; 
şi prin aceste prelungiri se va putea stabili după aceea comu¬ 
nicarea cu celelalte stări. 

Această realizare a individualităţii integrale este 
desemnată de toate tradiţiile drept restaurarea a ceea ce 
ele numesc „starea primordială”, stare privită ca fiind 
cea a omului veritabil, care scapă deja anumitor limitări 
caracteristice stării obişnuite, în special celei date de condiţia 
temporală. Fiinţa ce a atins această „stare primordială” nu 
este încă decât un individ uman, nefiind în posesia efectivă 
a nici unei stări supra-individuale; cu toate acestea, ea este 
din acel moment eliberată de timp, succesiunea aparentă a 
lucrurilor transmutându-se pentru ea în simultaneitate; ea 
posedă în mod conştient o facultate necunoscută omului 
obişnuit, care poate fi numită „simţul eternităţii”. Acesta este 
de o importanţă extremă, căci cel ce nu poate ieşi din punctul 
de vedere al succesiunii temporale şi să considere toate 
lucrurile în mod simultan, e incapabil de cea mai modestă 
înţelegere metafizică. Primul lucru pe care trebuie să-l facă 
cel ce vrea să ajungă cu adevărat la cunoaşterea metafizică, 
e să se situeze în afara timpului, am spune în „non-timp”, 
dacă această expresie n-ar putea să pară prea singulară şi 
inuzitată. De altfel, această conştiinţă a atemporalului poate 

fi atinsă într-un anumit grad (fără îndoială incomplet, dar, 
cu toate astea, deja real) chiar înainte de a fi dobândită, în 
toată plenitudinea sa, această „stare primordială” despre 
care am vorbit. 

Se va pune poate întrebarea: de ce această denumire de 
„stare primordială”? Fapt este că, deoarece toate tradiţiile, 
inclusiv cea a Occidentului (căci Biblia însăşi nu spune 
altceva), învaţă că această stare era cea normală la originile 
umanităţii, pe când starea prezentă nu este decât rezultatul 
unei „căderi”, efectul unui fel de materializări progresive ce 
se produce în cursul anilor, pe durata unui anumit ciclu. 
Noi nu credem în „evoluţie”, în sensul pe care modernii îl 
dau acestui cuvânt; ipotezele aşa-zis ştiinţifice imaginate 
de aceştia nu corespund deloc realităţii. Nu putem face 
aici, de altminteri, decât o simplă aluzie la teoria ciclurilor 
cosmice, dezvoltată mai cu seamă în doctrinele hinduse; 
asta ar însemna să ne îndepărtăm de subiectul nostru, 
deoarece cosmologia nu este metafizică, deşi depinde 
destul de strict de ea; cosmologia nu este decât o aplicaţie a 
metafizicii în ordinul fizic, adevăratele legi naturale nefiind 
decât consecinţe, într-un domeniu relativ şi contingent, ale 
principiilor universale şi necesare. 

Să revenim la realizarea metafizică: a doua fază se 
raportează la stările supra-individuale, dar condiţionate 
încă, deşi condiţiile lor sunt cu totul altele decât cele ale stării 
umane. Aici, lumea omului, în care ne aflam încă în stadiul 
precedent, e în întregime şi definitiv depăşită. Trebuie spus 
mai mult: este depăşită lumea formelor în accepţiunea ei 
cea mai generală, adică toate stările individuale, oricare ar fi 
ele, căci forma este condiţia comună a tuturor acestor stări, 
cea prin care se defineşte individualitatea ca atare. Fiinţa, 
ce nu mai poate fi numită umană, nu mai aparţine de acum 
„curentului formelor”, după expresia extrem-orientală. 
Trebuie, de altfel, să mai facem unele distincţii, pentru că 

această fază se poate subdiviza: ea comportă în realitate mai 
multe etape, de la dobândirea stărilor care, deşi informale, 
aparţin încă existenţei manifestate, până la stadiul de univer¬ 
salitate al fiinţei pure. 

Totuşi, oricât de elevate ar fi aceste stări în raport cu 
starea umană, oricât de departe ar fi de aceasta, ele nu sunt 
deocamdată decât relative, acest lucru fiind valabil chiar 
pentru cea mai înaltă, care corespunde principiului întregii 
manifestări. Dobândirea lor nu este aşadar decât un rezultat 
tranzitoriu, ce nu trebuie confundat cu scopul ultim al 
realizării metafizice; acest scop este dincolo de fiinţă, în 
raport cu el tot restul nefiind decât pregătire şi cale. Acest 
scop suprem este starea absolut necondiţionată, eliberată 
de orice limitare; chiar din acest motiv, el este cu totul 
inexprimabil, totcesepoatespunedespreel netraducându-se 
decât prin termeni cu formă negativă: negaţie a limitelor ce 
determină şi definesc întreaga existenţă în relativitatea sa. 
Dobândirea acestei stări este echivalentă cu ceea ce doctrina 
hindusă numeşte „Eliberare”, când e considerată în raport 
cu stările condiţionate, şi „Unire”, când este privită în raport 
cu Principiul suprem. 

în această stare necondiţionată, toate celelalte stări ale 
fiinţei se regăsesc de altfel în principiu, însă transformate, 
eliberate de condiţiile speciale ce le determinau ca stări 
particulare. Subzistă tot ceea ce are o realitate pozitivă, 
deoarece totul îşi are aici principiul; fiinţa „eliberată” este 
cu adevărat în posesia plenitudinii posibilităţilor sale. Au 
dispărut doar condiţiile limitative, a căror realitate este în 
întregime negativă, pentru că ele nu reprezintă decât o „pri¬ 
vaţiune” în sensul în care Aristotel înţelegea acest cuvânt. De 
asemenea, departe de a fi un fel de neantizare cum cred unii 
occidentali, această stare finală este, dimpotrivă, absoluta 
plenitudine, realitatea supremă faţă de care tot restul nu este 
decât iluzie. 

Adăugăm că orice rezultat, chiar parţial, obţinut de 
fiinţă în cursul realizării metafizice este, într-un fel, definitiv. 
Acest rezultat constituie pentru această fiinţă o achiziţie 
permanentă, pe care nimic n-o poate face să-l piardă; 
efortul făcut în acest ordin, chiar dacă ar fi întrerupt înaintea 
termenului final, e făcut o dată pentru totdeauna, tocmai 
pentru că este în afara timpului. Acest lucru e valabil chiar şi 
pentru simpla cunoaştere teoretică, deoarece orice cunoaş¬ 
tere îşi poartă fructul în ea însăşi, deosebindu-se mult prin 
aceasta de acţiune, care nu e decât o modificare momentană 
a fiinţei, întotdeauna separată de efectele sale. Acestea, 
de altfel, sunt din acelaşi domeniu şi din acelaşi ordin de 
existenţă cu ceea ce le-a produs; acţiunea nu poate avea 
ca efect eliberarea de acţiune, consecinţele sale netrecând 
de limitele individualităţii, considerată, de altminteri, în 
integralitatea extensiunii de care este susceptibilă. 

Acţiunea, oricare ar fi ea, nefiind opusă ignoranţei, care 
este rădăcina oricărei limitări, n-ar putea s-o facă să dispară: 
singură cunoaşterea risipeşte ignoranţa, la fel cum soarele 
alungă întunericul, şi atunci „Şinele”, imuabilul şi eternul 
principiu al tuturor stărilor manifestate şi non- manifestate, 
apare în suprema sa realitate. 

După această schiţă foarte imperfectă şi care nu dă, 
desigur, decât o palidă idee despre ceea ce poate fi realizarea 
metafizică, trebuie făcută o remarcă foarte importantă 
pentru a evita grave erori de interpretare: tot ce-am spus 
aici nu are nici o legătură cu anumite fenomene, mai 
mult sau mai puţin extraordinare. Tot ce este fenomen e 
de ordin fizic; metafizica este dincolo de fenomene, şi noi 
luăm acest cuvânt la modul cel mai general. Rezultă de aici, 
printre alte consecinţe, că stările despre care am vorbit nu 
au absolut nimic „psihologic”; trebuie să spunem în mod 
categoric acest lucru, deoarece se produc uneori, în această 

privinţă, confuzii neobişnuite. Psihologia, prin definiţie, 
nu are acces decât la stările umane şi, mai mult, aşa cum 
e înţeleasă astăzi, ea nu atinge decât o zonă restrânsă a 
posibilităţilor individului, care se întind mult mai departe 
decât pot presupune specialiştii acestei ştiinţe. Individul 
uman, într-adevăr, e în acelaşi timp mult mai mult şi mult 
mai puţin decât se crede de obicei în Occident: el este mai 
mult, datorită posibilităţilor sale de extensie indefinită 
dincolo de modalitatea corporală, la care se raportează în 
definitiv tot ce se studiază despre el în mod obişnuit; dar 
este de asemenea mult mai puţin, pentru că, departe de a 
constitui o fiinţă completă şi sieşi suficientă, el nu este decât 
o manifestare exterioară, o aparenţă fugitivă îmbrăcată 
de fiinţa adevărată, a cărei esenţă nu este deloc afectată în 
imuabilitatea sa de această manifestare. 

Trebuie insistat asupra faptului că domeniul metafizic 
este în întregime în afara lumii fenomenale, căci modernii, 
de obicei, nu cunosc şi nu cercetează nimic altceva decât 
fenomene; ei se interesează aproape exclusiv de acestea, cum 
o dovedeşte de altfel dezvoltarea pe care au dat-o ştiinţelor 
experimentale; şi inaptitudinea lor metafizică provine din 
aceeaşi tendinţă. Fără îndoială, se poate întâmpla să se 
producă anumite fenomene speciale în timpul efortului 
realizării metafizice, însă într-un mod cu totul accidental: 
acesta ar fi mai degrabă un rezultat neplăcut, pentru că 
lucrurile de acest gen nu pot fi decât un obstacol pentru cel 
ce ar fi tentat să le acorde o oarecare importanţă. Cel care 
se lasă oprit şi deturnat din calea sa de fenomene, cel care, 
mai ales, urmăreşte dobândirea unor „puteri” excepţionale, 
are mult prea puţine şanse să ducă mai departe realizarea 
de treapta la care ajunsese atunci când a survenit această 
deviaţie. 

Această remarcă ne duce în mod firesc la rectificarea 
unor interpretări eronate ce s-au dat termenului „Yoga”; 

într-adevăr, nu s-a pretins uneori că hinduşii desemnează 
prin acest cuvânt dezvoltarea anumitor puteri latente ale 
fiinţei umane? E suficient ceea ce am spus pentru a arăta că o 
asemenea „definiţie” trebuie respinsă. în realitate, cuvântul 
„Yoga” e cel pe care l-am tradus cât mai literal posibil prin 
„Unire”; acest cuvânt, aşadar, desemnează scopul suprem al 
realizării metafizice, iar „Yogin”, dacă vrem să-l înţelegem în 
sensul cel mai strict, e numai cel ce a atins acest scop. Totuşi, 
e adevărat că, prin extensie, aceiaşi termeni sunt aplicaţi în 
anumite cazuri şi stadiilor pregătitoare ale „Unirii” sau chiar 
simplelor mijloace preliminare, de asemenea fiinţei ce a ajuns 
la stări corespunzătoare acestor stadii sau foloseşte aceste 
mijloace pentru a accede la ele. Dar cum se va putea susţine 
că un cuvânt al cărui prim sens este „Unire” desemnează, în 
mod propriu şi originar, exerciţii respiratorii sau altceva de 
acest gen? Aceste exerciţii şi altele, bazate în general pe ceea 
ce putem numi ştiinţa ritmului, figurează efectiv printre 
mijloacele cele mai folosite în vederea realizării metafizice; 
însă nu se poate lua drept scop ceea ce nu e decât un mij¬ 
loc contingent şi accidental, nici ca semnificaţie originară 
a unui cuvânt ceea ce nu e decât o accepţiune secundară şi 
mai mult sau mai puţin deviată. 

Vorbind despre ce este la origine „Yoga”, şi afirmând 
că acest cuvânt a desemnat întotdeauna acelaşi lucru, se 
poate pune următoarea întrebare: care este originea acestor 
doctrine metafizice tradiţionale de la care am împrumutat 
toate datele expuse aici? Răspunsul este foarte simplu, deşi 
riscă să trezească protestele celor ce ar vrea să ia în considerare 
totul din punct de vedere istoric: ele nu au origine; vrem să 
spunem prin aceasta că nu au origine umană, susceptibilă 
de a fi determinată în timp. în alţi termeni, originea tradiţiei 
(în măsura în care cuvântul „origine” mai are vreo raţiune 
de a fi în acest caz) este „non- umană” precum metafizica 
însăşi. Doctrinele de acest ordin n-au apărut într-un 

moment oarecare al istoriei umanităţii: aluzia pe care am 
făcut-o la „starea primordială”, la fel, pe de altă parte, ceea ce 
am spus despre caracterul atemporal a tot ce este metafizic, 
ar trebui să facă acest lucru uşor de înţeles, cu condiţia să 
se admită, contrar anumitor prejudecăţi, că există lucruri 
cărora punctul de vedere istoric nu le este deloc aplicabil. 
Adevărata metafizică este eternă; tocmai datorită acestui 
fapt, au existat întotdeauna fiinţe care să o fi putut cunoaşte 
realmente şi în totalitate. De schimbat, nu se pot schimba 
decât formele exterioare, mijloacele contingente; şi nici mă¬ 
car această schimbare nu are nimic din ceea ce modernii 
numesc „evoluţie”, ea nefiind decât o simplă adaptare la 
cutare sau cutare circumstanţe particulare, la condiţiile 
speciale ale unei rase sau epoci determinate. De aici rezultă 
multiplicitatea formelor; însă fondul doctrinei nu este în 
nici un fel modificat sau afectat de aceasta, la fel cum nici 
unitatea şi identitatea esenţiale ale fiinţei nu sunt alterate de 
multiplicitatea stărilor sale de manifestare. 

Cunoaşterea metafizică, şi realizarea pe care o implică 
pentru a fi într-adevăr ceea ce trebuie să fie, sunt deci posibile 
pretutindeni şi întotdeauna, în principiu cel puţin, chiar 
dacă această posibilitate este considerată oarecum într-un 
mod absolut; dar în fapt, în mod practic, dacă se poate 
spune aşa, şi într-un sens relativ, sunt ele la fel de posibile 
în indiferent ce mediu şi fără a ţine seama de contingenţe? 
La această întrebare nu putem răspunde afirmativ, cel puţin 
în ceea ce priveşte realizarea; şi asta se explică prin faptul 
că această realizare, la începutul său, trebuie să-şi găsească 
punctul de sprijin în ordinul contingenţelor. Pot exista 
condiţii particulare care să-i fie defavorabile, precum cele 
oferite de lumea occidentală modernă, atât de defavorabile 
încât o asemenea întreprindere este aproape imposibilă şi 
chiar periculoasă, în absenţa oricărui sprijin oferit de mediu 
şi într-o ambianţă ce nu poate decât să contrarieze şi chiar 

să anihileze eforturile celui ce i se dedică. Dimpotrivă, 
civilizaţiile pe care le numim tradiţionale sunt organizate 
în aşa fel încât pot să ofere un ajutor eficace în această 
privinţă, care fără îndoială nu este strict indispensabil, ca de 
altfel nimic din ceea ce este exterior, dar în lipsa căruia este 
totuşi dificil de obţinut rezultate efective. Există aici ceva ce 
depăşeşte puterile unui individ uman izolat, chiar dacă acest 
individ posedă, pe de altă parte, calificările necesare; de 
aceea, nu încurajăm pe nimeni, în condiţiile prezente, să se 
angajeze în mod necugetat într-o asemenea întreprindere; şi 
această observaţie ne va conduce de-a dreptul spre concluzia 
acestei expuneri. 

Pentru noi, marea diferenţă dintre Orient şi Occident (e 
vorba aici exclusiv de Occidentul modern) - singura, chiar, 
cu adevărat esenţială, toate celelalte derivând din ea - este 
aceasta: de o parte, conservarea tradiţiei cu tot ce implică ea; 
de cealaltă, uitarea şi pierderea acestei tradiţii; de o parte, 
păstrarea cunoaşterii metafizice; de cealaltă, ignorarea 
completă a tot ceea ce se raportează la acest domeniu. 
Cum s-ar putea găsi o măsură comună între civilizaţiile 
ce deschid elitei lor posibilităţi pe care noi am încercat să 
le facem vizibile, care îi oferă mijloacele cele mai potrivite 
pentru realizarea efectivă a acestor posibilităţi (permiţând 
astfel, cel puţin câtorva reprezentanţi ai ei, să le realizeze în 
toată plenitudinea lor), între aceste civilizaţii tradiţionale 
şi o civilizaţie ce s-a dezvoltat într-un sens pur material? Şi 
cine, dacă nu este orbit de cine ştie ce idei preconcepute, 
va îndrăzni să pretindă că superioritatea materială 
compensează inferioritatea intelectuală? Ne referim aici la 
adevărata intelectualitate, cea care nu se limitează la ordinul 
uman nici la cel natural, cea care face posibilă cunoaşterea 
metafizică pură în absoluta sa transcendenţă. Credem că e 
suficient să reflectăm puţin la aceste chestiuni, pentru a nu 
avea nici o îndoială şi nici o ezitare asupra răspunsului pe 
care îl merită. 

Superioritatea materială a Occidentului modern este 
incontestabilă; nimeni n-o mai pune la îndoială, însă nici 
nu-1 invidiază pentru ea. Trebuie mers mai departe: datorită 
acestei dezvoltări materiale excesive, Occidentul riscă să 
piară mai devreme sau mai târziu, dacă nu-şi revine la timp 
şi dacă nu ia în considerare, la modul serios, „întoarcerea la 
origini”, conform unei expresii folosite în anumite şcoli ale 
ezoterismului islamic. în diferite locuri, se vorbeşte astăzi 
mult despre „apărarea Occidentului”; dar, din nefericire, 
nu pare să se-nţeleagă că Occidentul are nevoie să fie 
apărat mai ales faţă de el însuşi, principalele şi cele mai 
redutabile pericole ce îl ameninţă provenind din propriile 
sale tendinţe actuale. Ar fi bine să se mediteze la acest 
lucru ceva mai profund, şi nu va fi de prisos să-i invităm 
la aceasta pe toţi cei ce mai sunt capabili încă să gândească. 
Cu aceasta îmi închei expunerea, bucuros că am reuşit, 
dacă nu să cuprind deplin, cel puţin să prezint ceva despre 
această intelectualitate orientală al cărei echivalent nu mai 
există în Occident, şi să ofer o vedere de ansamblu, oricât 
de imperfectă, asupra a ceea ce este metafizica adevărată, 
cunoaşterea prin excelenţă, singura, conform textelor sacre 
ale Indiei, în întregime reală, absolută, infinită şi supremă. 




Partea a doua 

ASPECTE METAFIZICE 

In tradiţia hindusă 




Capitolul I 


SPIRITUL INDIEI 1 


Opoziţia între Orient şi Occident, redusă la termenii 
săi cei mai simpli, este în fond identică opoziţiei ce se 
doreşte adesea a fi stabilită între contemplaţie şi acţiune. 
Am explicat deja cele de mai sus în numeroase ocazii, şi 
am examinat diferitele puncte de vedere în care se poate 
situa cineva pentru a lua în considerare raporturile acestor 
doi termeni: sunt ei într-adevăr contrari sau mai degrabă 
complementari, ori, mai mult, să nu existe între ei, în 
realitate, o relaţie de coordonare, ci una de subordonare? 
Prin urmare, nu vom face aici decât să rezumăm foarte 
rapid aceste consideraţii, indispensabile pentru cine vrea să 
înţeleagă spiritul Orientului în general şi pe cel al Indiei în 
particular. 

Punctul de vedere care constă pur şi simplu în a opune 
reciproc contemplaţia şi acţiunea este cel mai exterior şi 

1 [Publicai în Le Monde Nouveau, iunie 1930 şi în Etudes Traditi- 
onnelles, 1937], Traducerea studiilor din părţile a 11-a şi a IlI-a s-a făcut 
după Rene Guenon, Etudes sur l’Hinduisme (nouvelle edition), fiditions 
Traditionnelles, 9, 11, Quai Saint-Michel, Paris, 1989 (prima ediţie a apărut 
în 1968). Spre deosebire de ediţiile franceze ale acestui volum postum, care 
au optat pentru o dispunere cronologică a capitolelor, noi am preferat o 
dispunere tematică a lor (indicată în titlurile alese pentru părţile a Il-a şi a 
III-a). Notele din parantezele drepte aparţin editorului francez (n.t.). 

mai superficial dintre toate. Opoziţia există mai mult în 
aparenţe, dar ea nu poate fi absolut ireductibilă; de altfel, 
s-ar putea spune acelaşi lucru despre toate contrariile, care 
încetează să fie astfel de îndată ce ne ridicăm deasupra 
unui anumit nivel, cel în care opoziţia lor îşi are întreaga 
sa realitate. Cine spune opoziţie sau contrast spune, prin 
chiar aceasta, dizarmonie sau dezechilibru, aşadar ceva ce 
nu poate exista decât dintr-un punct de vedere particular şi 
limitat; în ansamblul lucrurilor, echilibrul este dat de suma 
tuturor dezechilibrelor, şi toate dezordinile parţiale concură, 
vrând-nevrând, la ordinea totală. 

Considerând contemplaţia şi acţiunea ca fiind com¬ 
plementare, ne situăm deja într-un punct de vedere mai 
profund şi mai adevărat decât precedentul, pentru că 
opoziţia se află aici conciliată şi rezolvată, cei doi termeni 
ai săi echilibrându-se într-un fel unul prin celălalt. Ar fi 
vorba în acest caz de două elemente la fel de necesare care se 
completează şi se sprijină reciproc, şi care constituie dubla 
activitate, interioară şi exterioară, a unei singure şi aceleiaşi 
fiinţe, fie a fiecărui om luat în particular, fie a umanităţii 
considerată în mod colectiv. Această concepţie este cu 
siguranţă mai armoniosă şi mai satisfăcătoare decât prima; 
totuşi, dacă am rămâne exclusiv la ea, am putea fi tentaţi, în 
virtutea corelaţiei astfel stabilite, să situăm pe acelaşi plan 
contemplaţia şi acţiunea, astfel încât n-ar trebui decât să 
ne străduim să menţinem atât cât este posibil balanţa egală 
între ele, fără să se pună niciodată problema superiorităţii 
vreuneia în raport cu cealaltă. Or, în fapt, această problemă 
se pune întotdeauna şi, în ce priveşte antiteza dintre 
Orient şi Occident, putem spune că ea constă tocmai în 
faptul că Orientul susţine superioritatea contemplaţiei, pe 
când Occidentul, şi în special Occidentul modern, afirmă 
dimpotrivă superioritatea acţiunii asupra contemplaţiei. 

Aici, nu mai este vorba despre puncte de vedere din care 
fiecare poate avea raţiunea sa de a fi şi să fie acceptat cel puţin 
ca expresie a unui adevăr relativ; un raport de subordonare 
fiind ireversibil, respectivele două concepţii sunt realmente 
contradictorii, aşadar exclusive una faţă de cealaltă, astfel 
încât, obligatoriu, una este adevărată şi cealaltă falsă. 
Trebuie deci să alegem, şi poate necesitatea acestei alegeri 
nu s-a impus niciodată cu atâta putere şi urgenţă ca în 
circumstanţele actuale; şi poate că ea se va impune şi mai 
mult într-un viitor apropiat. 

în cărţile noastre la care am făcut aluzie mai sus 2 , am 
prezentat contemplaţia ca fiind superioară acţiunii, la fel 
cum imuabilul este superior schimbării. Acţiunea, nefiind 
decât o modificare tranzitorie şi momentană a fiinţei, nu-şi 
poate avea în ea însăşi principiul şi raţiunea suficientă; 
dacă nu e ataşată unui principiu care să fie dincolo de 
domeniul său contingent, ea nu este decât o pură iluzie; 
şi acest principiu din care îşi ia întreaga realitate de care 
este susceptibilă, existenţa şi chiar posibilitatea sa, nu se 
poate găsi decât în contemplaţie sau, dacă se preferă, în 
cunoaştere. La fel, schimbarea, în accepţiunea sa cea mai 
generală, e ininteligibilă şi contradictorie, adică imposibilă, 
fără un principiu din care să provină şi care, prin chiar faptul 
că-i este principiu, nu-i poate fi supus, prin urmare este 
obligatoriu imuabil; şi de aceea, în antichitatea occidentală, 
Aristotel avea să afirme necesitatea „motorului imobil” al 
tuturor lucrurilor. 

Este evident că acţiunea aparţine lumii schimbării, 
a „devenirii”; singură cunoaşterea permite ieşirea din 
această lume şi din limitările ce-i sunt inerente şi, atunci 


2 Orient et Occident; La Crise du Monde moderne (ed. rom., Rene 
Guengn, Criza lumii moderne, trad. Anca Manolescu, Humanitas, Bucureşti, 
1993 - n.t.); Autorite spirituelle et pouvoir temporel. 

când atinge imuabilul, posedă ea însăşi imuabilitate, căci 
orice cunoaştere este esenţialmente identificare cu obiectul 
său. E tocmai ceea ce ignoră occidentalii moderni, care, 
în ceea ce priveşte cunoaşterea, nu mai iau în considerare 
decât o cunoaştere raţională şi discursivă, deci indirectă 
şi imperfectă, ce s-ar putea numi o cunoaştere prin re¬ 
flectare, nemaiapreciind nici măcar această cunoaştere 
inferioară decât în măsura în care poate servi în mod direct 
unor scopuri practice; angajaţi în acţiune până la a nega 
tot ce o depăşeşte, ei nu realizează că însăşi această acţiune 
degenerează astfel, prin lipsa principiului, într-o agitaţie pe 
cât de zadarnică, pe atât de sterilă. 

în organizarea socială a Indiei, care nu este decât o 
aplicaţie a doctrinei metafizice în ordinul uman, raporturile 
între cunoaştere şi acţiune sunt reprezentate prin cele 
dintre primele două caste, brăhmanii şi kşatriya, ale căror 
funcţiuni sunt. Se spune că brăhmanul este tipul fiinţelor 
stabile, pe când kşatriya al celor mobile sau schimbătoare; 
astfel, toate fiinţele acestei lumi, conform naturii lor, sunt în 
principal în relaţie cu unul sau cu celălalt, căci există o cores¬ 
pondenţă perfectă între ordinul cosmic şi ordinul uman. 
Asta nu înseamnă, bineînţeles, că acţiunea i-ar fi interzisă 
brăhmanului sau cunoaşterea lui kşatriya, ci doar că ele 
nu le corespund oarecum decât prin accident şi nu în mod 
esenţial; svadharma, legea proprie castei, în conformitate 
cu natura fiinţei ce îi aparţine, este în cunoaştere pentru 
brăhman şi în acţiune pentru kşatriya. De aceea brăhmanul 
îi este superior lui kşatriya, la fel cum cunoaşterea este 
superioară acţiunii; altfel spus, autoritatea spirituală e 
superioară puterii temporale, şi doar recunoscându-şi 
subordonarea faţă de prima, cea din urmă va fi legitimă, 
adică va fi într-adevăr ce trebuie să fie; altfel, separându-se 
de principiul său, ea nu se va putea exercita decât într-un 
mod dezordonat şi va ajunge fatalmente la pieire. 

[Celor din casta] kşatriya le aparţine în mod normal 
întreaga putere exterioară, deoarece domeniul acţiunii este 
lumea exterioară; însă această putere nu este nimic fără 
un principiu interior, pur spiritual, pe care-1 întrupează 
autoritatea brăhmanilor, şi în care ea îşi află singura garanţie 
valabilă. în schimbul acestei garanţii, [cei din casta] kşatriya 
trebuie, cu ajutorul forţei de care dispun, să le asigure brăh¬ 
manilor posibilitatea de a-şi împlini în pace, la adăpost de 
tulburare şi agitaţie, propria lor funcţiune de cunoaştere şi 
învăţătură; e ceea ce se reprezintă prin figura lui Skanda, 
Stăpânul războiului, protejând meditaţia lui Gănesa, 
Stăpânul cunoaşterii. Acestea sunt raporturile regulate între 
autoritatea spirituală şi puterea temporală; şi, dacă ar fi fost 
peste tot şi întotdeauna respectate, nici un conflict n-ar fi 
putut să apară între ele, fiecare ocupându-şi locul cuvenit în 
ierarhia funcţiunilor şi a fiinţelor, ierarhie strict conformă 
naturii lucrurilor. Se vede că locul acordat [celor din casta] 
kşatriya, şi în consecinţă acţiunii, deşi subordonat, e foarte 
departe de a fi neglijabil, de vreme ce cuprinde întreaga 
putere exterioară, în acelaşi timp militară, administrativă 
şi judecătorească, care se sintetizează în funcţiunea regală. 
Brăhmanii nu au de exercitat decât o autoritate invizibilă, 
care, ca atare, poate fi ignorată de vulg, dar care nu este mai 
puţin principiul oricărei puteri vizibile; această autoritate 
este precum pivotul în jurul căruia se învârt toate lucrurile, 
axa fixă în jurul căreia se-nvârte lumea, centrul imuabil ce 
dirijează şi reglează mişcarea cosmică fără să participe la ea; 
e ceea ce reprezintă străvechiul simbol al svasticii, care este, 
din acest motiv, unul dintre atributele lui Gănesa. 

Se cuvine să adăugăm că locul ce trebuie acordat acţiunii 
va fi, în practică, mai mic sau mai mare după circumstanţe; 
într-adevăr, există popoare ca şi indivizi a căror natură este 
mai ales contemplativă, în timp ce a altora este în special 

activă. Fără îndoială, nu există nici o ţară în care aptitudinea 
pentru contemplaţie să fie atât de răspândită şi atât de 
general dezvoltată ca în India; şi de aceea, ea poate fi con¬ 
siderată ca reprezentând prin excelenţă spiritul oriental. 
Dimpotrivă, în sânul popoarelor occidentale, e foarte sigur că 
aptitudinea pentru acţiune predomină la marea majoritatea 
a oamenilor, şi că, chiar dacă această tendinţă n-ar fi fost 
exagerată şi deviată cum e în prezent, ea ar fi subzistat 
totuşi, astfel încât contemplaţia n-ar fi putut să fie niciodată 
aici decât problema unei elite foarte restrânse. Aceasta ar 
fi totuşi suficientă pentru ca totul să intre în ordine, căci 
puterea spirituală, contrar forţei materiale, nu este bazată pe 
număr; însă, actualmente, occidentalii nu sunt într-adevăr 
decât oameni fără castă, nici unul neocupând locul şi 
funcţiunea corespunzătoare naturii sale. Această dezordine 
se întinde foarte rapid şi, nu trebuie s-o ascundem, pare să fi 
ajuns până în Orient, deşi nu l-a afectat, deocamdată, decât 
într-un mod foarte superficial şi mult mai limitat decât şi-ar 
închipui cei care, necunoscând decât orientali mai mult sau 
mai puţin occidentalizaţi, nu bănuiesc puţina importanţă pe 
care o au ei în realitate. Nu e mai puţin adevărat că există aici 
o primejdie care, în ciuda a orice, riscă să se agraveze, cel 
puţin pe moment; „pericolul occidental” nu este o expresie 
gratuită, iar Occidentul, care îi este el însuşi prima victimă, 
pare a vrea să târască întreaga umanitate în ruina de care 
este ameninţat din propria sa vină. 

Acest pericol este cel al acţiunii dezordonate, deoarece 
e privată de principiul său; o asemenea acţiune nu este în 
ea însăşi decât un pur neant şi nu poate conduce decât la o 
catastrofa. Totuşi, se va spune, dacă aceasta există, e pentru 
că însăşi această dezordine trebuie finalmente să intre în 
ordinea universală, căreia îi este un element cu acelaşi titlu 
ca şi tot restul; şi, dintr-un punct de vedere superior, acest 



Spiritul Indiei 


41 


lucru este în mod riguros adevărat. Toate fiinţele, că o ştiu 
sau nu, că vor sau nu vor, depind în întregime de principiul 
lor în tot ceea ce sunt; acţiunea dezordonată nu este nici ea 
posibilă decât prin principiul oricărei acţiuni, dar, pentru 
că nu este conştientă de acest principiu, pentru că nu-şi 
recunoaşte dependenţa faţă de el, ea este lipsită de regulă şi 
de eficacitate pozitivă şi, dacă putem spune aşa, nu posedă 
decât cel mai coborât grad de realitate, cel mai aproape de 
iluzia pură şi simplă, tocmai pentru că e cea mai îndepărtată 
de principiu, singurul în care rezidă realitatea absolută. Din 
punctul de vedere al principiului, nu există decât ordine; 
însă, din punctul de vedere al contingenţelor, dezordinea 
există şi, în ceea ce priveşte umanitatea terestră, ne aflăm 
într-o epocă în care această dezordine pare să triumfe. 

Se poatepune întrebarea de ce stau lucrurile aşa; doctrina 
hindusă, prin teoria ciclurilor cosmice, oferă un răspuns 
la această întrebare. Noi ne aflăm în Kali-Yuga, în vârsta 
sumbră în care spiritualitatea este redusă la minimum, prin 
legile înseşi ale desfăşurării ciclului uman, ce aduce cu sine 
un fel de materializare progresivă de-a lungul diferitelor sale 
perioade, dintre care aceasta este ultima; prin ciclu uman 
înţelegem aici doar durata unui Manvantara. Spre sfârşitul 
acestei vârste, totul este confuz, castele sunt amestecate, 
familia însăşi nu mai există; nu tocmai acest lucru îl vedem în 
jurul nostru? Trebuie să se concluzioneze de aici că actualul 
ciclu şi-a atins efectiv sfârşitul şi că, în curând, vom vedea 
ivindu-se aurora unui nou Manvantara ? Am putea fi tentaţi 
s-o credem, mai ales dacă ne gândim la viteza tot mai mai 
mare cu care se precipită evenimentele; dar poate dezordinea 
nu şi-a atins încă punctul extrem, poate umanitatea trebuie 
să decadă şi mai mult, în excesele unei civilizaţii cu totul 
materiale, înainte de a se putea reîntoarce spre principiu şi 
spre realităţile spirituale şi divine. Puţin importă de altfel: 

mai devreme sau mai târziu, această desfăşurare descenden¬ 
tă pe care occidentalii moderni o numesc „progres” îşi va 
atinge limita, şi atunci „vârsta neagră” va lua sfârşit; atunci 
va apărea Kalkin-avatăra, cel călare pe calul alb, care poartă 
pe cap o triplă diademă, semn al suveranităţii în cele trei 
lumi, şi care ţine în mână o spadă cu două tăişuri arzătoare 
ca şi coada unei comete; atunci lumea dezordinii şi a erorii 
va fi distrusă şi, prin puterea purificatoare şi regeneratoare 
a lui Agni, toate lucrurile vor fi restabilite şi restaurate în 
integralitatea stării lor primordiale, sfârşitul ciclului prezent 
fiind în acelaşi timp începutul ciclului viitor. 

Cei ce ştiu că trebuie să fie aşa, nu pot, nici chiar în 
mijlocul celei mai mari confuzii, să-şi piardă imuabila lor 
serenitate; oricât de neplăcut ar fi de trăit într-o epocă de 
tulburare şi întunecare aproape generale, ei nu pot fi afectaţi 
de aceasta în fon»Iul lor, şi acest lucru dă forţa adevăratei 
elite. Fără îndoială, dacă întunecarea trebuie să mai crească 
întinzându-se din ce în ce mai mult, această elită, chiar şi în 
Orient, ar putea fi redusă la un număr foarte mic de repre¬ 
zentanţi; însă e suficient ca doar câţiva să păstreze integral 
adevărata cunoaştere, pentru a fi gata, când se va împlini 
timpul, să salveze tot ce va mai putea fi salvat din lumea 
actuală, care va deveni germenul lumii viitoare. 

Acest rol de păstrare a spiritului tradiţional, cu tot ce 
implică în realitate atunci când e înţeles în sensul său cel mai 
profund, nu-1 poate îndeplini actualmente decât Orientul; 
nu vrem să spunem Orientul în întregul său, deoarece, 
din nefericire, dezordinea ce vine din Occident îl poate 
afecta în unele din elementele sale; însă numai în Orient 
subzistă încă o elită veritabilă, în care spiritul tradiţional 
se regăseşte în toată vitalitatea sa. în altă parte, ceea ce s-a 
păstrat din el se reduce la forme exterioare a căror semni¬ 
ficaţie este demult aproape neînţeleasă şi, dacă mai poate fi 

salvat ceva din Occident, acest lucru nu va fi posibil decât 
cu ajutorul Orientului; dar va mai trebui ca acest ajutor, 
pentru a fi eficace, să-şi găsească un punct de sprijin în 
lumea occidentală, şi sunt aici posibilităţi asupra cărora ar fi 
actualmente foarte dificil să se aducă vreo precizare. 

Oricum ar sta lucrurile, India are într-un anumit sens, 
în ansamblul Orientului, o situaţie privilegiată sub raportul 
luat în considerare de noi, şi asta pentru că, fără spiritul 
tradiţional, India n-ar mai fi nimic. într-adevăr, unitatea 
hindusă (nu spunem indiană) nu este o unitate de rasă 
sau de limbă, ci exclusiv una de tradiţie; sunt hinduşi toţi 
cei ce aderă în mod efectiv la această tradiţie, şi numai 
aceştia. Aceasta explică ceea ce am spus mai înainte despre 
aptitudinea pentru contemplaţie, mai generală în India 
decât oriunde altundeva: participarea la tradiţie, într- 
adevăr, nu este cu totul efectivă decât în măsura în care 
implică înţelegerea doctrinei, constând înainte de toate în 
cunoaşterea metafizică, deoarece în ordinul pur metafizic 
se află principiul din care derivă tot restul. De aceea, mai 
ales India ar apărea destinată să menţină până la sfârşit 
supremaţia contemplaţiei asupra acţiunii, să opună prin 
elita sa o barieră de netrecut invaziei spiritului occidental 
modern, să păstreze intactă, în mijlocul unei lumi agitate 
de schimbări neîntrerupte, conştiinţa permanentului, a 
imuabilului şi a eternului. 

Trebuie înţeles bine, de altfel, că singur principiul este 
imuabil, şi că aplicaţiile cărora le dă loc în toate domeniile 
pot şi chiar trebuie să varieze după circumstanţe şi epoci, 
deoarece, în timp ce principiul este absolut, aplicaţiile sunt 
relative şi contingente ca şi lumea la care se raportează. 
Tradiţia permite adaptări indefinit multiple şi diverse în 
modalităţile lor; însă toate aceste adaptări, din moment ce 
sunt făcute în mod riguros conform spiritului tradiţional, 

nu sunt altceva decât desfăşurarea normală a unora din 
consecinţele ce sunt veşnic conţinute în principiu; nu e vorba 
prin urmare, în toate cazurile, decât de a face explicit ceea ce 
era până atunci implicit, şi astfel fondul, substanţa însăşi a 
doctrinei, rămâne întotdeauna identică sub toate diferenţele 
formelor exterioare. Aplicaţiile pot fi de multe feluri; acestea 
sunt mai ales, nu doar instituţiile sociale, la care am făcut 
deja aluzie, ci şi ştiinţele, atunci când ele sunt într-adevăr 
ceea ce trebuie să fie; şi aceasta arată diferenţa esenţială ce 
există între concepţia ştiinţelor tradiţionale şi cea a ştiinţelor 
aşa cum le-a constituit spiritul occidental modern. Pe când 
primele îşi iau întreaga lor valoare din legătura cu doctrina 
metafizică, cele din urmă, sub pretextul independenţei, 
sunt închistate în ele însele şi nu pot pretinde decât să se 
tot extindă, dar fără să iasă din domeniul lor mărginit sau 
să-i lărgească limitele, o analiză ce ar putea continua ast¬ 
fel indefinit fără să se mai avanseze niciodată în adevărata 
cunoaştere a lucrurilor. 

Au ajuns modernii să prefere cercetarea cunoaşterii 
dintr-un obscur sentiment al acestei neputinţe, ori pur şi 
simplu pentru că această cercetare fără sfârşit le satisface 
nevoia unei neîntrerupte agitaţii ce vrea să-şi fie sieşi scop? 
Ce ar putea face orientalii cu aceste ştiinţe deşarte pe care 
Occidentul pretinde să li le-aducă, când ei posedă alte ştiinţe 
incomparabil mai reale şi mai vaste şi când cel mai mic efort 
de concentrare intelectuală îi învaţă mult mai mult decât 
toate aceste puncte de vedere fragmentare şi dispersate, 
decât acest morman haotic de fapte şi noţiuni ce nu sunt 
legate decât prin ipoteze mai mult sau mai puţin fanteziste, 
create cu dificultate pentru a fi imediat răsturnate şi înlo¬ 
cuite cu altele ce nu vor fi mai bine fundamentate? Şi cum 
să nu laude excesiv, crezând că ar compensa prin asta toate 
lipsurile lor, aplicaţiile industriale şi tehnice cărora le-au dat 



Spiritul Indiei 


45 


naştere aceste ştiinţe? Dacă valoarea lor speculativă este mai 
degrabă iluzorie, nimeni nu se gândeşte să conteste că ele 
au cel puţin această utilitate practică; dar acesta e un lucru 
de care Orientul nu va fi niciodată cu adevărat interesat, 
el apreciind prea puţin aceste avantaje cu totul materiale 
pentru a le sacrifica spiritul său, căci cunoaşte imensa 
superioritate a punctului de vedere al contemplaţiei asupra 
celui al acţiunii şi faptul că toate lucrurile tranzitorii nu sunt 
decât neant în comparaţie cu eternul. 

India adevărată, pentru noi, nu este deci acea Indie mai 
mult sau mai puţin modernizată, adică occidentalizată, la 
care se gândesc câţiva tineri studenţi educaţi în Universităţile 
Europei sau Americii, şi care, oricât de mândri ar fi de 
cunoaşterea cu totul exterioară pe care au dobândit-o 
despre ea, nu sunt totuşi, din punct de vedere oriental, decât 
nişte ignoranţi desăvârşiţi ce constituie, în ciuda pretenţiilor 
lor, tocmai contrariul unei elite intelectuale în sensul în 
care o înţelegem noi. India adevărată este cea care rămâne 
totdeauna fidelă învăţăturii transmise de elita sa de-a lungul 
secolelor, e cea care păstrează integral depozitul unei tradiţii 
a cărei sursă transcende umanitatea; aceasta este India lui 
Mânu şi a Rzşî-ilor, India lui $ri Răma şi a lui Sri Krişna. 
Ştim că ea nu a fost întotdeauna ţinutul desemnat astăzi prin 
acest nume; fără îndoială că, după staţionarea arctică iniţială 
despre care vorbeşte Veda, a ocupat succesiv diferite poziţii 
geografice; poate va mai ocupa şi altele, dar puţin importă, 
căci ea e mereu acolo unde este sediul acelei mari tradiţii 
a cărei menţinere în mijlocul oamenilor este misiunea şi 
raţiunea ei de a fi. Prin lanţul neîntrerupt al înţelepţilor, 
Maeştrilor şi Yoginilor săi, ea dăinuie, neclintită ca Meru, 
de-a lungul tuturor vicisitudinilor lumii exterioare; ea va 
dura cât Sanătana Dharma (traductibil, cât o permite o limbă 
occidentală, prin Lex perennis) şi nu va înceta niciodată să 

contemple toate lucrurile, prin ochiul frontal al lui Siva, 
în serena imuabilitate a eternului prezent. Toate eforturile 
ostile se vor zdrobi în cele din urmă de forţa adevărului, 
precum norii se risipesc dinaintea soarelui, chiar dacă au 
ajuns momentan să-l ascundă privirilor noastre. 

Acţiunea distructivă a timpului nu lasă să supravieţuiască 
decât ceea ce este superior timpului: ea îi va devora pe toţi 
cei ce şi-au mărginit orizontul la lumea schimbării şi au 
situat întreaga realitate în devenire, pe toţi cei ce şi-au făcut 
o religie din contingent şi tranzitoriu, căci „cel ce sacrifică 
unui zeu va deveni hrana acelui zeu”; însă ce-ar putea ea 
împotriva celor ce poartă în ei înşişi conştiinţa eternităţii? 



Capitolul II 


SANĂTANA DHARMA 1 


Noţiunea de Sanătana Dharma e una dintre acelea ce nu 
are echivalent exact în Occident, încât pare imposibil de a 
găsi un termen sau o expresie care să o redea în întregime şi 
sub toate aspectele sale; orice traducere i s-ar putea da ar fi, 
dacă nu cu totul greşită, cel puţin foarte insuficientă. Ananda 
K. Coomaraswamy credea că expresia ce ar exprima-o poate 
cel mai bine, cel puţin aproximativ, ar fi Philosophia Perennis, 
luată în sensul în care era înţeleasă în Evul Mediu; desigur, 
acest lucru e adevărat în anumite privinţe, dar există totuşi 
diferenţe notabile, cu atât mai util de examinat, cu cât unii 
par să creadă prea uşor în posibilitatea de a asimila pur şi 
simplu aceste două noţiuni. 

Trebuie să remarcăm înainte de toate că dificultatea 
nu are ca obiect traducerea cuvântului Sanătana, al cărui 
echivalent latin este realmente perennis-, aici e vorba în mod 
propriu de „perenitate” sau de perpetuitate şi nicidecum 
de eternitate cum s-a spus uneori. într-adevăr, termenul 
Sanătana implică o idee de durată, pe când eternitatea, 
dimpotrivă, este esenţialmente „non-durata”; durata în 
discuţie este indefinită, dacă se doreşte, ori mai precis 

1 [Publicat în Cahiers du Sud, n° special Approches de l'Inde (1949)]. 

„ciclică”, în accepţiunea grecescului aionios, care nu are în 
plus sensul de „etern” pe care modernii, printr-o regretabilă 
confuzie, i-1 atribuie foarte des. Perpetuu în acest sens, e 
ceea ce subzistă în mod constant de la începutul până la 
sfârşitul unui ciclu; şi, conform tradiţiei hinduse, ciclul ce 
trebuie luat în considerare în privinţa Sanătana Dharma 
este un Manvantara, adică durata manifestării unei uma¬ 
nităţi terestre. Să adăugăm numaidecât, căci se va vedea 
mai departe importanţa acestui lucru, că Sanătana are de 
asemenea sensul de „primordial”, fiindu-i de altfel uşor de 
înţeles legătura cu cele arătate, căci într-adevăr perpetuu 
nu poate fi decât ceea ce urcă la originea însăşi a ciclului, 
în sfârşit, trebuie înţeles bine că această perpetuitate, cu 
stabilitatea pe care o implică în mod necesar, dacă nu trebuie 
confundată cu eternitatea, neavând cu ea nici o măsură 
comună, este totuşi ca un reflex, în condiţiile lumii noastre, 
al eternităţii şi imuabilităţii ce aparţin principiilor înseşi a 
căror expresie este Sanătana Dharma în raport cu acestea. 

Cuvântul perennis, în el însuşi, poate cuprinde la fel de 
bine cele explicate; dar ar fi destul de greu de spus până în 
ce punct scolasticii Evului Mediu, de al căror limbaj ţinea 
în mod particular termenul Philosophia Perennis, au putut 
avea conştiinţa clară a acestui lucru, căci punctul lor de 
vedere, deşi evident tradiţional, nu se întindea totuşi decât la 
un domeniu exterior şi chiar prin aceasta limitat sub multe 
raporturi. Oricum ar fi, şi admiţând că i se poate restitui 
acestui cuvânt, independent de orice consideraţie istorică, 
deplinătatea semnificaţiei sale, n-ar însemna mai puţin că 
rezervele cele mai serioase în privinţa asimilării despre care 
am vorbit sunt legate de folosirea termenului Philosoph ia, care 
corespunde, oarecum, tocmai acestei limitări a punctului de 
vedere scolastic. Mai întâi, acest cuvânt, dată fiind în special 
întrebuinţarea pe care i-au dat-o de obicei modernii, poate 

lăsa foarte uşor loc unor echivocuri; e adevărat, ele ar putea 
fi înlăturate precizându-se că Philosophia Perennis nu este 
nicidecum „o” filozofie - adică o concepţie particulară, mai 
mult sau mai puţin limitată şi sistematică, având ca autor 
pe cutare sau cutare individ - ci fondul comun din care 
provin toate filozofiile în ce au ele realmente valabil; şi acest 
mod de a o examina ar corespunde în mod cert gândirii 
scolasticilor. Numai că, n-ar fi mai puţin nepotrivit, căci 
în discuţie, dacă este considerată ca o expresie autentică a 
adevărului precum trebuie să fie, ar fi mai degrabă Sophia 
decât Philosophia-, „înţelepciunea” nu trebuie confundată cu 
aspiraţia ce tinde spre ea sau căutarea ce poate conduce la 
ea, cuvântul „filozofie” nedesemnând altceva conform chiar 
etimologiei lui. 

Se va spune, poate, că acest cuvânt e susceptibil de o 
anumită transpoziţie şi, deşi aceasta nu ni se pare a se impune 
precum s-ar întâmpla dacă n-am avea intr-adevăr nici un 
termen mai bun la dispoziţie, nu-i contestăm posibilitatea; 
însă, chiar în cazul cel mai favorabil, el va fi încă foarte 
departe de a putea fi privit ca un echivalent al lui Dharma, 
deoarece nu va putea desemna niciodată decât o doctrină 
care, oricare ar fi întinderea domeniului acoperit în fapt, va 
rămâne în orice caz doar teoretică şi, în consecinţă, nu va 
corespunde nicidecum întregului conţinut al punctului de 
vedere tradiţional în integralitatea sa. în acesta, într-adevăr, 
doctrina nu este niciodată considerată o simplă teorie 
sieşi suficientă, ci o cunoaştere ce trebuie realizată în mod 
efectiv, ea comportând, în plus, aplicaţii ce se întind la toate 
modalităţile vieţii umane fără nici o excepţie. 

Această extensie rezultă din însăşi semnificaţia 
cuvântului Dharma, care de altfel e imposibil de redat 
integral printr-un termen unic în limbile occidentale: prin 
rădăcina dhri - cu sensul de a purta, a sprijini, a susţine, 

a menţine - el desemnează înainte de toate un principiu 
de conservare a fiinţelor, aşadar de stabilitate, atât cel 
puţin cât aceasta e compatibilă cu condiţiile manifestării. 
E important de remarcat 2 că rădăcina dhri este aproape 
identică, ca formă şi semnificaţie, cu o altă rădăcină, dhru, 
din care derivă cuvântul dhruva ce desemnează „polul”; la 
această idee de „pol” sau de „axă” a lumii manifestate se 
cuvine realmente să ne raportăm dacă vrem să înţelegem 
noţiunea de Dharma în sensul său cel mai profund: e ceea ce 
rămâne invariabil în centrul revoluţiilor tuturor lucrurilor şi 
reglează cursul schimbării prin chiar faptul că nu participă 
la el. Nu trebuie uitat, în această privinţă, că limbajul, prin 
caracterul sintetic al gândirii ce îl exprimă, e aici mult mai 
strâns legat de simbolism decât în limbile moderne, în 
care o asemenea legătură nu mai subzistă, într-o anumită 
măsură, decât în virtutea unei derivări îndepărtate; am 
putea chiar arăta, dacă acest lucru nu ne-ar îndepărta prea 
mult de subiectul nostru, că această noţiune de Dharma se 
leagă destul de direct de reprezentarea simbolică a „axei” 
prin figura „Arborelui Lumii”. 

S-ar putea spune că Dharma, dacă n-ar trebui considerat” 
altfel decât în principiu, este în mod necesar Sanătana, chiar 
într-o accepţiune mai extinsă decât cea indicată mai sus, 
deoarece, în loc să se limiteze la un anumit ciclu şi la fiinţele 
ce se manifestă în el, e aplicabil în egală măsură tuturor 
fiinţelor şi tuturor stărilor lor de manifestare. Regăsim 
într- adevăr aici ideea de permanenţă şi stabilitate; dar 
se-nţelege de la sine că aceasta, în afara căreia n-ar putea 

2 [Pasajul care urmează reia adesea textual un pasaj corespondent din 
studiul despre Dharma], 

* Cuvântul sanscrit dharma , ca şi brahma, âtma sau svastika, nu este 
de genul feminin. în Mahăbhărata , celebra epopee hindusă, tatăl din care 
descind eroii poemului este zeul Dharma ( n. MAT)- 

fi vorba în nici un fel de Dharma, poate fi totuşi aplicată, 
intr-un mod relativ, la diferite niveluri şi în domenii mai 
mult sau mai puţin restrânse, acest lucru justificând toate 
accepţiunile secundare sau „specializate” de care acelaşi 
termen e susceptibil. Prin chiar faptul că trebuie conceput ca 
principiu de conservare al fiinţelor, dharma rezidă, pentru 
acestea, în conformitatea cu natura lor esenţială; se poate 
deci vorbi, în acest sens, de dharma propriu fiecărei fiinţe, 
care este desemnat mai precis ca svadharma, sau al fiecărei 
categorii de fiinţe, la fel despre dharma unei lumi sau al unei 
stări de existenţă, ori doar al unei porţiuni determinate a 
acesteia, de cel al unui anumit popor sau al unei anumite 
perioade; iar când se aduce în discuţie Sanâtana Dharma, 
e vorba, cum am spus-o, de ansamblul unei umanităţi de-a 
lungul întregii durate a manifestării sale, care constituie un 
Manvantara. 

Se mai poate spune, în acest caz, că el este „legea” sau 
„norma” proprie acestui ciclu, formulată de la originea 
sa de Mânu care îl guvernează, adică de Inteligenţa 
cosmică ce reflectă Voinţa divină şi exprimă în el Ordinea 
universală; şi acesta este, în principiu, adevăratul sens 
al lui Mănava-Dharma, independent de toate adaptările 
particulare ce vor putea fi derivate din el, care vor primi 
de altfel în mod legitim aceeaşi denumire, deoarece nu 
vor fi în fond decât traduceri ale lui necesitate de circum¬ 
stanţe de timp şi de loc. Trebuie totuşi adăugat că, în acest 
caz, se poate ajunge ca însăşi ideea de „lege” să antreneze 
în fapt o anumită restricţie, deoarece, deşi e aplicabilă prin 
extensie, cum se-ntâmplă cu echivalentul său ebraic Thorah, 
conţinutului ansamblului Scrierilor sacre, aspectul la care 
trimite în modul cel mai imediat este fireşte cel propriu-zis 
„legislativ”, care cu siguranţă e foarte departe de a constitui 
întreaga tradiţie, cu toate că face parte integrantă din orice 

civilizaţie ce poate fi calificată ca normală. Acest aspect nu 
este în realitate decât o aplicaţie la ordinea socială, dar care 
de altfel, ca toate celelalte aplicaţii, presupune în mod necesar 
doctrina pur metafizică, partea esenţială şi fundamentală a 
tradiţiei, cunoaşterea principială de care depinde tot restul 
şi în lipsa căreia nimic într-adevăr tradiţional, în indiferent 
ce domeniu, n-ar putea exista sub nici o formă. 

Am vorbit de Ordinea universală, care este în 
manifestare expresia Voinţei divine şi îmbracă, în fiecare 
stare de existenţă, modalităţi particulare determinate de 
condiţiile proprii acestor stări; Dharma ar putea fi definit, 
sub un anumit raport cel puţin, drept conformitatea cu 
ordinea, acest lucru explicând strânsa înrudire ce există 
între această noţiune şi cea de rita, care este de asemenea 
ordinea şi are etimologic sensul de „rectitudine”, ca şi Te-ul 
din tradiţia extrem-orientală cu care Dharma hindus are 
multe raporturi, ceea ce aminteşte încă mai evident ideea de 
„axă”, adică a unei direcţii constante şi invariabile. în acelaşi 
timp, termenul rita e evident identic cuvântului „rit”, acesta 
din urmă desemnând la fel, în accepţiunea sa primară, 
tot ce era îndeplinit conform ordinii; într-o civilizaţie 
integral tradiţională, cu atât mai mult la începuturi, totul 
avea un caracter eminamente ritual. Ritul nu ajunge să ia o 
accepţiune mai restrânsă decât ca urmare a degenerescenţei 
ce dă naştere unei activităţi „profane”, în indiferent 
ce domeniu; orice distincţie între „sacru” şi „profan” 
presupune, într-adevăr, că anumite lucruri sunt de acum 
considerate în afara punctului de vedere tradiţional, în loc 
ca acesta să se aplice tuturor deopotrivă, iar aceste lucruri, 
prin chiar faptul că au fost considerate „profane”, au devenit 
realmente adharma sau artrita. 

Trebuie înţeles bine că ritul, care corespunde în acest 
caz „sacrului”, îşi păstrează, dimpotrivă, mereu acelaşi 

caracter „dharmic”, dacă putem spune aşa, şi reprezintă ceea 
ce rămâne la fel cum era înaintea acestei degenerescenţe, 
doar realitatea non-rituală fiind o activitate deviată sau 
anormală. în particular, tot ce nu este decât „convenţie” 
sau „obicei”, fără nici o raţiune profundă şi de provenienţă 
pur umană, nu exista la origine şi nu este decât produsul 
unei deviaţii; şi ritul, considerat în mod tradiţional precum 
trebuie să fie pentru a merita acest nume, nu are, orice pot 
să creadă unii, absolut nici un raport cu toate acestea, care 
nu pot fi niciodată decât contrafacerea sau parodia lui. Mai 
mult, acesta fiind încă un punct esenţial, când vorbim aici de 
conformitate cu ordinea, nu trebuie înţeleasă doar ordinea 
umană, ci şi, chiar înainte de toate, ordinea cosmică; în 
orice concepţie tradiţională, într-adevăr, există întotdeauna 
o corespondenţă strictă între una şi cealaltă, tocmai ritul 
menţinând relaţiile lor într-un mod conştient şi implicând 
într-un fel o colaborare a omului, în sfera în care îşi exercită 
activitatea, cu ordinea cosmică însăşi. 

Rezultă de aici că, dacă se consideră Sanâtana Dharma 
drept tradiţia integrală, el cuprinde principial toate ramurile 
activităţii umane, care sunt de altfel „transformate” prin 
aceasta, deoarece, datorită acestei integrări, ele participă 
la caracterul „non-uman” inerent oricărei tradiţii sau, mai 
bine zis, constituie însăşi esenţa tradiţiei ca atare. El este deci 
tocmai opusul „umanismului”, adică al punctului de vedere 
ce pretinde să reducă totul la nivel pur uman, identic, în 
fond, punctului de vedere profan; şi prin aceasta, în special, 
concepţia tradiţională a ştiinţelor şi artelor diferă profund 
de concepţia lor profană, încât s-ar putea spune, fără 
exagerare, că e separată de ea printr-o adevărată prăpastie. 
Din punct de vedere tradiţional, nici o ştiinţă sau artă nu 
sunt realmente valabile şi legitime decât în măsura în care 
sunt în legătură cu principiile universale, astfel încât ele apar 

în definitiv ca o aplicaţie a doctrinei fundamentale intr-un 
anumit ordin contingent, la fel cum legislaţia şi organizarea 
socială sunt o altă aplicaţie a ei intr-un alt domeniu. Prin 
această participare la esenţa tradiţiei, ştiinţa şi arta au de 
asemenea, în toate modurile lor de operare, acest caracter 
ritual despre care am vorbit mai înainte, şi de care nu este 
lipsită nici o activitate atât timp cât rămâne ce trebuie să fie în 
mod normal; şi vom adăuga că, din acest punct de vedere, nu 
există nici o distincţie între arte şi meserii, care, tradiţional 
vorbind, nu sunt decât unul şi acelaşi lucru. Nu putem insista 
mai mult aici asupra tuturor acestor consideraţii, pe care de 
altfel le-am dezvoltat în alte ocazii; însă credem că am spus 
destul în această privinţă pentru a arăta în ce măsură toate 
acestea depăşesc sub toate raporturile „filozofia”, în orice 
sens ar putea fi aceasta înţeleasă. 

Acum, trebuie să fie uşor de înţeles ce este în reali¬ 
tate Sanătana Dharma: el nu este altceva decât Tradiţia 
primordială, care singură subzistă fără întrerupere şi ne¬ 
schimbată de-a lungul întregului Manvantara şi posedă 
astfel perpetuitatea ciclică, deoarece chiar primordialitatea 
sa o sustrage vicisitudinilor epocilor succesive, fiind de 
asemenea, singura ce poate fi privită, în toată rigoarea, ca 
veritabil şi deplin integrală. De altfel, ca urmare a mersului 
descendent al ciclului şi a întunecării spirituale ce a rezultat 
de aici, Tradiţia primordială a ajuns ascunsă şi inaccesibilă 
umanităţii de rând; ea este sursa primă şi fondul comun al 
tuturor formelor tradiţionale particulare, care provin din 
ea prin adaptare la condiţiile speciale ale cutărui popor sau 
cutărei epoci, dar nici una n-ar putea fi identificată cu însuşi 
Sanătana Dharma sau considerată o expresie adecvată a lui, 
deşi apare întotdeauna ca o imagine mai mult sau mai puţin 
voalată a acestuia. Orice tradiţie ortodoxă este un reflex şi, 
s-ar putea spune, un „substitut” al Tradiţiei primordiale, 

în măsura în care o permit circumstanţele contingente, 
astfel încât, dacă nici o tradiţie nu este Sanâtana Dharma, 
fiecare îl reprezintă totuşi cu adevărat pentru cei ce aderă 
şi participă la ea intr-un mod efectiv, deoarece aceştia nu 
pot ajunge la el decât prin intermediul tradiţiei lor, aceasta 
exprimându-i de altfel, dacă nu integralitatea, cel puţin tot 
ce îi priveşte în mod direct, sub forma cea mai apropiată 
naturii lor individuale. într-un asemenea caz, toate aceste 
forme tradiţionale sunt conţinute principial în Sanâtana 
Dharma, fiind adaptări regulate şi legitime ale acestuia, 
nici chiar dezvoltările de care ele sunt susceptibile în cursul 
timpului neputând fi altceva în fond; şi, într-un sens invers 
şi complementar acestuia, toate conţin Sanâtana Dharma ca 
pe ceea ce există în ele mai interior şi mai „central”, toate 
fiind, în diferitele lor grade de exterioritate, ca nişte voaluri 
ce îl ascund şi nu-1 lasă să transpară decât într-un mod 
atenuat şi mai mult sau mai puţin parţial. 

Acest lucru fiind adevărat pentru toate formele 
tradiţionale, ar fi o eroare să se asimileze pur şi simplu 
Sanâtana Dharma cu una dintre ele, oricare ar fi ea de 
altfel, de pildă cu tradiţia hindusă aşa cum ni se prezintă 
actualmente; şi, dacă această eroare este comisă uneori în 
fapt, aceasta n-o pot face decât cei al căror orizont, datorită 
circumstanţelor în care se găsesc, e limitat doar la această 
tradiţie. Dacă totuşi această asimilare este legitimă într-o 
oarecare măsură conform a ceea ce am explicat, adepţii 
oricărei alte tradiţii ar putea spune la fel, în acelaşi sens şi cu 
acelaşi titlu, că propria lor tradiţie este Sanâtana Dharma-, 
o asemenea afirmaţie ar fi totdeauna adevărată într-un sens 
relativ, deşi este evident falsă în sens absolut. Există totuşi 
un motiv pentru care noţiunea de Sanâtana Dharma apare 
ca legată în mod mai special de tradiţia hindusă: aceasta 
este, dintre toate formele tradiţionale vii în prezent, cea care 

derivă în modul cel mai direct din Tradiţia primordială, 
într-atât încât îi este într-un fel continuarea în exterior 
- ţinând seama întotdeauna, fireşte, de condiţiile în care 
se derulează ciclul uman - şi căreia îi dă o descriere mai 
completă decât toate cele ce s-ar putea găsi în altă parte, 
participând astfel într-un grad mai înalt decât celelalte la 
perpetuitatea sa. în afară de asta, e interesant de remarcat că 
tradiţia hindusă şi cea islamică sunt singurele care afirmă în 
mod explicit validitatea tuturor celorlalte tradiţii ortodoxe; 
şi asta deoarece, fiind prima şi ultima databile în cursul 
[actualului] Manvantara, ele trebuie să integreze deopotrivă, 
deşi sub moduri diferite, toate acele forme produse în 
interval, pentru a face posibilă „întoarcerea la origini” prin 
care sfârşitul ciclului va trebui să-şi întâlnească începutul şi, 
în punctul de plecare al unui alt Manvantara, va manifesta 
din nou la exterior adevăratul Sanătana Dharma. 

Trebuie să mai semnalăm două concepţii eronate, 
foarte răspândite în epoca noastră, care fac dovada unei 
neînţelegeri cu siguranţă mult mai gravă şi completă decât 
asimilarea lui Sanătana Dharma cu o formă tradiţională 
particulară. Una din aceste concepţii aparţine aşa-zişilor 
„reformatori”, întâlniţi astăzi până şi în India, care cred 
că pot regăsi Sanătana Dharma recurgând la un fel de 
simplificare mai mult sau mai puţin arbitrară a tradiţiei, 
ce nu corespunde în realitate decât propriilor lor tendinţe 
individuale şi trădează, cel mai adesea, prejudecăţile datorate 
influenţei spiritului modern şi occidental. E de remarcat că, 
în general, aceşti „reformatori” îşi propun să elimine astfel, 
înainte de toate, tocmai ceea ce are semnificaţia cea mai 
profundă, fie pentru că aceasta le scapă cu totul, fie pentru 
că ea vine împotriva ideilor lor preconcepute; şi această 
atitudine este destul de asemănătoare cu aceea a „criticilor” 
care resping ca „interpolări” tot ce, într-un text, nu este în 

acord cu ideea pe care şi-o fac despre el sau cu sensul pe care 
vor să i-1 găsească. Atunci când vorbim despre „întoarcerea 
la origini” cum am făcut-o mai înainte, e vorba desigur 
de cu totul altceva, care nu depinde de altfel de iniţiativa 
indivizilor ca atare; nu vedem de ce Tradiţia primordială 
ar trebui să fie simplă aşa cum pretind aceştia, numai dacă, 
din infirmitate sau slăbiciune intelectuală, nu-şi doresc ei să 
fie astfel; şi de ce ar trebui obligat adevărul să se adapteze 
mediocrităţii facultăţilor de înţelegere a mediei oamenilor 
actuali? Pentru a realiza că nu e nimic adevărat aici, e 
suficient să se-nţeleagă, pe de-o parte, că Sanătana Dharma 
conţine tot ce se exprimă prin toate formele tradiţionale 
fără excepţie, ceva în plus chiar - şi, pe de altă parte, că 
adevărurile de cel mai înalt şi profund ordin au devenit cele 
mai inaccesibile datorită întunecării spirituale şi intelectuale 
inerentă decăderii ciclice; în aceste condiţii, simplitatea 
dragă moderniştilor de orice fel este evident cât se poate de 
departe de a constitui o dovadă a vechimii unei doctrine 
tradiţionale şi cu atât mai puţin a primordialităţii sale. 

Cealaltă concepţie eronată asupra căreia vrem să 
atragem atenţia aparţine în special şcolilor contemporane 
legate de ceea ce s-a convenit să fie desemnat sub numele 
de „ocultism”: acestea recurg de obicei la „sincretism”, adică 
apropie diversele tradiţii, în măsura în care le pot cunoaşte, 
intr-un mod cu totul exterior şi superficial, nici măcar pentru 
a releva ceea ce au în comun, ci doar pentru a juxtapune de 
bine de rău elemente împrumutate din toate; şi rezultatul 
acestor construcţii - pe cât de eteroclite, pe-atât de fanteziste 
- este prezentat ca expresia unei „vechi înţelepciuni” sau a 
unei „doctrine arhaice” din care ar fi ieşit toate tradiţiile şi 
ar trebui astfel identificată cu Tradiţia primordială sau cu 
Sanătana Dharma, deşi aceşti termeni par de altfel aproape 
cu totul ignoraţi de şcolile în discuţie. Se-nţelege de la sine 

că toate acestea, oricare ar fi pretenţiile în ce le priveşte, nu 
pot avea nici cea mai mică valoare şi nu răspund decât unui 
punct de vedere exclusiv profan, cu atât mai mult cu cât aceste 
concepţii sunt însoţite aproape invariabil de o necunoaştere 
totală a necesităţii, pentru oricine vrea să pătrundă într-un 
grad oarecare în domeniul spiritualităţii, de a adera înainte 
de toate la o tradiţie determinată; şi se-nţelege că ne referim 
aici la o aderare efectivă cu toate consecinţele pe care ea le 
implică, inclusiv practica riturilor acestei tradiţii, şi nu doar 
la o vagă simpatie „ideală”, precum aceea care îi împinge pe 
unii occidentali să se declare hinduşi sau buddhişti Iară să 
ştie prea bine ce-nseamnă asta şi, în orice caz, fără să se fi 
gândit vreodată să stabilească o ataşare reală şi regulată la 
aceste tradiţii. Acesta este totuşi punctul de plecare de care 
nimeni nu se poate dispensa, şi de-abia apoi fiecare va putea 
să caute, pe măsura capacităţilor sale, să meargă mai departe; 
nu e vorba aici, într-adevăr, de speculaţii fără sens, ci de 
o cunoaştere ce trebuie esenţial orientată în vederea unei 
realizări spirituale. Doar astfel - din interiorul tradiţiilor, 
mai exact spus din însuşi centrul lor, dacă s-a reuşit atingerea 
lui - se poate lua realmente cunoştinţă de ceea ce constituie 
unitatea lor esenţială şi fundamentală, deci să se ajungă într- 
adevăr la deplina cunoaştere a lui Sanătana Dharma. 



Capitolul III 


MĂYĂ 1 


A. K. Coomaraswamy a remarcat recent 2 că este pre¬ 
ferabil să se traducă Măyă prin „artă” mai degrabă decât 
prin „iluzie” cum se făcea de obicei; această traducere 
corespunde intr-adevăr unui punct de vedere ce s-ar putea 
numi mai principial. 

Cel ce produce manifestarea cu ajutorul „artei” sale este 
Arhitectul divin, iar lumea este „opera sa de artă”; ca atare, 
lumea nu este nici mai mult nici mai puţin ireală decât sunt 
propriile noastre opere de artă, care, datorită impermanenţei 
lor relative, sunt la fel de ireale dacă se compară cu arta ce 
„rezidă” în artist. 

Pericolul principal al folosirii cuvântului „iluzie”, 
intr-adevăr, e că se riscă prea adeseori de a-1 face si¬ 
nonim „irealităţii” înţeleasă într-un mod absolut, adică de 
a considera lucrurile aşa-zis iluzorii ca nefiind decât pur 
şi simplu un neant, când de fapt e vorba numai de grade 

1 [Publicat în Etudes Traditionneles, iulie-august 1947). 

2 Recenzia cărţii postume a lui Heinrich Zimmer, Myths and 
Symbols in Indian Art Civilization (ed. rom. integrală. Mituri şi simboluri 
in civilizaţia indiană, trad. Sorin Mărculescu, Humanitas, Bucureşti, 1994 - 
n.t.), în Review of Religion, n° din martie 1947. 

diferite de realitate; însă vom reveni mai încolo asupra 
acestui punct. Pentru moment, vom adăuga în această 
privinţă că traducerea destul de frecventă a [termenului] 
Măyă prin „magie”, ce s-a pretins uneori a se sprijini pe o 
similitudine verbală cu totul exterioară şi care nu rezultă 
în fapt din nici o înrudire etimologică, ni se pare puternic 
influenţată de prejudecata occidentală modernă ce vrea 
ca magia să nu aibă decât efecte pur imaginare, lipsite de 
orice realitate, ceea ce revine din nou la aceeaşi eroare. în 
orice caz, chiar pentru cei ce recunosc realitatea, în ordinul 
lor relativ, a fenomenelor produse prin magie, nu există 
evident nici un motiv de a atribui producţiilor „artei” divine 
un caracter în mod special „magic”, nici de a restrânge în 
vreun alt mod importanţa simbolismului ce le asimilează cu 
„opere de artă” înţelese în sensul lor cel mai general 3 . 

„Măyă este „puterea” maternă (Sakti) prin care acţionează 
înţelepciunea divină”; mai precis, ea este Kriyă-Sakti, adică 
„Activitatea divină” (care este Ichhă-Sakti). Ca atare, ea este 
inerentă lui Brahma însuşi sau Principiului suprem; ea se 
situează aşadar la un nivel incomparabil superior celui al 
lui Prakriti şi, dacă aceasta e de asemenea numită Măyă, 
în special în Sănkhya, ea nu e în realitate decât reflexul 
acestei Sakti în ordinul „cosmologic” 4 ; se poate de altfel 
remarca aici aplicaţia sensului invers al analogiei, suprema 
Activitate reflectându-se în pura pasivitate, iar „atotputerea” 
principială în potenţialitatea materiei prima. în plus, Măyă, 
prin chiar faptul că este „arta divină” ce rezidă în Principiu, 
se identifică de asemenea cu „înţelepciunea”, Sophia, 
înţeleasă în acelaşi sens ca în tradiţia iudeo-creştină; şi, 

3 Bineînţeles că acest sens trebuie să fie conform concepţiei tradi¬ 
ţionale a artei şi nu a teoriilor „estetice” ale modernilor. 

4 în terminologia occidentală, s ar putea spune aici că nu trebuie să se 
confunde Natura naturans cu Natura naturata, deşi ambele sunt desemnate 
prin numele de Natura. 

ca atare, ea este mama lui Avatar a, înainte de toate, în ce 
priveşte generarea sa eternă, ca Sakti a Principiului, una cu 
Principiul însuşi, de altfel, căruia nu-i este decât aspectul 
„matern” 5 ; şi ea este la fel mama lui, în ce priveşte naşterea 
sa în lumea manifestată, ca Prakriti, fapt ce arată încă mai 
clar conexiunea ce există între aceste două aspecte superior 
şi inferior ale Măyei 6 . 

Putem face o altă remarcă, în legătură directă cu „arta” 
divină, în ce priveşte semnificaţia „vălului Măyei”: acesta 
este înainte de toate „stofa” din care e făcută manifestarea 
ţesăturii despre care am vorbit în altă parte 7 şi, deşi nu pare 
în general să se-nţeleagă acest lucru, această semnificaţie e 
indicată foarte clar în anumite reprezentări, în care pe acest 
văl sunt figurate diverse fiinţe ce aparţin lumii manifestate. 
Numai în mod secundar, aşadar, acest văl apare în acelaşi 
timp ca ascunzând sau înfaşurând într-un fel Principiul, asta 
deoarece desfăşurarea manifestării îl ascunde într-adevăr 
privirilor noastre; acest punct de vedere, care este cel al 
fiinţelor manifestate, e iarăşi invers, de altfel, din punct 
de vedere principial, căci face manifestarea să apară ca 
„exterioară” în raport cu Principiul, pe când ea nu poate 
să-i fie decât „interioară”, deoarece nimic n-ar putea exista 
în vreun fel în afara Principiului, care, prin faptul că este 
infinit, conţine în mod necesar toate lucrurile în sine. 

5 Krişna spune: „Deşi fără naştere,... mă nasc din propria-mi Măyâ" 
( Bhagavad-Gită, IV, 6). 

6 Cf. La Grande Triade, cap. I, partea finală; trebuie înţeles bine în 
această privinţă că tradiţia creştină, neconsiderând în mod distinct aspectul 
„matern” în Principiul însuşi, nu poate, explicit cel puţin, să se situeze, în 
ce priveşte concepţia sa despre Theotokos, decât în cel de-al doilea dintre 
punctele de vedere pe care le-am indicat. Cum spune Coomaraswamy, „nu 
întâmplător numele mamei lui Buddha este Măyâ" (la fel cum, la greci. 
Maia este mama lui Hermes); pe cele de mai sus se sprijină şi apropierea pe 
care unii au vrut s-o facă între numele Mâyă şi Maria. 

7 Simbolismul Crucii, trad. Daniel Hoblea, Ed. Aion, Oradea, 2000. 

Aceasta ne readuce la problema iluziei: propriu- zis 
iluzoriu e punctul de vedere care consideră manifestarea 
ca exterioară Principiului; şi în acest sens, iluzia este de 
asemenea „ignoranţă” ( avidyă ), adică tocmai contrariul 
sau inversul „înţelepciunii” despre care am vorbit mai sus; 
aceasta este, s-ar putea spune, cealaltă faţă a Măyei, dar cu 
condiţia de a adăuga că această faţă nu există decât ca o 
consecinţă a modului eronat în care considerăm producţiile 
sale. Acestea sunt într-adevăr altceva decât ne par a fi, căci 
toate exprimă ceva din Principiu, la fel cum orice operă 
de artă exprimă ceva din autorul ei, acest lucru confe- 
rindu-le întreaga realitate; aceasta nu este prin urmare 
decât o realitate dependentă şi „participantă”, care poate fi 
considerată nulă faţă de realitatea absolută a Principiului 8 , 
dar care, în ea însăşi, nu este mai puţin o realitate. Iluzia 
poate fi deci înţeleasă, dacă se doreşte, în două sensuri 
diferite, fie ca o aparenţă falsă pe care o iau lucrurile în 
raport cu noi, fie ca o mai mică realitate a aceloraşi lucruri 
în raport cu Principiul; însă, în ambele cazuri, ea implică în 
mod necesar un fundament real şi, în consecinţă, n-ar putea 
li niciodată asimilată, în nici un fel, unui pur neant. 


" Coomaraswamy aminteşte în această privinţă o formulă a Sfântului 
Augustin: „Quo comparata nec pulchra, nec bona, nec sunt" ( Confesiuni , XI, 4). 

NĂMA-RCTPA 1 


Se ştie că, în tradiţia hindusă, individualitatea este 
considerată ca fiind constituită din unirea a două elemente, 
mai exact a două ansambluri de elemente, desemnate prin 
termenii năma şi respectiv rupă, semnificând literalmente 
„nume” şi „formă”, reuniţi în general în expresia compusă 
năma-rupa, care cuprinde astfel individualitatea în 
întregul ei, năma corespunzând părţii „esenţiale” a 
acestei individualităţi, iar rupă părţii sale „substanţiale”; 
acestea sunt aşadar aproape echivalentul cidoţ-ului şi 
v\rj-u\ui lui Aristotel, ori a ceea ce scolasticii au numit 
„formă” şi „materie”; însă, aici, trebuie să se ţină seama 
de o imperfecţiune destul de deranjantă a terminologiei 
occidentale: „forma”, într-adevăr, echivalează în acest caz 
lui năma, în timp ce, dimpotrivă, atunci când se ia acelaşi 
cuvânt în sensul său obişnuit, rupă se traduce obligatoriu 
prin „formă” 2 . Cuvântul „materie” nefiind mai puţin lipsit 
de inconveniente, din motive explicate în alte ocazii asupra 

' [Publicat în Etudes Traditionnelles , martie, 1940). 

2 tn engleză, s-ar putea evita până la un punct echivocul conve- 
nindu-se redarea „formei” scolastice prin form şi a „formei”, în sens obişnuit, 
prin shape-, dar, în franceză, e imposibil să se găsească două cuvinte care să 
facă posibilă o asemenea distincţie. 

cărora nu vom reveni acum, preferăm folosirea termenilor 
„esenţă” şi „substanţă”, luaţi fireşte în sensul relativ în care 
sunt susceptibili de a fi aplicaţi unei individualităţi. 

Dintr-un alt punct de vedere puţin diferit, năma 
corespunde de asemenea părţii subtile a individualităţii, 
iar rupă părţii sale corporale sau sensibile; în fond, această 
distincţie coincide cu precedenta, căci tocmai părţile subtilă 
şi corporală joacă în definitiv, în ansamblul individualităţii, 
rolul „esenţei” şi al „substanţei” una în raport cu cealaltă, 
în toate cazurile, când fiinţa este eliberată de condiţia 
individuală, se poate spune că e „dincolo de nume şi de 
formă”, deoarece aceşti doi termeni complementari sunt 
propriu-zis termenii constitutivi ai individualităţii ca atare; 
se-nţelege de la sine că e vorba aici de fiinţa care a trecut 
la o stare supra-individuală, pentru că, într-o altă stare 
individuală, deci încă „formală”, ea şi-ar regăsi obligatoriu 
echivalentul în năma şi rupă, deşi „forma” n-ar mai fi în 
acest caz corporală cum este în starea umană. 

Totuşi, trebuie spus de asemenea că năma este susceptibil 
de o anumită transpoziţie în care nu mai e corelativul lui 
rupă-, aceasta apare în special când se spune că ceea ce 
subzistă când moare un om este năma\ E-adevărat, s-ar 
putea crede, înainte de toate, că nu e vorba aici decât de 
prelungiri extra-corporale ale individualităţii umane; acest 
mod de a vedea e de altfel acceptabil într-un anumit sens, 
în măsura în care se identifică rupă cu corpul; propriu-zis, 
n-am mai avea aici, în acest caz, o veritabilă transpoziţie, ci 
partea subtilă a individualităţii ar continua să fie desemnată 
ca năma după dispariţia părţii corporale. Ar mai putea 
fi astfel când acest năma e considerat „fără sfârşit”, căci 
aceasta poate să nu se refere decât la perpetuitatea ciclică; 


' Brihad-Aranyaka Upanişad, III, 2, 12. 

de asemenea, un ciclu oarecare poate fi numit „fără sfârşit”, 
în sensul că sfârşitul său îşi reîntâlneşte în mod analogic 
începutul, cum se observă mai ales în exemplul ciclului 
anual ( samvatsara ) 4 . Totuşi, nu mai e la fel când se precizează 
că fiinţa care subzistă ca năma a trecut în lumea zeilor 
(deva) 5 , adică într-o stare „angelică” sau supra-individuală; 
o asemenea stare fiind „informală”, nu se mai poate vorbi de 
rupă, în timp ce năma este transpus într-un sens superior, 
fapt posibil în virtutea caracterului supra-sensibil pe care 
îl are chiar în accepţiunea sa obişnuită şi individuală; în 
acest caz, fiinţa este de asemenea „dincolo de formă”, dar 
nu poate fi şi „dincolo de nume” decât dacă a ajuns la starea 
necondiţionată, iar nu doar la o stare care, oricât de înaltă, 
aparţine încă domeniului existenţei manifestate. Putem 
remarca faptul că acest lucru îl semnifică, în doctrinele 
teologice occidentale, concepţia conform căreia natura 
angelică ( devatva ) este o „formă” pură (ce s-ar putea reda în 
sanscrită prin suddha-năma), adică neunită cu o „materie”; 
într- adevăr, ţinând seama de particularităţile limbajului 
scolastic semnalate mai sus, e vorba tocmai de o stare 
„informală” 6 . 

în această transpoziţie, năma echivalează încă 
grecescului aSoq, înţeles de această dată în sens platonician 
mai degrabă decât aristotelician: e „ideea”, nu în accepţiunea 
psihologică şi „subiectivă” pe care i-o dau modernii, ci 
în sensul transcendent de „arhetip”, aşadar ca realitate a 
„lumii inteligibile”, din care „lumea sensibilă” nu oferă 

4 jaimimya Upanişad, Brahmana, I, 35. 

5 Ibid., III. 9. 

6 Nu e mai puţin adevărat că natura angelică, la fel ca tot ce e 
manifestat, comportă în mod necesar un amestec de „act” şi de „putere”; 
unii par să fi asimilat pur şi simplu aceşti doi termeni „formei” şi „materiei”, 
care le corespund intr-adevăr, dar au în mod normal o accepţiune mai 
restrânsă; şi aceste diferenţe de terminologie au generat anumite confuzii. 

decât un reflex sau o umbră 7 ; de altfel, în această privinţă, 
„lumea sensibilă” poate reprezenta aici, în mod simbolic, 
tot domeniul manifestării formale, „lumea inteligibilă” fiind 
cea a manifestării informale, adică lumea zeilor (deva). La 
fel trebuie înţeleasă aplicarea termenului nâma modelului 
„ideal” pe care artistul trebuie mai întâi să-l contemple în 
interior, abia apoi realizându-şi opera sub o formă sensibilă, 
care este propriu-zis rupă, aşa încât, când „ideea” e astfel 
„încorporată”, opera de artă poate fi privită, întocmai fiinţei 
individuale, ca o combinaţie de nâma şi rupa s . 

Există astfel, pentru a spune aşa, o „coborâre” ( ava- 
tărana) a ideii în domeniul formal; asta nu înseamnă, 
bineînţeles, că ideea ar fi afectată în acest fel, ci mai degrabă 
că se reflectă într-o anumită formă sensibilă, care provine 
din ea şi căreia îi dă intr-un fel viaţă; s-ar mai putea spune, 
în această privinţă, că „ideea” în ea însăşi corespunde 
„spiritului” iar aspectul ei „încorporat” „sufletului”. Această 
similitudine cu opera de artă permite înţelegerea mai exactă 
a adevăratei naturi a raportului ce există între „arhetip” şi 
individ, prin urmare a raportului între cele două sensuri 
ale termenului nâma, după cum este aplicat în domeniul 
„angelic” sau în domeniul uman, aşadar când desemnează, 
pe de o parte, principiul informai sau „spiritual” al fiinţei, ce 
poate fi numit de asemenea „esenţa” sa pură, iar pe de altă 
parte, partea subtilă a individualităţii, care nu este „esenţă” 
decât intr-un sens cu totul relativ şi în raport cu partea sa 
corporală, dar care, cu acest titlu, reprezintă „esenţa” în 
domeniul individual şi poate fi deci considerată în acesta ca 
un reflex al adevăratei „esenţe” transcendente. 

7 Să ne amintim aici de simbolismul peşterii lui Platon. 

8 Asupra acestui punct, la fel şi pentru o bună parte din celelalte 
consideraţii expuse în acest articol, vezi Ananda Coomaraswamy, The 
Part of Art in Indian Life, în culegerea comemorativă a centenarului lui Sri 
Rămakrişna, The Cultural Heritage of India, voi. III, pp. 485-513. 

Mai rămâne de explicat acum simbolismul inerent 
termenilor năma şi rupă, care permite trecerea de la sensul 
lor literal, adică de la accepţiunea comună a cuvintelor 
„nume” şi „formă”, la aplicaţiile luate în considerare. Relaţia 
poate părea mai evidentă la prima vedere pentru „formă” 
decât pentru „nume”, poate pentru că, în ce priveşte această 
formă, nu ieşim în fond din ordinul sensibil, la care se 
raportează direct sensul obişnuit al cuvântului; cel puţin aşa 
stau lucrurile când e vorba de existenţa umană; şi, dacă ar 
fi în discuţie o altă stare individuală, ar fi suficient să se ţină 
seama că, în ce o priveşte, trebuie să existe în mod necesar o 
anumită corespondenţă între constituţia fiinţei manifestate 
în această stare şi cea a individului uman, prin chiar faptul 
că e vorba tot de o stare formală. Pe de altă parte, pentru 
a înţelege bine adevărata semnificaţie a lui năma, se cer 
noţiuni în general mai puţin răspândite, amintindu-ne 
înainte de toate că, precum am explicat altundeva, „numele” 
unei fiinţe, chiar înţeles în mod literal, e efectiv o expresie a 
„esenţei” sale; acest „nume” este de altfel şi un „număr” în 
sensul pitagorician şi kabalistic, ştiindu-se în plus că, chiar 
şi doar din punctul de vedere al filiaţiei istorice, concepţia 
„ideii” platoniciene, despre care vorbeam adineauri, e strâns 
legată de cea a „numărului” pitagorician. 

Asta nu este tot: mai este important de remarcat că 
„numele”, în sens literal, e în mod propriu un sunet, deci 
aparţine ordinului auditiv, în timp ce „forma” aparţine 
ordinii vizuale; aici, „ochiul” (sau vederea) este prin urmare 
luat ca simbol al experienţei sensibile, pe când „urechea” 
(sau auzul) e luată ca simbol al intelectului „angelic” 
sau intuitiv 9 ; şi la fel „revelaţia”, sau intuiţia directă a 
adevărurilor inteligibile, este reprezentată ca o „auzire” 


9 Cf. Brihad-Aranyaka Upanişad, I, 4, 17. 

(de unde semnificaţia tradiţională a cuvântului sruti) 10 . 
Se-nţelege de la sine că, în ele însele, auzul şi vederea 
depind în egală măsură de domeniul sensibil; dar, pentru 
transpunerea lor simbolică, atunci când sunt puse astfel în 
legătură reciprocă, trebuie să se ia în considerare între ele 
o anumită ierarhie, care rezultă din ordinea desfăşurării 
elementelor şi, în consecinţă, a calităţilor sensibile ce le 
corespund: calitatea auditivă, raportându-se la eter care 
este primul dintre elemente, e mai „primordială” decât 
calitatea vizuală, care se raportează la foc; şi se vede că, 
prin aceasta, semnificaţia termenului năma se leagă într-un 
mod direct de ideile tradiţionale ce au în doctrina hindusă 
un caracter într-adevăr fundamental, ne referim la cele ale 
„primordialităţii sunetului” şi „perpetuităţii Vedei”. 


10 Se cuvine să se adauge totuşi că, în anumite cazuri, vederea 
şi organul său pot simboliza de asemenea intuiţia intelectuală („ochiul 
Cunoaşterii” în tradiţia hindusă, sau „ochiul inimii în tradiţia islamică); 
însă, în acest caz, e vorba de un alt aspect al simbolismului luminii, şi în 
consecinţă al „vizibilităţii”, diferit de cel pe care l-am luat în considerare în 
prezent, căci în acesta din urmă intervin mai cu seamă raporturile vederii şi 
auzului, sau a calităţilor sensibile corespondente; trebuie întotdeauna să ne 
amintim că simbolismul tradiţional nu este niciodată „sistematic”. 

în cea mai recentă lucrare a noastră am făcut aluzie la 
un sens interior al Bhagavad-Gîtei, care, când e considerată 
din acest punct de vedere, ia numele de Ătmă-Gîtâ 2 -, cum ni 
s-au cerut câteva explicaţii pe acest subiect, credem că nu va 
fi lipsit de interes să le dăm aici. 

Bhagavad-Gîtă, care este, precum se ştie, un episod 
desprins din Mahăbhărata 3 , a fost de atâtea ori tradusă în 
limbile occidentale, încât ar trebui să fie bine cunoscută de 
toată lumea; dar nu este aşa, deoarece, la drept vorbind, nici 
una dintre aceste traduceri nu face dovada unei veritabile 
înţelegeri. Titlul însuşi este în general redat într-un mod 
uşor inexact, prin „Cântul Preafericitului”, căci în realitate, 
sensul principal al lui Bhagavat este cel de „glorios” şi „vene¬ 
rabil”; cel de „fericit” există de asemenea, însă într-un mod 
foarte secundar, în cazul de care e vorba 4 . într- adevăr, 

' [Publicat în Voiled'lsis, martie 1930]. 

2 Autorite spirituelle etpouvoir tcmporel, cap. V. 

3 Amintim că cele două Itihăsa, adică Rămăyana şi Mahăbhărata, 
făcând parte din Smriti, deci având caracterul de scrieri tradiţionale, sunt 
cu totul altceva decât simple „poeme epice”, în sensul profan şi „literar”, cum 
le văd îndeobşte occidentalii. 

- 4 Există o anumită înrudire, care poate predispune la confuzie, între 
rădăcinile bhaj şi bhuj-, aceasta din urmă, al cărei sens primar este cel de „a 

Bhagavat este un epitet aplicabil tuturor aspectelor divine, 
de asemenea fiinţelor considerate în mod special demne 
de veneraţie 5 ; ideea de fericire, în fond de ordin cu totul 
individual şi uman, nu se află în mod necesar conţinută 
în el. Nu e nimic neobişnuit ca acest epitet să fie aplicat în 
special lui Krişna, care nu este doar un personaj venerabil, 
ci, ca al optulea avatăra al lui Vişnu, corespunde realmente 
unui aspect divin; însă există aici ceva în plus. 

Pentru a înţelege aceasta, trebuie să amintim că punctele 
de vedere vişnuit şi şivait, corespunzătoare la două mari căi 
potrivite unor fiinţe de natură diferită, iau fiecare, ca suport 
pentru a se înălţa către Principiul suprem, unul din cele 
două aspecte divine - complementare într-un fel şi cărora le 
datorează denumirea lor - transpunându-1 şi identificându-1 
astfel cu Principiul însuşi, considerat fără nici o restricţie şi 
dincolo de orice determinare şi specificare. De aceea, adepţii 
lui Şiva ( Saiva ) desemnează Principiul suprem ca Mahădeva 
sau Mahesvara, care este propriu-zis un echivalent al lui 
Siva, în timp ce adepţii lui Vişnu ( Vaisnava ) îl desemnează, 
la fel, printr-unul din numele lui Vişnu, ca Nărăyana sau 
Bhagavat, acesta din urmă fiind folosit în special de o 
anumită ramură [a vişnuiţilor] ce poartă din acest motiv 
denumirea de Bhăgavata. Nu există de altfel în aceasta 
nici un element de contradicţie: numele sunt multiple ca 
şi căile la care se raportează, însă aceste căi conduc toate, 
mai mult sau mai puţin direct, spre aceeaşi ţintă; doctrina 
hindusă nu cunoaşte nimic asemănător exclusivismului 
occidental, pentru care o singură şi aceeaşi cale ar trebui să 
se potrivească în mod similar tuturor fiinţelor, fără a ţine 
seama de diferenţele de natură ce există între acestea. 


mânca”, exprimă mai ales ideile de plăcere, posesiune, fericire; dimpotrivă, 
în prima şi în derivatele sale, ca bhaga şi mai ales bhakti, ideile predominante 
sunt cele de veneraţie, adoraţie, respect, devotament sau ataşament. 

5 Buddhiştii dau fireşte acest titlu lui Buddha, iar jainiştii [sfinţilor lor 
numiţi] TJrthankara. 

Acum va fi uşor de înţeles că Bhagavat, identificat cu 
Principiul suprem, nu este altceva, prin el însuşi, decât Ătman 
necondiţionat; acest lucru e adevărat în toate cazurile, fie 
că Ătman e considerat în ordinul „macrocosmic”, fie în cel 
„microcosmic”, în funcţie de aplicaţia ce o avem în vedere; 
evident, nu putem relua toate dezvoltările pe care le-am dat 
altundeva acestui subiect 6 . Aici ne interesează, în modul cel 
mai direct, aplicaţia pe care o putem numi „microcosmică”, 
adică aceea făcută fiecărei fiinţe considerate în particular; 
în această privinţă, Krişna şi Arjuna reprezintă „Şinele” şi 
respectiv „eul”, personalitatea şi individualitatea, care sunt 
Ătman necondiţionat şi jivătman. învăţătura dată de Krişna 
lui Arjuna este, din acest punct de vedere interior, intuiţia 
intelectuală supra-raţională prin care „Şinele” se comunică 
„eului”, când acesta este „calificat” şi pregătit pentru ca 
această comunicare să poată fi stabilită în mod efectiv. 

Va trebui să se remarce, fapt de cea mai mare importanţă 
pentru problema în discuţie, că Krişna şi Arjuna sunt 
reprezentaţi în acelaşi car de luptă; acest car este „vehiculul” 
fiinţei considerată în starea sa de manifestare; şi, în timp ce 
Arjuna luptă, Krişna conduce carul fără să lupte, adică fără a 
fi el însuşi angajat în acţiune. într-adevăr, lupta despre care e 
vorba simbolizează acţiunea, intr-un mod cu totul general, 
sub o formă apropiată naturii şi funcţiunii [celor din casta] 
kşatriya, cărora le este în mod special destinată cartea 7 ; 


6 Vom reveni în special, pentru acesta şi pentru ce va urma, la 
consideraţiile pe care le-am expus în L’Homme el son devenir selort le 
Vedânta (ed. rom., Rene Guenon, Omul şi devenirea sa după Vedănta, trad. 
Maria lvănescu, Ed. Antet, 1995; n.t.). 

7 E de notat că acest sens e la fel, într-un mod foarte exact, cel al 
concepţiei islamice despre „războiul sfânt” (jihad)-, aplicaţia socială şi 
exterioară nu este aici decât secundară, fapt arătat clar prin aceea că ea 
constituie doar „micul război sfânt” (jihad seghir), pe când „marele război 
sfânt” (jihad kebir) este de ordin pur interior şi spiritual. 

câmpul de bătălie ( kşetra ) este domeniul acţiunii, în care 
individul îşi desfăşoară posibilităţile; şi această acţiune 
nu afectează în nici un fel fiinţa principială, permanentă 
şi imuabilă, ci priveşte doar „sufletul viu” individual 
(jîvătman ). Cei doi urcaţi în acelaşi car de luptă sunt deci 
echivalenţi celor două păsări despre care se vorbeşte în 
Upanişade: 

Două păsări, tovarăşe inseparabil unite, stau pe acelaşi 

arbore; una mănâncă fructul arborelui, cealaltă priveşte fără 

să mănânce 8 . 

Aici, de asemenea, cu un simbolism diferit pentru a 
reprezenta acţiunea, prima este jîvătman, iar a doua Âtman 
necondiţionat; la fel e cu „cei doi ce au intrat în peşteră”, 
despre care e vorba într-un alt text 9 ; şi dacă aceştia sunt 
întotdeauna strâns uniţi, e pentru că, într-adevăr, ei nu sunt 
decât unul în raport cu realitatea absolută, căci jîvătman nu 
se distinge de Atmă decât în mod iluzoriu. 

Mai există pentru a exprima această unire, tocmai 
în raport direct cu Ătmă-Gită, un termen deosebit de 
remarcabil: Naranărăyana. Se ştie că Nărăyana, „Cel care 
merge (sau care e purtat) pe ape”, e un nume al lui Vişnu, 
aplicat prin transpoziţie lui Paramătman sau Principiului 
suprem, precum am spus mai sus; apele reprezintă aici 
posibilităţile formale sau individuale 10 . Pe de altă parte, nara 
sau nri este omul, fiinţa individuală ca aparţinătoare speciei 
umane; şi e locul să remarcăm strânsa relaţie ce există între 

* Mundaka Upanişad, Mundaka 3, Khanda 1, sruti I; Svetăsvatara 
Upanişad, Adhyăya 4, shruti 6. 

9 Katha Upanişad, Adhyăya 1, Valii 3, Sriti 1. - „Grota” nu este 
altceva decât cavitatea inimii, care reprezintă locul unirii individualului cu 
Universalul sau a „eului” cu „Şinele”. 

10 în tradiţia creştină, mersul lui Hristos pe ape are o semnificaţie ce 
se raportează la acelaşi simbolism. 

acest termen şi nara, care desemnează apele 11 ; aceasta ne-ar 
antrena de altfel prea departe de subiectul nostru. Astfel, 
Nara şi Nârăyana sunt individualul şi respectiv Universalul, 
„eul” şi „Şinele”, starea manifestată a unei fiinţe şi principiul 
său non-manifestat; ei sunt reuniţi indisolubil în ansamblul 
Naranărăyana şi au fost descrişi uneori ca doi asceţi ce trăiesc 
în Himălaya, fapt ce aminteşte în special de ultimul dintre 
textele Upanişadelor menţionat mai înainte, în care „cei doi 
ce au intrat în peşteră” sunt desemnaţi în acelaşi timp ca 
„locuind pe cel mai înalt pisc” 12 . Se spune la fel că, în acelaşi 
ansamblu, Nara este Arjuna, iar Nârăyana este Krişna; cei 
doi urcaţi în acelaşi car de luptă sunt întotdeauna, sub un 
nume sau altul şi oricare ar fi formele simbolice folosite, 
jîvătman şi Paramătman. 

Aceste indicaţii vor permite înţelegerea sensului interior 
al Bhagavad-Gîtei, faţă de care toate celelalte nu sunt în 
definitiv decât aplicaţii mai mult sau mai puţin contingente. 
Acest lucru e adevărat mai ales în sensul social, în care 
funcţiile de contemplaţie şi de acţiune, raportându-se la 
supra-individual şi respectiv la individual, sunt considerate 
ca fiind cele ale brăhmanului şi ale kşatryia 13 . Se spune că 
brăhmanul este tipul fiinţelor fixe sau imuabile ( sthâvara ), 
iar kşatriya al celor mobile sau schimbătoare (jangama) ] ' i ; se 
poate observa uşor analogia existentă între aceste două clase 
de fiinţe, pe de-o parte şi, pe de altă parte, personalitatea 

11 Poate, la greci, numele de Neree sau Nereide, nimfele apelor, nu e 
lipsit de legătură cu sanscritul Nară. 

12 Există aici o indicaţie a raporturilor simbolice între peşteră şi 
munte, la care am avut ocazia să facem aluzie în Le Roi du Monde (ed. rom., 
Rene Guenon, Regele Lumii, trad. Roxana Cristian şi Florin Mihăescu, Ed. 
Rosmarin, Bucureşti, 1994- n.t.). 

13 Acest punct de vedere l-am dezvoltat în special în Autorite 
spirituelle et pouvoir temporel. 

11 Ansamblul fiinţelor este desemnat uneori prin compusul sthăva- 
rajangama. 

imuabilă şi individualitatea supusă schimbării; şi aceasta 
stabileşte imediat legătura între acest sens şi precedentul, 
în afară de asta, chiar unde e vorba în special de kşatriya, 
vedem că acesta, dat fiind că acţiunea e funcţia sa proprie, 
poate simboliza individualitatea oricare ar fi ea, angajată de 
asemenea în acţiune prin înseşi condiţiile existenţei sale, în 
timp ce brăhmanul, datorită funcţiei sale de contemplaţie sau 
cunoaştere pură, reprezintă stările superioare ale fiinţei l5 16; 
şi astfel s-ar putea spune că orice fiinţă are în ea însăşi 
brăhmanul şi kşatriya, dar cu predominanţa uneia sau alteia 
dintre cele două naturi, după cum tendinţele sale o îndreaptă 
cu predilecţie spre contemplaţie sau acţiune. Se vede de 
aici că importanţa învăţăturii conţinute în Bhagavad-Gîtâ 
e departe de a se limita la [cei din casta] kşatriya, înţeleşi 
în mod propriu, deşi forma sub care este expusă li se 
potriveşte în mod particular; şi dacă occidentalii, la care 
natura lui kşatryia e mult mai frecvent întâlnită decât cea a 
brăhmanului, ar reveni la înţelegerea ideilor tradiţionale, o 
asemenea formă le-ar fi fără îndoială cel mai uşor accesibilă. 


15 De aceea brăhmanul este desemnat ca un Deva pe pământ, 
Deva corespunzând stărilor supra-individuale sau informale (deşi încă 
manifestate); această desemnare, riguros justă, pare a nu fi fost înţeleasă 
niciodată de occidentali. 



Capitolul VI 


A CINCEA VEDA 1 


Dintre erorile specific moderne pe care am avut adesea 
ocazia să le denunţăm, una din cele ce se opun în modul 
cel mai direct oricărei înţelegeri adevărate a doctrinelor 
tradiţionale e aceea ce ar putea fi numită „istoricism”, o 
simplă consecinţă, în fond, a mentalităţii „evoluţioniste”: 
ea constă, într-adevăr, în a presupune că toate lucrurile 
au început în modul cel mai elementar şi grosier, suferind 
apoi o elaborare progresivă, o concepţie sau alta apărând 
într-un moment determinat şi cu atât mai târziu cu cât e 
considerată de ordin mai elevat, aceasta implicând că ea 
nu poate fi decât „produsul unei civilizaţii deja avansate”, 
după o expresie devenită atât de curentă încât e repetată 
uneori mecanic chiar de cei ce încearcă să reacţioneze 
împotriva unei asemenea mentalităţi, dar care nu au decât 
intenţii „tradiţionaliste” fără nici o cunoaştere tradiţională 
veritabilă. 

Acestei perspective se cuvine să i se opună categoric 
afirmaţia că, dimpotrivă, la origine, tot ce aparţinea 
domeniului spiritual şi intelectual se afla într-o stare de 


1 [Publicat în Etudes Traditionnelles , august-septembrie 1937], 

perfecţiune, de care n-a făcut apoi decât să se îndepărteze 
treptat în cursul „întunecării” ce însoţeşte în mod 
necesar întreg procesul ciclic de manifestare; această lege 
fundamentală, pe care trebuie să ne mulţumim s-o amintim 
aici fără a intra în dezvoltări mai ample, e evident suficientă 
pentru a reduce la nimic toate rezultatele pretinsei „critici 
istorice”. Se mai poate remarca faptul că această perspectivă 
implică o părere preconcepută decisă să nege orice element 
supra-uman, să trateze doctrinele tradiţionale în felul unei 
„gândiri” pur umane, cu totul comparabilă în această privinţă 
cu filozofia şi ştiinţele profane; nici cu acest punct de vedere 
nu este posibil nici un compromis; de altfel, chiar această 
„gândire” profană este foarte recentă, neputând apărea decât 
ca „produsul unei degenerescenţe deja avansate”, am putea 
spune întorcând într-un sens „anti- evoluţionist” fraza pe 
care am citat-o adineauri. 

Dacă aplicăm aceste consideraţii generale la tradiţia 
hindusă, putem afirma, contrar opiniei orientaliştilor, că nu 
există nimic din ceea ce s-a numit „vedism”, „brahmanism” 
şi „hinduism”, dacă înţelegem prin acestea doctrine (ce ar fi 
apărut în epoci succesive şi s-ar fi înlocuit unele pe altele, 
fiecare fiind caracterizată prin concepţii esenţialmente dife¬ 
rite, dacă nu chiar mai mult sau mai puţin contradictorii), 
concepţii ce s-ar fi format succesiv ca urmare a unei „reflexii” 
imaginate după modelul simplei speculaţii filozofice. Aceste 
denumiri, dacă se ţine cu orice preţ să fie păstrate, nu trebuie 
privite decât ca desemnarea unei singure şi aceleiaşi tradiţii, 
căreia, într-adevăr, toate îi pot corespunde; şi cel mult s-ar 
putea spune că fiecare se raportează în mod mai direct la un 
anumit aspect al acestei tradiţii, diferitele ei aspecte fiind de 
altfel strâns legate şi cu neputinţă de izolat unele de altele. 
Aceasta rezultă imediat din faptul că tradiţia respectivă este, 
în principiu, conţinută integral în Veda şi, în consecinţă, 

tot ce este contrar Vedei sau nu derivă în mod legitim din 
ea e chiar prin aceasta exclus din această tradiţie, sub orice 
aspect ar fi considerată; unitatea şi invariabilitatea esenţiale 
ale doctrinei sunt astfel asigurate, oricare ar putea fi de altfel 
dezvoltările şi adaptările ei pentru a răspunde nevoilor şi 
aptitudinilor oamenilor unei epoci sau alteia. 

Trebuie înţeles bine, într-adevăr, că imuabilitatea în sine 
a doctrinei nu împiedică nici o dezvoltare sau o adaptare, 
cu singura condiţie ca ele să fie întotdeauna în strictă 
conformitate cu principiile, dar şi ca, în acelaşi timp, să 
nu constituie o „noutate”, deoarece n-ar putea fi vorba în 
orice caz decât de o „explicaţie” a ceea ce doctrina implica 
dintotdeauna, ori de o formulare a aceloraşi adevăruri în 
termeni diferiţi pentru a le face mai uşor accesibile menta¬ 
lităţii unei epoci mai „întunecate”. Ceea ce putea fi la început 
sesizat imediat şi fără dificultate în principiul însuşi, oamenii 
epocilor ulterioare nu mai erau în stare să vadă, decât în 
cazuri excepţionale, fiind necesară compensarea acestei 
lipse generale de înţelegere printr-o mulţime de explicaţii şi 
comentarii, inutile până în acel moment; în plus, aptitudinile 
de a ajunge în mod direct la cunoaşterea pură devenind tot 
mai rare, trebuiau deschise alte „căi” pentru a pune în lucrare 
mijloace din ce în ce mai contingente, urmând într-un fel, 
pentru a o remedia în măsura posibilului, „coborârea” ce 
avea loc de la o epocă la alta pe parcursul ciclului umanităţii 
terestre. Astfel, s-ar putea spune, aceasta a primit, pentru 
a-şi atinge scopurile transcendente, facilităţi cu atât mai 
mari cu cât nivelul său spiritual şi intelectual scădea mai 
mult, pentru a salva ce se mai putea salva, ţinându-se seama 
de condiţiile determinate în mod inevitabil de legea ciclului. 

Prin aceste consideraţii se poate într-adevăr înţelege 
locul pe care-1 ocupă, în tradiţia hindusă, ceea ce este de 
obicei desemnat prin numele de „tantrism”, ca ansamblu 

al învăţăturilor şi mijloacelor de „realizare” mai special 
adaptate condiţiilor din Kali-Yuga. Ar fi deci cu totul 
greşit să se vadă aici o doctrină aparte şi cu atât mai puţin 
un „sistem” oarecare, aşa cum prea se grăbesc s-o facă 
întotdeauna occidentalii; la drept vorbind, e vorba mai 
degrabă de un „spirit”, dacă putem spune aşa, care, mai mult 
sau mai puţin difuz, pătrunde întreaga tradiţie hindusă sub 
actuala sa formă, astfel încât ar fi aproape imposibil să i se 
fixeze, în interiorul acesteia, limite precise şi bine definite; 
dacă ne gândim de altfel că începutul lui Kali-Yuga urcă 
mult dincolo de timpurile numite „istorice”, va trebui să se 
recunoască faptul că însăşi originea tantrismului, departe 
de a fi atât de „tardivă” cum o cred unii, scapă inevitabil 
mijloacelor limitate de care dispune cercetarea profană. 

în plus, când vorbim aici de origine, făcând-o să 
coincidă cu aceea a lui Kali- Yuga, acest fapt nu e decât pe 
jumătate adevărat; mai precis, e adevărat doar cu condiţia 
să se precizeze că nu e vorba decât de tantrismul ca atare, 
aşadar ca expresie sau manifestare exterioară a ceva care, ca 
tot restul tradiţiei, exista principial în Veda însăşi, deşi n-a 
fost formulată şi dezvoltată în aplicaţiile sale decât atunci 
când circumstanţele au cerut-o. Se observă aici un dublu 
punct de vedere: pe de-o parte, tantrismul poate fi găsit până 
în Veda, deoarece este în mod principial inclus în ea, dar, pe 
de altă parte, nu poate fi numit astfel, ca aspect distinct al 
doctrinei, decât din momentul în care a fost „explicitat” din 
motivele arătate, şi doar în acest sens trebuie considerat ca 
specific pentru Kali-Yuga. 

Denumirea tantrismului provine din faptul că 
învăţăturile care stau la baza lui sunt exprimate în tratate 
ce poartă numele generic de Tantra, în raport direct cu 
simbolismul ţesutului despre care am vorbit în alte ocazii, 
pentru că, în sens propriu, tantra este „firul” unei ţesături; 

tot în altă parte, am mai remarcat că se găsesc cuvinte cu 
aceeaşi semnificaţie aplicate Cărţilor sacre. Aceste Tantra 
sunt privite adesea ca o „a cincea Veda”, destinată în special 
oamenilor din Kali- Yuga\ acest lucru ar fi complet nejustificat 
dacă ele, precum am explicat mai înainte, n-ar deriva din 
Veda, înţeleasă în accepţiunea sa cea mai riguroasă, cu titlu 
de adaptare la condiţiile unei epoci determinate. Trebuie 
să ţinem seama că, în realitate, Veda este una, principial 
şi într-un fel „atemporal”, înainte de a deveni triplă, apoi 
cvadruplă în formarea sa; iar dacă ea poate fi cvintuplă în 
epoca actuală, datorită dezvoltărilor suplimentare cerute de 
facultăţile de înţelegere mai puţin „deschise” şi nemaiputân- 
du-se exercita atât de direct în ordinul intelectualităţii pure, 
este evident că acest lucru nu va afecta mai mult unitatea 
sa primă, care este esenţialmente aspectul său „perpetuu” 
(Sanătana), deci independent de condiţiile particulare ale 
oricărei epoci. 

Doctrina din Tantra nu e aşadar şi nu poate fi în definitiv 
decât o dezvoltare normală, conform anumitor puncte de 
vedere, a ceea ce este conţinut în Veda, căci doar în acest fel 
ea poate fi, precum este de fapt, parte integrantă a tradiţiei 
hinduse; în ce priveşte mijloacele „realizării” ( sădhana) 
prescrise de Tantra, se poate spune că, prin chiar acest fapt, 
ele sunt de asemenea derivate în mod legitim din Veda, de 
vreme ce nu sunt în fond decât aplicarea şi punerea efectivă 
în lucrare a aceleiaşi doctrine. Dacă aceste mijloace - în 
care trebuie cuprinse, fireşte, fie cu titlu principal sau doar 
accesoriu, riturile de toate genurile - par totuşi să îmbrace 
un anumit caracter de „noutate” în raport cu cele ce le-au 
precedat, e pentru că nu era cazul să fie luate în considerare 
în epocile anterioare, decât poate cu titlu de pure posibilităţi, 
deoarece oamenii nu aveau atunci nevoie de ele, dispunând 
de alte mijloace mai potrivite naturii lor. Există aici ceva 

comparabil cu dezvoltarea specială a unei ştiinţe tradiţionale 
intr-o epocă sau alta, dezvoltare ce nu constituie nici ea o 
„apariţie” spontană sau o „inovaţie” oarecare, deoarece, nici 
în acest caz, nu poate fi vorba realmente decât de o aplicaţie 
a principiilor, ce îşi avea în acestea o preexistenţă cel puţin 
implicită, oricând pasibilă, în consecinţă, să fie redată 
explicit în orice moment, presupunând că ar exista vreun 
motiv pentru aceasta; însă, în mod sigur, acest motiv nu 
se găseşte în fapt decât în circumstanţele contingente care 
condiţionează o epocă determinată. 

Acum, că riturile strict „vedice”, deci aşa cum erau „la 
început”, nu mai sunt actualmente practicabile, rezultă foarte 
clar din simplul fapt că soma, care joacă în ele un rol capital, 
s-a pierdut la o dată imposibil de evaluat „istoriceşte”; 
bineînţeles, când vorbim aici de soma, ne referim la un 
ansamblu de lucruri a căror cunoaştere, mai întâi manifestă 
şi accesibilă tuturor, a devenit ascunsă în cursul ciclului, cel 
puţin pentru umanitatea obişnuită. Trebuia prin urmare 
ca, de atunci, să existe pentru aceste lucruri „suplinitori” 
care, în mod necesar, nu puteau fi găsiţi decât într-un ordin 
inferior faţă de al lor, altfel spus, „suporturile” graţie cărora 
o „realizare” rămânea posibilă deveneau din ce în ce mai 
„materializate” de la o epocă la alta, în conformitate cu 
mersul descendent al desfăşurării ciclice; relaţia între vin 
şi soma, în ce priveşte folosirea lor rituală, ar putea servi 
ca exemplu simbolic. Această „materializare” nu trebuie 
de altfel înţeleasă în sensul cel mai restrâns şi obişnuit 
al cuvântului; aşa cum o considerăm noi, ea începe să se 
producă, se poate spune, îndată ce se iese din cunoaşterea 
pură, care singură este pura spiritualitate; şi apelul la 
elemente de ordin sentimental sau volitiv, de exemplu, nu e 
unul din cele mai neglijabile semne ale acestei „materializări”, 
chiar dacă sunt folosite legitim, aşadar exclusiv ca mijloace 

subordonate unui scop ce rămâne întotdeauna cunoaşterea, 
deoarece, dacă ar fi altfel, nu s-ar mai putea vorbi nicidecum 
de „realizare”, ci doar de o deviaţie, de un simulacru sau o 
parodie, lucruri riguros excluse, bineînţeles, de ortodoxia 
tradiţională, sub orice formă şi la orice nivel ar putea fi 
considerată. 

Cele de mai sus se aplică în mod exact tantrismului, a 
cărui „cale”, într-un mod general, e mai mult „activă” decât 
„contemplativă” sau, în alţi termeni, se situează mai degrabă 
de partea „puterii” decât de cea a cunoaşterii; un fapt deosebit 
de semnificativ sub acest raport este importanţa acordată 
„căii eroilor” ( vîra-mărga ). Este evident că vîrya, termen 
echivalent latinului virtus, cel puţin conform accepţiunii pe 
care acesta o aveaînainte de a fi deturnat într-un sens „moral” 
de către stoici, exprimă în mod propriu calitatea esenţială 
şi într-un fel „tipică” a lui kşatriya şi nu a brăhmanului; şi 
vira se distinge de pasu, adică de fiinţa supusă legăturilor 
existenţei comune, mai puţin printr-o cunoaştere efectivă 
decât printr-o afirmare voluntară a „autonomiei”, care, în 
acest stadiu, poate încă, după întrebuinţarea pe care i-o va 
da, să-l îndepărteze de ţel sau să-l conducă la el. într-adevăr, 
pericolul este aici ca „puterea” să fie căutată pentru ea însăşi 
şi să devină astfel un obstacol în loc să fie un sprijin, şi ca 
individul să ajungă să o ia drept propriul său scop; evident, 
acestea nu constituie decât devierea şi abuzul ei, ce nu rezultă 
în definitiv decât dintr-o neînţelegere de care doctrina nu 
este nicidecum responsabilă; în fond, cele spuse nu privesc 
decât „calea” ca atare şi nu scopul, care, insistăm din nou, 
e mereu acelaşi şi nu poate fi în nici un caz altul decât cu¬ 
noaşterea, căci doar prin şi în aceasta îşi „realizează” fiinţa 
cu adevărat toate posibilităţile. 

Nu e mai puţin adevărat că mijloacele propuse pentru 
a atinge acest scop sunt marcate, cum trebuie să fie în mod 

inevitabil, de caracterele speciale ale lui Kali-Yuga: să ne 
amintim, în această privinţă, că rolul propriu „eroului” e 
pretutindeni şi întotdeauna reprezentat ca o „questa”, care, 
dacă poate fi încununată de succes, riscă de asemenea să 
ajungă la un eşec; şi „questa” însăşi presupune că există, 
atunci când „eroul” apare, ceva ce a fost pierdut anterior şi 
pe care acesta trebuie să-l regăsească; această misiune, la 
sfârşitul căreia vira va deveni divya, poate fi definită, dacă 
se doreşte, drept o căutare a soma sau a „băuturii nemu¬ 
ririi” ( amrită ), care reprezintă de altfel, din punct de vedere 
simbolic, echivalentul exact a ceea ce a fost în Occident 
„questa Graalului”; şi, prin soma regăsit, sfârşitul ciclului îşi 
reîntâlneşte începutul în „atemporal”. 



Partea a treia 

APLICAŢII COSMOLOGICE 
ÎN DOCTRINELE HINDUSE 




Capitolul I 


DHARMA 1 


Cuvântul dharma pare a fi unul dintre termenii sanscriţi 
ce îi incomodează cel mai mult pe traducători, şi nu fără 
motiv, deoarece, în fapt, el prezintă multiple sensuri, fiind 
cu siguranţă imposibil de a-1 reda în mod uniform printr-un 
acelaşi cuvânt într-o altă limbă; poate chiar, de multe ori, 
ar fi mai bine să fie păstrat pur şi simplu, cu condiţia de a-1 
explica printr-un comentariu. Gualtherus H. Mees, care a 
consacrat acestui subiect o carte apărută recent 2 , şi care, 
deşi se limitează aproape exclusiv la punctul de vedere social, 
dovedeşte mai multă înţelegere decât întâlnim la majoritatea 
occidentalilor, remarcă foarte just că, dacă există în acest 
termen o anumită indeterminare, aceasta nu este nicidecum 
sinonimă vagului, căci ea nu dovedeşte că concepţiile celor 
vechi ar fi fost lipsite de claritate, nici că ei n-ar fi ştiut să 
distingă diferitele aspecte ale termenului în discuţie; acest 
pretins vag, căruia i s-ar putea găsi multe exemple, indică 
mai degrabă faptul că gândirea celor vechi era mult mai 
puţin limitată decât cea a modernilor, şi că, în loc să fie 
analitică ca a acestora, ea era esenţialmente sintetică. Mai 


1 [Publicat în Voile d'Isis, octombrie 1935], 

2 Dharma and Society (N. V. Service, The Hague; Luzac and Co., 
London). Cea mai mare parte a cărţii se referă în special la chestiunea 
castelor (vama), însă acest punct de vedere merită el singur un alt articol. 

regăsim de altfel ceva din această indeterminare în termenul 
„lege”, de exemplu, care circumscrie de asemenea sensuri 
foarte diferite între ele; în multe cazuri, cuvântul „lege”, 
alături de „ordine”, poate reda cel mai puţin imperfect ideea 
de dharma. 

Se ştie că dharma este derivat din rădăcina dhri, care 
înseamnă a purta, a suporta, a susţine, a menţine 3 ; e vorba 
propriu-zis de un principiu de conservare a fiinţelor, aşadar 
de stabilitate, cel puţin în măsura în care aceasta e compatibilă 
condiţiilor manifestării, căci toate aplicaţiile privind dharma 
se raportează la lumea manifestată. Prin urmare, nu e posibil 
să se admită, aşa cum autorul pare a fi dispus s-o facă, faptul 
că acest termen poate fi mai mult sau mai puţin un substitut 
al lui Ătman, cu singura diferenţă că ar fi „dinamic” în loc 
să fie „static”; Ătman este non-manifestat, deci imuabil; 
şi dharma îi este o expresie, dacă se doreşte, în sensul că 
reflectă imutabilitatea principială în ordinul manifestării; 
nu e „dinamic” decât în măsura în care manifestarea implică 
în mod necesar „devenirea”, dar este ceea ce face ca această 
„devenire” să nu fie pură schimbare, ceea ce menţine în ea, 
în cursul schimbării, o anumită stabilitate relativă. E de altfel 
important de remarcat, în această privinţă, că rădăcina dhri 
este aproape identică, ca formă şi sens, cu rădăcina dhru, din 
care derivă cuvântul dhruva ce desemnează „polul”; de fapt, 
dacă vrem să înţelegem într-adevăr noţiunea de dharma, 
la această idee de „pol” sau de „axă” a lumii manifestate se 
cuvine să ne referim: e ceea ce rămâne invariabil în centrul 
revoluţiilor tuturor lucrurilor şi reglează cursul schimbării 
prin chiar faptul că nu participă la el. Nu trebuie uitat că, 
prin caracterul sintetic al gândirii ce îl exprimă, limbajul 
este aici mult mai strâns legat de simbolism decât în limbile 
moderne, acesta susţinând multiplicitatea de sensuri despre 
care vorbeam adineauri; şi poate s-ar putea chiar arăta că 

3 Orice ar spune autorul, o înrudire de rădăcină cu cuvântul „formă” 
e puţin plauzibilă şi, în orice caz, nu vedem ce consecinţe ar putea rezulta 
de aici. 

această concepţie despre dharma se leagă destul de direct 
de reprezentarea simbolică a „axei” prin figura „Arborelui 
Lumii”. 

Pe de altă parte, dl. Mees semnalează just înrudirea 
noţiunii de dharma cu aceea de rita, care are etimologic 
sensul de „rectitudine” (la fel ca şi 7e-ul din tradiţia 
extrem-orientală, de asemenea foarte apropiat de dharma), 
fapt ce aminteşte şi mai evident ideea de „axă”, adică a unei 
direcţii constante şi invariabile. în acelaşi timp, termenul rita 
este identic cu „rit”, acesta din urmă, într-adevăr, la origine 
cel puţin, desemnând ceea ce e îndeplinit în conformitate cu 
ordinea; el nu ajunge să ia o accepţiune mai restrânsă decât 
ca urmare a degenerescenţei ce dă naştere unei activităţi 
„profane”, în orice domeniu ar fi. Trebuie înţeles bine că 
ritul îşi păstrează totdeauna acelaşi caracter, activitatea 
non-rituală fiind cea deviată: ceea ce nu e decât „convenţie” 
sau „obicei”, fără nici o raţiune profundă, nu exista la 
origine; şi ritul, considerat în mod tradiţional, nu are nici 
un raport cu acestea, care nu pot fi decât o contrafacere sau 
o parodie a lui. Mai mult, când vorbim aici de conformitatea 
cu ordinea, nu trebuie să înţelegem doar ordinul uman, ci 
şi, chiar înainte de toate, ordinul cosmic; în orice concepţie 
tradiţională, într-adevăr, există întotdeauna o strictă 
corespondenţă între cele două, tocmai ritul menţinând 
relaţiile lor într-un mod conştient, ce implică într-un fel o 
colaborare a omului, în sfera în care îşi exercită activitatea, 
cu însuşi ordinul cosmic. 

La fel, noţiunea de dharma nu este limitată la om, ci 
e aplicabilă tuturor fiinţelor şi stărilor lor de manifestare; 
iată de ce o concepţie exclusiv socială nu e suficientă pentru 
a o înţelege în profunzime: aceasta nu e decât o aplicaţie 
particulară, ce nu trebuie separată de „legea” sau „norma” 
primordială şi universală căreia nu-i este decât traducerea 
în mod specific uman. Fără îndoială, se poate vorbi de o lege 
(dhflrma) proprie fiecărei fiinţe ( svadharma ) sau fiecărui 
grup de fiinţe, de pildă a unei colectivităţi umane; însă 



88 


Metafizică şi cosomologie orientală 


aceasta nu e la drept vorbind decât o particularizare a legii 
(dharma) în raport cu condiţiile speciale ale acelei fiinţe sau 
acelui grup, ale căror natură şi constituţie sunt obligatoriu 
analoage celor ale ansamblului din care fac parte, fie acest 
ansamblu o anumită stare de existenţă, fie manifestarea 
în întregul ei, căci analogia se aplică tuturor nivelurilor şi 
treptelor. 

Se observă că suntem aici foarte departe de vreo 
concepţie „morală”: dacă ideea de „justiţie” e potrivită 
uneori pentru a reda sensul lui dharma, e numai în măsura 
în care este o expresie umană a echilibrului sau armoniei, 
adică a unuia din aspectele menţinerii stabilităţii cosmice. 
Cu atât mai mult, ideea de „virtute” nu se poate aplica aici 
decât în măsura în care arată că acţiunile unei fiinţe sunt 
conforme propriei sale naturi şi, prin asta, ordinii totale 
ce-şi are reflexul sau imaginea în natura fiecăreia. De 
asemenea, dacă se ia în considerare o colectivitate umană 
şi nu o individualitate izolată, ideea „legislaţiei” nu intră 
în [conceptul de] dharma decât pentru că această legislaţie 
trebuie să fie în mod normal o adaptare a ordinii cosmice la 
mediul social; acest caracter e vizibil mai ales în ce priveşte 
instituţia castelor, cum vom vedea într-un viitor articol. 
Astfel se explică în definitiv toate semnificaţiile secundare ale 
cuvântului dharma; în acest sens, nu există dificultăţi decât 
atunci când se ţine ca aceste semnificaţii să fie considerate 
separat şi fără a vedea în ce fel derivă dintr-un principiu 
comun, care este, s-ar putea spune, unitatea fundamentală 
la care se reîntoarce multiplicitatea lor 4 . 

înainte de a încheia această privire generală, pentru 
a situa mai exact noţiunea de dharma, trebuie să indicăm 


■* E uşor de înţeles de asemenea că aplicaţia socială a [concepţiei 
de] dharma se traduce întotdeauna, dacă se preferă folosirea limbajului 
modern, ca „datorie” şi nu ca „drept”; „datoria” ( dharma ) proprie unei fiinţe 
nu poate evident să se exprime decât prin ceea ce trebuie să facă ea însăşi şi 
nu prin ceea ce trebuie să facă altele faţă de ea, situaţie ce depinde fireşte de 
dharma acestor fiinţe. 

locul pe care îl ocupă printre scopurile fixate vieţii umane de 
Scrierile tradiţionale hinduse. Aceste scopuri, în număr de 
patru, sunt enumerate, într-o ordine ierarhică ascendentă, 
astfel: artha, kăma, dharma, mokşa ; acesta din urmă, adică 
„Eliberarea”, e singurul scop suprem şi, fiind dincolo de 
domeniul manifestării, este de un ordin cu totul diferit de 
al celorlalte trei şi fără măsură comună cu acestea, aşa cum 
absolutul nu are măsură comună cu relativul. Cât priveşte 
celelalte trei scopuri, raportate la manifestat, artha cuprinde 
ansamblul bunurilor de ordin corporal; kăma este dorinţa, 
a cărei satisfacere constituie binele de ordin psihic; dharma 
fiind superior acesteia, realizarea sa trebuie considerată ca 
o relevare propriu-zisă a ordinului spiritual, fapt în acord 
cu caracterul de universalitate pe care i l-am recunoscut. 
Se-nţelege de la sine, totuşi, că aceste scopuri, inclusiv 
dharma, fiind contingente ca şi manifestarea în afara 
căreia n-ar putea fi luate în considerare, sunt întotdeauna 
subordonate scopului suprem, în raport cu care nu sunt în 
fond decât simple mijloace. Fiecare dintre aceste scopuri este 
de altfel subordonat celor superioare lui, toate rămânând 
relative; însă, când sunt enumerate fără moksa, e vorba de 
un punct de vedere limitat la manifestat, numai aşa dharma 
putând apărea uneori drept scopul cel mai înalt ce-i poate fi 
propus omului. 

în continuare, vom vedea că aceste scopuri sunt în 
corespondenţă mai ales cu diferitele vama 5 ; şi putem 
spune de pe-acum că această corespondenţă se sprijină în 
mod esenţial pe teoria celor trei guna, fapt ce arată că, şi 
aici, ordinul uman e indisolubil legat de ordinul cosmic în 
întregul lui. 


5 [Cf. Capitolul următor]. 



Capitolul II 


VARNA 1 


în cartea sa Dharma and Society, Gualtherus H. Mees 
insistă mai ales, cum am spus-o deja, asupra chestiunii 
castelor; el nu acceptă de altfel cuvântul „caste” în sensul 
înţeles de noi, ci preferă să păstreze termenul sanscrit vama 
fără a-1 traduce, ori îl redă prin expresia „clase naturale”, care 
defineşte destul de bine subiectul, deoarece avem de-a face, 
într-adevăr, cu o repartiţie ierarhică a fiinţelor umane după 
propria natură a fiecăreia. Totuşi, cuvântul „clase”, chiar 
însoţit de un calificativ, evocă ideea a ceva mai mult sau mai 
puţin comparabil cu clasele sociale ale Occidentului, care 
sunt într-adevăr pur artificiale, neavând nimic în comun cu 
o ierarhie tradiţională, faţă de care nu reprezintă decât cel 
mult un fel de parodie sau caricatură. De aceea, în ce ne 
priveşte, considerăm că ar fi mai potrivit cuvântul „caste”, 
care nu are, desigur, decât o valoare convenţională, dar a 
fost anume ales pentru a desemna organizarea hindusă; însă 
dl Mess îl rezervă multelor caste ce există în India actuală, 
în care vrea să vadă ceva cu totul diferit de vama originare. 
Nu putem împărtăşi acest mod de a considera lucrurile, 

1 [Publicat în Voile d’lsis, noiembrie 1935). 

pentru că, în realitate, nu avem aici decât subdiviziuni 
secundare, datorate unei complexităţi sau diferenţieri mai 
mari a organizării sociale şi, oricare ar fi numărul lor, ele 
nu intră mai puţin în cadrul celor patru varna, care singure 
constituie ierarhia fundamentală şi rămân în mod necesar 
invariabile, ca expresie a principiilor tradiţionale şi reflex al 
ordinului cosmic în ordinul social uman. 

Sub această distincţie pe care vrea s-o facă dl. Mees între 
varna şi „castă”, există o idee ce ni se pare inspirată în mare 
parte de teoriile bergsoniene despre „societăţile deschise” 
şi „societăţile închise”, deşi nu se referă niciodată în mod 
expres la acestea: el încearcă să distingă două aspecte ale 
lui dharma, din care unul ar corespunde mai mult sau mai 
puţin [la ceea ce am numit] varna iar celălalt „castei”, a 
căror predominanţă s-ar afirma alternativ în ceea ce el nu¬ 
meşte „perioade ale vieţii” şi „perioade ale formei”, cărora le 
atribuie caractere „dinamice” şi respectiv „statice”. 

Nu avem intenţia să discutăm aici aceste concep¬ 
ţii filozofico-istorice, neîntemeiate, evident, pe nici o dată 
tradiţională; este mai interesant pentru noi să relevăm o 
neînţelegere legată de cuvântul jăti, despre care autorul 
crede că desemnează ceea ce el numeşte „castă”, pe când, în 
realitatea, e folosit pur şi simplu ca un echivalent sau sinonim 
al lui varna. Cuvântul jăti înseamnă literalmente „naştere”, 
dar nu trebuie înţeles - cel puţin nu exclusiv, nici în principiu 
- în sensul de „ereditate”; el desemnează natura individuală 
a fiinţei, atât cât e determinată în mod necesar de naşterea 
sa, ca ansamblul posibilităţilor pe care le va desfăşura în 
cursul existenţei sale; această natură rezultă înainte de toate 
din ceea ce este fiinţa în ea însăşi, incluzând partea ereditară 
propriu-zisă şi, în mod secundar, influenţele mediului; se 
cuvine să mai adăugăm că mediul este determinat în mod 
norrjial printr-o anumită lege a „afinităţii”, de a fi cât mai 

conform posibil tendinţelor proprii fiinţei născute în el; 
spunem în mod normal, căci pot exista aici excepţii mai 
mult sau mai puţin numeroase, cel puţin într-o perioadă de 
confuzie precum Kali-Yuga. 

Aşa stând lucrurile, nu vedem ce ar putea fi o castă 
„deschisă”, dacă se înţelege prin aceasta (şi ce s-ar putea 
înţelege altceva?) că un individ ar avea posibilitatea să-şi 
schimbe casta la un moment dat; asta ar implica pentru 
el o schimbare de natură, la fel de neconceput pe cât ar 
fi o schimbare subită a speciei în viaţa unui animal sau a 
unei plante (se poate remarca faptul că cuvântul jăti are 
şi sensul de „specie”, fapt ce justifică mai complet această 
comparaţie). O aparentă schimbare de castă n-ar putea fi 
decât repararea unei erori, în cazul în care i s-ar fi atribuit 
individului o castă ce nu era realmente a sa; însă faptul că o 
asemenea eroare se poate produce uneori (tocmai ca urmare 
a întunecării perioadei Kali-Yuga), nu împiedică, la modul 
general, posibilitatea de a-i determina adevărata castă a 
naşterii; dacă dl. Mees pare să creadă că doar respectarea 
eredităţii ar interveni în acest caz, e pentru că ignoră, fără 
îndoială, faptul că mijloacele acestei determinări pot fi 
furnizate de anumite ştiinţe tradiţionale, de astrologie, de 
pildă (care, bineînţeles, e aici cu totul altceva decât pretinsa 
„astrologie ştiinţifică” a unor occidentali moderni şi n-are 
nimic de-a face cu arta „conjecturală” sau „divinatorie”, nici 
cu empirismul statisticilor şi al calculului probabilităţilor). 

Acestea fiind spuse, să revenim la noţiunea de vama-, 
acest cuvânt înseamnă propriu-zis „culoare”, dar şi, prin 
extensie, „calitate”, putând desemna, din acest motiv, natura 
individuală; dl. Mees elimină foarte just interpretarea bizară 
propusă de unii, care vor să vadă în sensul de „culoare” 
dovada că distincţia între [diferitele] vama ar fi fost, la 
origine, bazată pe diferenţe de rasă, fapt neconfirmat de 

nimic. Adevărul este că [acestor] varna le sunt atribuite 
culori intr-un mod pur simbolic; „cheia” acestui simbolism 
e dată de corespondenţa cu [cele trei] guna, indicată foarte 
explicit în acest text din Vişnu-Purăna: 

Atunci când Brahman, conform proiectului său, a vrut să 
producă lumea, fiinţele în care prevala sattva au ieşit din 
gura sa; cele în care rajas era predominant au ieşit din pieptul 
său; altele, în care rajas şi tamas erau puternici, au ieşit din 
coapsele sale; în sfârşit, altele provin din tălpile sale, având 
drept caracteristică principală pe tamas. Din aceste fiinţe au 
fost alcătuite cele patru varna - Brahmana, Kşatriya, Vaisya 
şi Sudra -, care provin respectiv din gura, pieptul, coapsele 
şi tălpile sale. 

Sattva, fiind reprezentat prin culoarea albă, e atribuit 
fireşte [celor din varna] Brahmana-, la fel, roşul, culoarea 
reprezentativă pentru rajas, le este atribuită [celor din varna] 
Kşatriya-, [cei din varna] Vaisiya, caracterizaţi printr-un 
amestec al celor două guna inferioare, au drept culoare 
simbolică galbenul; în fine, negrul, culoarea lui tamas, se 
potriveşte [celor din varna] Sudra. 

Ierarhizarea [celor patru] varna, determinată prin [cele 
trei] guna ce predomină în ele, se suprapune peste cea a 
elementelor, aşa cum am arătat în studiul nostru special 
dedicat acestui subiect 2 , fapt indicat şi de comparaţia 
schemei alăturate cu aceea prezentată atunci. Trebuie doar 
remarcat, pentru ca similitudinea să fie completă, că locul 
eterului trebuie ocupat aici de Hamsa, adică de casta unică 
primordială ce exista în Krita-Yuga, care conţinea cele patru 
varna ulterioare în principiu şi în stare nediferenţiată, în 
acelaşi mod în care eterul conţine celelalte patru elemente. 


2 [Vezi Teoria hindusă a celor cinci elemente ]. 

Pe de altă parte, dl Mees încearcă, reţinându-se de altfel 
să împingă analogiile prea departe, să indice o corespondenţă 
a celor patru vama cu cele patru âshrama sau stadii regulate 
de existenţă, pe care nu le vom examina aici, la fel cu cele 
patru scopuri ale vieţii umane despre care am vorbit înainte 
în legătură cu dharma; însă, în acest ultim caz, chiar faptul 
că e vorba totdeauna de o diviziune quaternară l-a condus 
la o inexactitate evidentă. într-adevăr, e inadmisibil să se 
propună ca un scop, fie chiar cel mai inferior, dobândirea a 
ceva care să corespundă pur şi simplu lui tamas-, repartiţia, 
dacă se efectuează de jos în sus, trebuie deci să înceapă de 
la gradul imediat superior acestuia, aşa cum o arată a doua 
noastră schemă; şi e uşor de înţeles că dharma corespunde 
lui sattva, kăma lui rajas, iar artha unui amestec de rajas şi 
tamas. 



SHUDRA 


în acelaşi timp, relaţiile acestor scopuri cu caracterul şi 
rolul celor trei vama superioare (ai căror membri posedă 
calităţi de ărya şi de dvija) apar în acest caz de la sine: 
funcţiunea [celui din vama] Vaisiya se raportează mai mult 
la dobândirea artha-e i sau a bunurilor de ordin corporal; 
kăma sau dorinţa este mobilul activităţii corespunzătoare 
[celui din vama] Kşatriya-, şi [cel din vama] Brahmana este 
cu adevărat reprezentantul şi apărătorul lui dharma. în ce 

priveşte mokşa , acest scop suprem este, cum am spus-o deja, 
de un ordin în întregime diferit de al celorlalte trei şi lipsit de 
măsură comună cu acestea; el se situează, aşadar, dincolo de 
tot ce corespunde funcţiunilor particulare ale [celor patru] 
varna, neputând fi cuprins, precum scopurile tranzitorii 
şi contingente, în sfera ce reprezintă domeniul existenţei 
condiţionate, deoarece el este tocmai eliberarea de această 
existenţă, situându-se, bineînţeles, dincolo de cei trei guna, 
care nu privesc decât stările manifestării universale. 



ARTHA 


Aceste consideraţii arată destul de clar că, atunci 
când e vorba de instituţii tradiţionale, un punct de vedere 
exclusiv „sociologic” e insuficient pentru a pătrunde în 
fondul lucrurilor, deoarece adevăratul fundament al acestor 
instituţii este de ordin propriu- zis „cosmologic”; fireşte, 
unele lacune în această privinţă nu trebuie totuşi să ne 
împiedice să recunoaştem meritul cărţii d-lui. Mees, mult 
superioară, fără îndoială, majorităţii lucrărilor consacrate 
de alţi occidentali aceloraşi chestiuni. 



Capitolul III 


TEORIA HINDUSĂ A CELOR 
CINCI ELEMENTE 1 


Se ştie că, în doctrina hindusă, punctul de vedere 
„cosmologic” este reprezentat în principal de Vaiseşika şi, 
sub un alt aspect, de Sănkhya, aceasta din urmă putând fi 
caracterizată ca „sintetică” iar prima ca „analitică”. Numele 
Vaiseşika derivă din v/seşa,careînseamnă„caracterdistinctiv” 
şi, prin urmare, „lucru individual”; el desemnează aşadar 
ramura doctrinei aplicată cunoaşterii lucrurilor în mod dis¬ 
tinctiv şi individual. Acest punct de vedere corespunde cel 
mai exact - sub rezerva diferenţelor antrenate obligatoriu de 
modurile de gândire a două popoare - la ceea ce grecii, în 
special în perioada „presocratică”, numeau „filozofie fizică”. 
Preferăm totuşi folosirea termenului „cosmologie” pentru a 
evita orice echivoc şi a marca mai clar diferenţa profundă 
existentă între aceasta şi fizica modernilor; în Evul Mediu 
occidental, de altfel, ea era înţeleasă tot ca şi „cosmologie”. 

Cuprinzând în obiectul său ceea ce se raportează 
la lucrurile sensibile sau corporale, care sunt de ordin 
eminamente individual, Vaiseşika s-a ocupat cu teoria 
elementelor, deci a principiilor constitutive ale corpu- 

1 [Publicat în Voile d’isis , august-septembrie 1935]. 



Teoria hindusă a celor cinci elemente 


97 


rilor, mai detaliat decât o puteau face celelalte ramuri ale 
doctrinei; trebuie totuşi remarcat că e obligatoriu să se facă 
apel la acestea din urmă, în special la Sănkhya, atunci când 
se caută principiile mai universale din care provin aceste 
elemente. Aceste principii sunt, conform doctrinei hinduse, 
în număr de cinci; ele sunt numite în sanscrită bhuta, 
cuvânt derivat din rădăcina verbală bhu, care înseamnă „a 
fi”, însă în mod mai particular are sensul de „a subzista”, de¬ 
semnând aşadar fiinţa manifestată considerată sub aspectul 
său „substanţial” (aspectul „esenţial” fiind exprimat prin 
rădăcina as); prin urmare, acest cuvânt e legat de ideea de 
„devenire”, deoarece rădăcina oricărei „deveniri” ţine de 
„substanţă”, în opoziţie cu imutabilitatea „esenţei”; în acest 
sens, Prakriti sau „Substanţa universală” poate fi desemnată 
propriu- zis ca „Natura”, cuvânt care, la fel ca echivalentul 
său grecesc physis, implică înainte de toate, prin derivaţia 
sa etimologică, tocmai ideea de „devenire”. Elementele 
sunt deci privite drept determinaţii substanţiale sau, în alţi 
termeni, modificări ale Prakriti, modificări ce nu au de altfel 
decât un caracter pur accidental în raport cu aceasta, aşa 
cum existenţa corporală, ca modalitate definită printr-un 
ansamblu de condiţii determinate, nu e decât un simplu 
accident în raport cu Existenţa universală considerată în 
integralitatea sa. 

Dacă se ia acum în considerare, în fiinţă, „esenţa” 
în corelaţie cu „substanţa” (aspecte reciproc comple¬ 
mentare, corespunzând la ceea ce putem numi cei doi poli 
ai manifestării universale, aşadar expresiile lui Puruşa şi 
respectiv a lui Prakriti în această manifestare), va trebui ca 
acestor determinaţii substanţiale, deci celor cinci elemente 
corporale, să le corespundă un număr egal de determinaţii 
esenţiale sau „esenţe elementare”, ca „arhetipuri” ale lor, 
am putea spune, principii ideale sau „forme” în sensul 

aristotelician al acestui ultim cuvânt, care să aparţină nu 
domeniului corporal, ci aceluia al manifestării subtile. 

Sănkhya ia în considerare într-adevăr, în acest mod, 
cinci esenţe elementare, care au primit numele de tanmâtra: 
acest termen semnifică literalmente o „măsură” sau o 
„asignaţie” ce delimitează domeniul propriu al unei anumite 
calităţi sau „quiddităţi” în Existenţa universală. Bineînţeles, 
fiind de ordin subtil, aceste tanmâtra nu sunt perceptibile 
prin simţuri precum elementele corporale şi combinaţiile 
lor; ele sunt doar „conceptibile” în mod ideal şi nu pot 
primi denumiri particulare decât prin analogie cu diferitele 
ordine de calităţi sensibile ce le corespund, deoarece, aici, 
calitatea este expresia contingenţă a esenţei. în realitate, ele 
sunt desemnate în mod obişnuit chiar prin numele acestor 
calităţi: auditivă sau sonoră ( sabda ), tangibilă ( sparsa ), 
vizibilă {rupă, cu dublul sens de formă şi culoare), gustativă 
(rasa), olfactivă ( gandha ); spunem că aceste denumiri 
nu trebuie luate decât ca analogice, căci aceste calităţi nu 
pot fi considerate aici decât în starea principială, cum 
s-ar spune, şi „non-desfaşurate”, pentru că, aşa cum vom 
vedea, doar prin bhuta vor fi manifestate efectiv în ordinul 
sensibil. Concepţia acestor tanmâtra e necesară când vrem 
să raportăm noţiunea de elemente la principiile Existenţei 
universale, cu care este de asemenea în legătură, dar de 
această dată dinspre partea „substanţială”, dintr-un alt 
ordin de consideraţii despre care vom vorbi în continuare; 
dimpotrivă, această concepţie nu-şi află locul când ne 
limităm la studiul existenţelor individuale şi a calităţilor 
sensibile ca atare, de aceea e ignorată în Vaiseşika, care, prin 
definiţie, se situează în acest din urmă punct de vedere. 

Vom aminti că cele cinci elemente recunoscute de 
doctrina hindusă sunt următoarele: âkâsa, eterul; vâyu, 
aerul; tejas, focul; ap, apa; prithvi, pământul. Aceasta este 

ordinea desfăşurării sau a diferenţierii lor, pornind de la 
elementul primordial, eterul; ele sunt enumerate totdeauna 
în această ordine în toate textele din Veda în care sunt 
menţionate, în special în pasajele din Chăndogya Upanişad 
şi Taittirlyaka Upanişad unde este descrisă geneza lor; 
fireşte, ordinea lor de resorbţie sau de întoarcere în starea 
nediferenţiată este inversă acesteia. Pe de altă parte, fiecărui 
element îi corespunde o calitate sensibilă privită ca propria 
sa calitate, care îi manifestă în mod esenţial natura şi prin 
care ne este cunoscut; corespondenţa astfel stabilită între 
cele cinci elemente şi cele cinci simţuri este următoarea: 
eterului îi corespunde auzul ( srotra ), aerului pipăitul ( tvac ), 
focului vederea ( chakşus ), apei gustul ( rasana ), pământului 
mirosul (ghrăna ), ordinea desfăşurării simţurilor fiind la fel 
cea a elementelor de care sunt legate şi depind în mod direct; 
şi această ordine este, bineînţeles, conformă celei în care 
am enumerat mai înainte calităţile sensibile raportându-le 
în mod principial la tanmătra. Mai mult, orice calitate 
manifestată într-un element este de asemenea manifestată 
în următoarele, dar nu ca aparţinându-le în mod propriu, 
ci ca provenind din elementele precedente; ar fi într-adevăr 
contradictoriu să se presupună că însuşi procesul de desfăşu¬ 
rare al manifestării, efectuându-se astfel în mod gradat, 
poate provoca, într-un stadiu ulterior, întoarcerea la starea 
non-manifestată a ceea ce s-a desfăşurat deja în stadii mai 
puţin diferenţiate. 

înainte de a merge mai departe, putem remarca, în 
privinţa numărului elementelor şi a ordinii derivării lor, ca 
şi a corespondenţei lor cu calităţile sensibile, unele diferenţe 
importante faţă de teoriile acelor „filozofi fizicieni” greci 
la care am făcut aluzie la început. Mai întâi, majoritatea 
acestora nu admit decât patru elemente, nerecunoscând 
eterul ca un element distinct; prin aceasta, fapt destul 

de curios, ei sunt în acord cu jainiştii şi budiştii, aflaţi în 
opoziţie asupra acestui punct, ca şi asupra multor altora, 
cu doctrina hindusă ortodoxă. Totuşi, trebuie făcute câte¬ 
va excepţii, în special pentru Empedocle, care admitea cele 
cinci elemente, însă desfăşurate în următoarea ordine: eterul, 
focul, pământul, apa şi aerul, ceea ce pare greu justificabil; 
şi încă, după unii 2 2, acest filozof n-ar fi admis, nici el, decât 
patru elemente, enumerate în acest caz într-o ordine dife¬ 
rită: pământul, apa, aerul şi focul. Această din urmă ordine 
este inversa celei găsite la Platon; de aceea nu trebuie poate 
văzut în ea ordinea producerii elementelor, ci dimpotrivă 
ordinea resorbţiei lor unele în celelalte. 

După diverse mărturii, orficii şi pitagoricienii recu¬ 
noşteau cele cinci elemente, fapt perfect normal, dat fiind 
caracterul cu adevărat tradiţional al doctrinelor lor; mai 
târziu, Aristotel le-a admis în egală măsură; dar, oricum ar fi, 
rolul eterului n-a fost niciodată atât de important şi de clar 
definit la greci, cel puţin în şcolile lor exoterice, ca la hinduşi, 
în pofida unor texte din Fedon şi Timeu, fără îndoială de 
inspiraţie pitagoriciană, Platon nu admitea în general decât 
patru elemente: pentru el, focul şi pământul sunt elementele 
extreme, iar aerul şi apa cele de mijloc, ordine diferită de 
cea tradiţională a hinduşilor, prin faptul că aerul şi focul 
au fost intervertite în ea; ne putem întreba dacă nu există 
aici o confuzie între ordinea de producere - dacă aceasta e 
realmente aşa cum a înţeles-o Platon însuşi - şi o repartiţie 
după ceea ce s-ar putea numi grade de subtilitate, pe care 
o vom regăsi de altfel imediat. Platon este în acord cu 
doctrina hindusă atribuind vizibilitatea focului ca propria 
lui calitate, dar se îndepărtează de ea atribuind tangibilitatea 
pământului, în loc s-o atribuie aerului; de altfel, pare destul 
de dificil să se găsească la greci o corespondenţă stabilită în 


2 Struve, De Elementis Empedoclis. 

mod riguros între elemente şi calităţile sensibile; şi nu e greu 
de înţeles acest lucru, pentru că, neluând în considerare 
decât patru elemente, trebuia să se observe imediat o lacună 
în această corespondenţă, numărul de cinci fiind admis, pe 
de altă parte, peste tot la fel în [ceea] ce priveşte simţurile. 

La Aristotel găsim consideraţii de un caracter cu totul 
diferit, în care e vorba şi de calităţi, dar nicidecum de calităţile 
sensibile propriu-zise; aceste consideraţii sunt bazate 
într-adevăr pe combinaţiile caldului şi recelui, ca principii 
de expansiune şi respectiv de condensare, cu uscăciunea şi 
umiditatea; focul este cald şi uscat, aerul - cald şi umed, apa 
- rece şi umedă, pământul - rece şi uscat. Grupările acestor 
patru calităţi, care se opun două câte două, nu privesc aşadar 
decât cele patru elemente obişnuite, cu excluderea eterului, 
ceea ce se justifică prin observaţia că acesta, ca element 
primordial, trebuie să conţină ansamblurile calităţilor opuse 
sau complementare -coexistând astfel în starea neutră în 
măsura în care se 


PĂMÂNT 



APĂ 


AER 


echilibrează perfect una prin cealaltă - înaintea diferenţierii 
lor, ce rezultă tocmai dintr-o ruptură a acestui echilibru 
originar. Eterul trebuie deci reprezentat ca fiind situat în 
punctul în care opoziţiile nu există încă, dar pornind de 

la care ele se produc, adică în centrul figurii cruciale ale 
cărei braţe corespund celorlalte patru elemente; această 
reprezentare a fost adoptată de hermetiştii din Evul Mediu, 
care recunoşteau în mod expres eterul sub denumirea de 
„quintesenţă” (quinta essentia), ceea ce implică de altfel 
o enumerare a elementelor într-o ordine ascendentă sau 
„regresivă”, adică inversă celei a producerii lor, căci altfel 
eterul ar fi primul element şi nu al cincilea; se poate remarca 
de asemenea că, în realitate, nu e vorba de o „esenţă”, ci de 
o „substanţă” şi, în această privinţă, expresia folosită arată 
o confuzie frecventă în terminologia latină medievală, în 
care distincţia între „esenţă” şi „substanţă”, în sensul arătat, 
pare să nu fi fost niciodată prea clară, cum uşor ne putem da 
seama din filozofia scolastică 3 . 

Atrăgând atenţia asupra acestor comparaţii, mai trebuie 
să punem în gardă, pe de altă parte, împotriva unei false 
asimilări ocazionate uneori de doctrina chineză, în care, 
într-adevăr, se vorbeşte de „cele cinci elemente”; acestea sunt 
enumerate astfel: apa, lemnul, focul, pământul, metalul, în 
ordinea producerii lor. Iluzia acestei asimilări poate fi dată 
de faptul că, pe de o parte, numărul este acelaşi şi, pe de 
alta, din cinci termeni, trei poartă denumiri echivalente; dar 
ce le-ar putea corespunde celorlalţi doi şi cum să coincidă 


3 în figura aşezată la începutul tratatului De Arte Combinatoria 
a lui Leibniz şi care reflectă concepţia hermetiştilor, „quintesenţă” este 
înfăţişată, în centrul crucii elementelor (sau, dacă se doreşte, a dublei cruci 
a elementelor şi calităţilor), printr-un trandafir cu cinci petale, ce alcătuieşte 
astfel simbolul rosicrucian. Expresia quinta essentia poate fi de asemenea 
raportată la „quintupla natură a eterului”, prin care trebuie să se-nţeleagă, 
nu cinci „eteruri” diferite cum şi-au imaginat unii moderni (ceea ce este în 
contradicţie cu nediferenţierea elementului primordial), ci eterul considerat 
în el însuşi şi ca principiu al celorlalte patru elemente; aceasta este de altfel 
interpretarea alchimică a acestui trandafir cu cinci petale despre care am 
vorbit. 

ordinea indicată aici cu aceea a doctrinei hinduse^? Adevărul 
este că, în ciuda aparentelor similitudini, e vorba în acest caz 
de un punct de vedere cu totul diferit, pe care nu ne am 
propus de altfel să-l examinăm aici; pentru a evita orice 
confuzie, ar fi cu siguranţă mult mai potrivit să se traducă 
termenul chinez hing printr-un alt cuvânt decât „elemente”, 
de pildă, cum s-a propus 5 , prin „agenţi”, mult mai apropiat 
de semnificaţia sa reală. 

Aceste remarci fiind făcute, trebuie acum, dacă vrem să 
precizăm noţiunea de elemente, să înlăturăm mai întâi, însă 
fără a insista, mai multe opinii eronate destul de răspândite 
în epoca noastră pe acest subiect. în primul rând, abia 
e nevoie să se spună că, dacă elementele sunt principiile 
constitutive ale corpurilor, e într-un cu totul alt sens decât 
cel în care chimiştii consideră alcătuirea acestor corpuri, 
ca rezultat al combinării unor „corpuri simple” sau aşa-zis 
„simple”: pe de o parte, multiplicitatea corpurilor numite 
simple se opune clar acestei asimilări şi, pe de altă parte, nu 
e nicidecum dovedit că ar exista corpuri cu adevărat simple, 
în fapt, această denumire fiind aplicată acelor corpuri pe 
care chimiştii nu le pot descompune. în orice caz, elementele 
nu sunt corpuri, nici chiar simple, ci principiile substanţiale 
pornind de la care sunt formate corpurile; nu trebuie să ne 
lăsăm înşelaţi de faptul că sunt desemnate analogic prin 
nume ce pot fi în acelaşi timp ale anumitor corpuri, cu 
care nu sunt nicidecum identice din acest motiv; şi orice 
corp, oricare ar fi el, provine în realitate din ansamblul 
celor cinci elemente, deşi poate avea în natura sa o anumită 
predominanţă a unuia sau a altuia. 


* Aceste „cinci elemente” se dispun de asemenea conform unei 
figuri cruciale formată prin dubla opoziţie a apei şi focului, a lemnului şi 
metalului, însă centrul este ocupat aici de pământ. 

5 Marcel Granet, La Pensie chinoise , p. 313. 

S-a intenţionat de asemenea, mai recent, asimilarea 
elementelor cu stările fizice ale materiei aşa cum o înţeleg 
fizicienii moderni, aşadar cu treptele sale de condensare, 
produse începând de la eterul primordial omogen ce 
umple toată întinderea, unind astfel între ele toate părţile 
lumii corporale. Din acest punct de vedere s-au pus în 
corespondenţă - mergând de la mai dens la mai subtil, deci 
într-o ordine inversă celei admise pentru diferenţierea lor 
- pământul cu starea solidă, apa cu starea lichidă, aerul cu 
starea gazoasă, iar focul cu o stare mai rarefiată, destul de 
asemănătoare „stării radiante” a fizicienilor, care ar trebui 
în acest caz distinsă de starea eterică. Se regăseşte aici acea 
preocupare vană, atât de comună în zilele noastre, de a pune 
în acord ideile tradiţionale cu concepţiile ştiinţifice profane; 
asta nu înseamnă, de altfel, că un asemenea punct de vedere nu 
poate conţine o parte de adevăr, în sensul că fiecare din aceste 
stări fizice poate avea raporturi mai speciale cu un element 
determinat; dar aceasta este cel mult o corespondenţă şi nu 
o asimilare, care ar fi de altfel incompatibilă cu coexistenţa 
constantă a tuturor elementelor într-un corp oarecare, sub 
orice stare se prezintă el; şi ar fi încă mai puţin legitim să 
se treacă dincolo de pretenţia identificării elementelor cu 
calităţile sensibile, care, dintr-un alt punct de vedere, au cu 
ele o legătură mult mai directă. 

Pe de altă parte, ordinea de condensare crescătoare 
astfel stabilită între elemente e identică celei evidenţiate la 
Platon: focul e aşezat înaintea aerului şi imediat după eter, 
ca şi cum ar fi primul element diferenţiat din sânul mediului 
cosmic originar; prin urmare, nu aşa se justifică ordinea 
tradiţională afirmată de doctrina hindusă. Trebuie de altfel 
să se evite întotdeauna situarea exclusivă într-un punct de 
vedere prea sistematic, adică strict limitat şi particularizat; 
şi ar însemna cu siguranţă să înţelegem greşit teoria lui 

Aristotel şi a hermetiştilor pe care am pomenit-o, dacă 
am căuta s-o interpretăm, sub pretextul că intervin în ea 
principiile de expansiune şi condensare, în favoarea unei 
identificări a elementelor cu diversele stări fizice amintite. 

Dacă se ţine neapărat să se caute un punct de comparaţie 
cu teoriile fizice, în accepţiunea actuală a acestui cuvânt, 
ar fi fără îndoială mai just să se considere elementele, 
raportându-le la corespondenţa lor cu calităţile sensibile, 
ca diferite modalităţi vibratorii ale materiei, modalităţi 
sub care ele se fac perceptibile, succesiv, fiecăruia din 
simţurile noastre; de altfel, când spunem succesiv, trebuie 
să se-nţeleagă bine că nu e vorba aici decât de o succesiune 
pur logică 6 . Când se pune problema modalităţilor vibratorii 
ale materiei sau a stărilor sale fizice, trebuie să se atragă 
atenţia asupra faptului că, la hinduşi cel puţin (şi chiar la 
greci într-o anumită măsură), lipseşte noţiunea de materie 
în sensul fizicienilor moderni; dovada acestui fapt este că, 
aşa cum am remarcat altundeva, nu există în sanscrită nici 
un cuvânt care, chiar aproximativ, să poată fi tradus prin 
„materie”. Prin urmare, dacă e permisă uneori folosirea 
noţiunii de materie în interpretarea concepţiile anticilor, 
pentru a ne face mai uşor înţeleşi, totuşi nu trebuie să 
recurgem la ea decât cu anumite precauţii; însă se pot lua 
în considerare stările vibratorii, de exemplu, fără să se facă 
obligatoriu apel la proprietăţile speciale pe care modernii 
le atribuie materiei. în ciuda acestui lucru, o asemenea 
concepţie ni se pare mai potrivită să indice analogic ce sunt 
elementele, printr-o exprimare care să ne dea o imagine a 
lor, dacă se poate spune aşa, nu să le definească într-adevăr; 

6 Se-nţelege de la sine că nu se poate intenţiona în nici un fel să 
se realizeze, presupunându-se o succesiune cronologică în exercitarea 
diferitelor simţuri, o concepţie în genul statuii ideale pe care a imaginat-o 
Condillac în foarte cunoscutul său Trăite de Sensations (ed. rom., Tratatul 
despre senzaţii , trad. Iulia Soare, Ed. Ştiinţifică, Bucureşti, 1962; n.t.). 

şi poate, în fond, doar de asta e capabil limbajul pe care îl 
avem la dispoziţie în prezent, ca urmare a uitării în care au 
căzut ideile tradiţionale în lumea occidentală. 

Totuşi, vom adăuga următoarele: calităţile sensibile ex¬ 
primă, în raport cu individualitatea noastrăumană, condiţiile 
care caracterizează şi determină existenţa corporală, ca mod 
particular al Existenţei universale, deoarece prin aceste 
calităţi cunoaştem corpurile, cu excluderea a orice altceva; 
putem vedea, deci, în elemente, expresia aceloraşi condiţii 
ale existenţei corporale, nu din punct de vedere uman, ci 
din punct de vedere cosmic. Ne este imposibil aici să dăm 
acestei chestiuni dezvoltările pe care le-ar comporta; dar 
cel puţin se poate înţelege cum provin calităţile sensibile 
din elemente, ca traducere sau reflectare „microcosmică” a 
realităţilor „macrocosmice” corespondente. Se înţelege de 
asemenea că, fiind definite prin ansamblul condiţiilor în 
discuţie, corpurile sunt constituite ca atare din elementele 
în care se „substanţializează”; şi se pare că aceasta este noţi¬ 
unea cea mai exactă şi deopotrivă cea mai generală ce li se 
poate da acestor elemente. 

Vom trece acum la alte consideraţii ce vor arăta, mai 
clar, cum se leagă concepţia elementelor, nu doar de 
condiţiile speciale ale existenţei corporale, ci şi de condiţiile 
de existenţă de un ordin mai universal şi, mai precis, chiar de 
condiţiile oricărei manifestări. Se ştie ce importanţă acordă 
doctrina hindusă celor trei guna: acest termen desemnează 
calităţi sau atribute constitutive şi primordiale ale fiinţelor 
considerate în diferitele lor stări de manifestare, ţinând de 
principiul „substanţial” al existenţei lor, deoarece, din punct 
de vedere universal, ele sunt inerente lui Prakriti, în care se 
află în perfect echilibru în „indistincţia” purei potenţialităţi 
nediferenţiate. Orice manifestare sau modificare a 
„substanţei” reprezintă o ruptură a acestui echilibru; fiinţele 

manifestate participă aşadar la cei trei guna în diverse grade, 
nefiind vorba de stări, ci de condiţiile generale cărora li se 
supun în fiecare stare, prin care ele sunt legate într-un fel şi 
care determină tendinţa actuală a „devenirii” lor. Nu ne am 
propus să intrăm aici într-o expunere completă asupra [celor 
trei] guna, ci doar să le examinăm aplicaţia în distincţia 
elementelor; nu vom reveni nici asupra definiţiei fiecărei 
guna, pe care am dat-o deja în multe ocazii; însă vom aminti 
numai că, acesta fiind aici lucrul cel mai important, sattva 
e reprezentat ca o tendinţă ascendentă, tamas ca o tendinţă 
descendentă, iar rajas, intermediar între cei doi, ca o expan¬ 
siune în sensul orizontal. 

Cele trei guna trebuie să se afle în fiecare dintre elemente 
ca şi în tot ce aparţine domeniului manifestării universale; 
însă ele se găsesc în proporţii diferite, stabilind între aceste 
elemente un fel de ierarhie, ce poate fi privită ca analoagă 
ierarhiei care, dintr-un alt punct de vedere incomparabil 
mai întins, se stabileşte între multiplele stări ale Existenţei 
universale, deşi nu e vorba aici decât de simple modalităţi 
incluse în interiorul unei singure şi aceleaşi stări. în apă şi 
pământ, dar în special în pământ, predomină tamas; fizic, 
acestei forţe descendente şi comprimante îi corespunde 
gravitaţia sau greutatea. Rajas predomină în aer; de aceea, 
acest element e privit ca fiind înzestrat esenţialmente cu o 
mişcare transversală. în foc predomină sattva, căci focul 
este elementul luminos; forţa ascendentă e simbolizată 
prin tendinţa flăcării de a se înălţa, traducându-se fizic prin 
puterea dilatantă a căldurii, această putere opunându-se 
condensării corpurilor. 

Pentru a da acestora o interpretare mai precisă, putem 
figura distincţia elementelor în interiorul unei sfere: în 
aceasta, cele două tendinţe, ascendentă şi descendentă, 
despre care am vorbit, se vor exercita conform celor două 

direcţii opuse luate pe aceeaşi axă verticală, în sens contrar 
una alteia şi îndreptându-se spre cei doi poli; cât priveşte 
expansiunea în sensul orizontal, care marchează un 
echilibru între aceste două tendinţe, ea se va efectua, fireşte, 
în planul perpendicular pe mijlocul acestei axe verticale, 
adică în planul ecuatorului. Considerând acum repartizarea 
elementelor în această sferă după tendinţele ce predomină în 
ele, pământul, în virtutea tendinţei descendente a gravitaţiei, 
trebuie să ocupe punctul cel mai jos (privit ca tărâmul 
întunericului şi fiind în acelaşi timp fundul apelor), pe 
când ecuatorul marchează suprafaţa lor, după un simbolism 
comun, de altfel, tuturor doctrinelor cosmogonice, oricărei 
forme tradiţionale le-ar aparţine. Apa ocupă deci semisfera 
inferioară şi, dacă tendinţa descendentă se afirmă încă în 
natura acestui element, nu se poate spune că 



acţiunea sa se exercită într-un mod exclusiv (sau aproape 
exclusiv, coexistenţa necesară a celor trei guna în toate 
lucrurile împiedicând ca extrema limită să fie vreodată atinsă 
efectiv în indiferent ce mod al manifestării ar fi), deoarece, 

dacă luăm în considerare un punct oarecare al semisferei 
inferioare diferit de pol, raza corespunzătoare acestui 
punct are o direcţie oblică, intermediară între verticala 
descendentă şi orizontală. Se poate aşadar privi tendinţa 
marcată printr-o asemenea direcţie ca descompunându-se 
în altele două cărora le este rezultantă, respectiv în acţiunea 
lui tamas şi în cea a lui rajas-, dacă raportăm aceste două 
acţiuni la calităţile apei, componenta verticală, în funcţie de 
tamas, va corespunde densităţii, iar componenta orizontală, 
în funcţie de rajas, fluidităţii. Ecuatorul marchează regiunea 
intermediară, a aerului, element neutru ce păstrează 
echilibrul între cele două tendinţe opuse (precum rajas între 
tamas şi sattva), în punctul în care acestea se neutralizează 
reciproc, şi care, întinzându-se transversal pe suprafaţa 
apelor, separă şi delimitează zonele apei şi respectiv focului, 
într-adevăr, semisfera superioară e ocupată de foc, în care 
acţiunea lui sattva predomină, dar şi cea a lui rajas se exercită 
încă, deoarece tendinţa în fiecare punct al acestei semisfere, 
indicată ca înainte pentru semisfera e intermediară, de 
această 


ÂKÂSA 



dată, între orizontală şi verticala ascendentă: componenta 
orizontală, în funcţie de rajas, va corespunde aici căldurii, 

iar componenta verticală, în funcţie de sattva, luminii, 
căldura şi lumina fiind considerate termeni complementari, 
uniţi în natura elementului foc. 

N-am vorbit încă aici despre eter: fiind cel mai elevat şi 
subtil element, trebuie să-l situăm în punctul cel mai înalt, 
adică în polul superior - tărâmul luminii pure - în opoziţie cu 
polul inferior care, cum am spus-o, e tărâmul întunericului. 
Astfel, eterul domină sfera celorlalte elemente; dar, în acelaşi 
timp, el trebuie văzut ca înfaşurând şi pătrunzând toate 
aceste elemente (cărora le este principiu), datorită stării de 
nediferenţiere ce îl caracterizează şi îi permite să realizeze o 
adevărată „omniprezenţă” în lumea corporală; cum spune 
Sankarăcărya în Ătmă- Bodha: 

eterul este răspândit pretutindeni şi pătrunde deopotrivă 

exteriorul şi interiorul lucrurilor. 

Putem spune aşadar că, dintre elemente, doar eterul 
atinge punctul în care acţiunea lui sattva se exercită în cel 
mai înalt grad; însă nu-1 putem localiza în mod exclusiv, 
cum am facut-o cu pământul în punctul opus, căci ocupă 
simultan totalitatea domeniului elementar, oricare ar fi de 
altfel reprezentarea geometrică folosită pentru a simboliza 
ansamblul acestui domeniu. Nu am adoptat reprezentarea 
prin figura sferică doar pentru că permite interpretarea 
cea mai clară, ci şi pentru că, înainte de orice, ea se acordă 
mai bine decât toate celelalte cu principiile generale ale 
simbolismului cosmogonic, aşa cum pot fi regăsite în toate 
tradiţiile; ar fi de stabilit, în această privinţă, comparaţii foarte 
interesante, dar nu putem intra aici în aceste dezvoltări, care 
s-ar îndepărta prea mult de subiectul prezentului studiu. 

înainte de a părăsi această parte a expunerii noastre, 
ne mai rămâne de făcut o ultimă remarcă: dacă luăm 
elementele în ordinea în care le-am repartizat în sfera 

lor, mergând de sus în jos, adică de la cel mai subtil la cel 
mai dens, regăsim tocmai ordinea indicată de Platon; însă 
aici această ordine, pe care o putem numi ierarhică, nu 
se confundă cu ordinea producerii elementelor şi trebuie 
distinsă cu grijă de ea. într-adevăr, aerul ocupă în cadrul ei 
un rang intermediar între foc şi apă, dar e produs înaintea 
focului şi, la drept vorbind, cauza acestor două situaţii este 
în fond aceeaşi: aerul e un element neutru intr-un fel şi, prin 
chiar acest fapt, corespunde unei stări mai puţin diferenţiate 
decât focul şi apa, deoarece cele două tendinţe, ascendentă 
şi descendentă, se echilibrează reciproc în el. Dimpotrivă, 
acest echilibru este rupt în foc în favoarea tendinţei 
ascendente, iar în apă în favoarea tendinţei descendente; şi 
opoziţia manifestată între calităţile acestor două elemente 
marchează în mod clar starea de diferenţiere maximă 
căreia îi corespund. Dacă ne situăm în punctul de vedere 
al producerii elementelor, diferenţierea lor are loc începând 
din centrul sferei, punct primordial în care vom situa în acest 
caz eterul ca principiu al lor; de aici, vom avea în primul 
rând expansiunea orizontală, corespondentă aerului, apoi 
manifestarea tendinţei ascendente, corespondentă focului, 
şi cea a tendinţei descendente, corespondentă apei mai întâi, 
apoi pământului, punct de oprire şi termen final al oricărei 
diferenţieri elementare. 

Trebuie să intrăm acum în câteva detalii asupra pro¬ 
prietăţilor fiecăruia din cele cinci elemente, stabilind mai 
întâi că primul, ăkăsa sau eterul, e un element real şi distinct 
de celelalte. într-adevăr, cum am semnalat mai sus, unii (în 
special budiştii) nu-1 recunosc ca atare şi, sub pretextul că el 
este nirupa, adică „fără formă”, datorită omogenităţii sale, îl 
privesc ca o „non-entitate” şi îl identifică cu vidul, deoarece, 
pentru ei, omogenitatea nu poate fi decât un vid pur. Teoria 
„vidului universal” ( sarva-sunya ) se prezintă de altfel aici ca 

o consecinţă directă şi logică a atomismului, deoarece, dacă 
în lumea corporală nu există decât atomi care au o existenţă 
pozitivă, şi dacă aceşti atomi trebuie să se mişte pentru a se 
agrega şi a forma astfel toate corpurile, această mişcare nu 
se va putea efectua decât în vid. Totuşi, această consecinţă 
nu e acceptată de şcoala lui Kanăda, reprezentativă pentru 
Vaiseşika, însă heterodoxă tocmai prin faptul că admite 
atomismul, cu care, bineînţeles, acest punct de vedere 
„cosmologic” nu e nicidecum solidar în el însuşi; invers, 
„filozofii fizicieni” greci, care nu numărau eterul printre 
elemente, sunt departe de a fi toţi atomişti, părând mai 
degrabă să-l ignore decât să-l respingă în mod expres. 

Oricum ar fi, opinia buddhiştilor e uşor de respins 
remarcându-se că nu poate exista spaţiu vid, o asemenea 
concepţie fiind contradictorie: în întreg domeniul mani¬ 
festării universale, din care spaţiul face parte, nu poate 
exista vid, întrucât vidul, neputând fi conceput decât în mod 
negativ, nu este o posibilitate de manifestare; în plus, această 
concepţie a unui spaţiu vid ar fi cea a unui conţinător fără 
conţinut, ceea ce este evident lipsit de sens. Eterul ocupă 
aşadar întreg spaţiul, dar nu se confundă din acest motiv 
cu spaţiul însuşi, căci acesta, nefiind decât un conţinător, 
adică, în definitiv, o condiţie de existenţă şi nu o entitate 
independentă, nu poate fi, ca atare, principiul substanţial 
al corpurilor, nici să dea naştere celorlalte elemente; eterul 
nu este deci spaţiul, ci mai mult conţinutul spaţiului con¬ 
siderat înaintea oricărei diferenţieri. în această stare de 
nediferenţiere primordială (imagine a „indistincţiei” lui 
Prakriti relativă la acest domeniu special al manifestării care 
este lumea corporală), eterul conţine în potenţă, nu doar 
toate elementele, ci şi toate corpurile, chiar omogenitatea sa 
făcându-1 apt să primească toate formele în modificările sale. 
Fiind principiul lucrurilor corporale, el posedă cantitatea, 

care e un atribut fundamental comun tuturor corpurilor; 
în plus, el este esenţialmente simplu, datorită omogenităţii 
sale, şi impenetrabil, căci pătrunde totul. 

Astfel stabilită, existenţa eterului se prezintă cu totul 
altfel decât o simplă ipoteză, acest lucru arătând clar diferenţa 
profundă ce separă doctrina tradiţională de toate teoriile 
ştiinţifice moderne. Totuşi, se mai poate lua în considerare 
o altă obiecţie: eterul este un element real, dar asta nu e 
suficient pentru a dovedi că ar fi un element distinct; în alţi 
termeni, s-ar putea ca elementul răspândit în tot spaţiul 
corporal (adică spaţiul capabil să conţină corpurile) să nu fie 
altul decât aerul, caz în care acesta ar fi în realitate elementul 
primordial. Răspunsul la această obiecţie e următorul: prin 
fiecare din simţurile noastre cunoaştem, ca propriul său 
obiect, o calitate distinctă de cele cunoscute prin celelalte 
simţuri; or, o calitate nu poate exista decât în ceva la care să 
fie raportată ca un atribut la subiectul său şi - cum fiecare 
calitate sensibilă e astfel atribuită unui element căruia îi este 
proprietate caracteristică - e necesar ca şi celor cinci simţuri 
să le corespundă cinci elemente distincte. 

Calitatea sensibilă raportată la eter este sunetul; sunt 
necesare aici câteva explicaţii, uşor de înţeles dacă se ia în 
considerare modul de producere a sunetului prin mişcarea 
vibratorie, care e foarte departe de a fi o descoperire recentă 
cum ar putea unii s-o creadă, căci Kanăda afirmă în mod 
expres că: 

sunetul se propagă prin ondulaţii, val după val sau undă 
după undă, radiind în toate direcţiile începând de la un 
centru determinat. 

O asemenea mişcare se propagă în jurul punctului său de 
plecare prin unde concentrice, uniform repartizate conform 
tuturor direcţiilor spaţiului, fapt ce dă naştere figurii unui 

sferoid indefinit şi neînchis. Aceasta este mişcarea cea mai 
puţin diferenţiată dintre toate, din cauza a ceea ce putem 
numi „izotropismul” său, putând da naştere, din acest 
motiv, tuturor celorlalte mişcări, care se vor distinge de 
ea prin faptul că nu se vor mai efectua uniform, conform 
tuturor direcţiilor; la fel, toate formele mai particularizate 
vor proveni din forma sferică originară. Astfel, diferenţierea 
eterului, la început omogen (diferenţiere ce dă naştere 
celorlalte elemente), are ca origine o mişcare elementară 
produsă în modul descris, începând dintr-un punct iniţial 
oarecare, în acest mediu cosmic indefinit; însă această 
mişcare elementară nu e altceva decât prototipul ondulaţi ei 
sonore. Senzaţia auditivă e de altfel singura prin care 
percepem în mod direct o mişcare vibratorie; chiar dacă 
se admite, împreună cu majoritatea fizicienilor moderni, 
că toate celelalte senzaţii ar proveni dintr-o transformare 
de asemenea mişcări, nu e mai puţin adevărat că ele diferă 
calitativ de ea ca senzaţii, ceea ce, aici, e singura consideraţie 
esenţială. 

Pe de altă parte, cauza sunetului rezidă în eter; însă, 
bineînţeles, această cauză trebuie distinsă de diferitele 
medii ce pot servi în mod secundar la propagarea sunetului 
(care ne ajută să-l percepem, amplificându-i vibraţiile 
eterice elementare), cu atât mai mult cu cât aceste medii 
sunt mai dense; în fine, să adăugăm în această privinţă că 
această calitate sonoră e sesizabilă, deopotrivă, în celelalte 
patru elemente, toate provenind din eter. în afara acestor 
consideraţii, atribuirea calităţii sonore eterului, adică 
primului dintre elemente, are încă o raţiune profundă, care 
e în legătură cu doctrina primordialităţii şi perpetuităţii 
sunetului; dar asupra acestui punct nu putem face aici decât 
o simplă aluzie. 

Al doilea element, primul diferenţiat începând de la 
eter, este văyu sau aerul; cuvântul văyu, derivat din rădăcina 

verbală vă care înseamnă „a merge” sau „a se mişca”, 
desemnează în mod propriu suflul sau vântul, mobilitatea 
fiind caracterul esenţial al acestui element. Mai precis, aerul 
e privit, aşa cum am spus-o deja, ca fiind înzestrat cu o 
mişcare transversală, în care direcţiile spaţiului nu mai joacă 
acelaşi rol ca în mişcarea sferoidală examinată mai înainte, 
ci se efectuează, dimpotrivă, după o anumită direcţie parti¬ 
culară; prin urmare, aceasta e în definitiv mişcarea rectilinie, 
căreia-i dă naştere determinarea acestei direcţii. Această 
propagare a mişcării după anumite direcţii determinate 
implică o ruptură a omogenităţii mediului cosmic; şi avem 
din acel moment o mişcare complexă, care, nemaifiind 
„izotropă”, trebuie să fie constituită dintr-o combinare sau 
coordonare de mişcări vibratorii elementare. 

O asemenea mişcare dă naştere la forme la fel de 
complexe şi, cum forma afectează în primul rând pipăitul, 
calitatea tangibilă poate fi raportată la aer ca aparţinându-i 
în mod propriu, aşa încât acest element este, prin mobilitatea 
sa, principiul diferenţierii formelor. Aşadar, aerul e 
perceptibil prin efectul mobilităţii; în mod analogic, de altfel, 
aerul atmosferic nu devine sensibil pipăitului decât prin 
deplasarea sa; dar, conform remarcei făcute mai sus intr-un 
mod general, trebuie să ne ferim să identificăm elementul 
aer cu acest aer atmosferic, care este un corp, unii făcând 
această greşeală prin câteva apropieri de acest gen. Astfel, 
Kanăda declară că aerul e incolor; însă e uşor de înţeles că 
trebuie să fie aşa, fără a se recurge la proprietăţi ale aerului 
atmosferic, deoarece culoarea este o calitate a focului, acesta 
fiind, în mod logic, posterior aerului în ordinea desfăşurării 
elementelor; prin urmare, această calitate nu e manifestată, 
încă, în stadiul reprezentat de aer. 

Al treilea element este tejas sau focul, care se manifestă 
simţurilor noastre sub două aspecte principale, ca lumină 

şi respectiv căldură; calitatea ce îi aparţine în mod propriu 
este vizibilitatea şi, în această privinţă, focul trebuie luat în 
considerare sub aspectul său luminos; acest lucru e prea clar 
pentru a mai avea nevoie de explicaţii, căci, evident, corpurile 
devin vizibile doar prin lumină. După Kanăda, „lumina 
este colorată şi constituie principiul culorii corpurilor”; 
culoarea este deci o proprietate caracteristică luminii: în 
lumina însăşi, ea e albă şi strălucitoare; în diversele corpuri, 
ea e variabilă, putându-se distinge printre modificările sale 
culori simple şi culori mixte sau combinate. Să notăm că 
pitagoricienii, după Plutarh, afirmau deopotrivă că „culorile 
nu sunt altceva decât o reflexie a luminii, modificată în 
diferite moduri”: ar fi aşadar o mare greşeală de a vedea aici 
încă o descoperire a ştiinţei moderne. 

Pe de altă parte, sub aspectul său caloric, focul e sensibil 
pipăitului, căruia îi produce impresia temperaturii; aerul 
e neutru sub acest raport, deoarece este anterior focului, 
căldura fiind un aspect al acestuia din urmă; cât priveşte 
recele, el e privit ca o proprietate caracteristică a apei. 
Astfel, în ceea ce priveşte temperatura, la fel ca în acţiunea 
tendinţelor ascendentă şi descendentă definite înainte, focul 
şi apa se opun reciproc, în timp ce aerul se află într-o stare 
de echilibru între aceste două elemente. De altfel, dacă se 
ia în considerare că recele creşte densitatea corpurilor 
contractându-le, pe când căldura le dilată şi le subtilizează, 
se va recunoaşte fără dificultate că corelaţia caldului şi a 
recelui cu focul şi respectiv cu apa se află cuprinsă, cu titlu 
de aplicaţie particulară şi de simplă consecinţă, în teoria 
generală a celor trei guna şi a repartiţiei lor în ansamblul 
domeniului elementar. 

Al patrulea element, âp sau apa, are drept proprietăţi 
caracteristice, în afara recelui despre care am vorbit, 
densitatea sau gravitaţia (comună cu pământul) şi fluiditatea 

sau vâscozitatea (calitatea prin care se distinge esenţial de 
celelalte elemente); am semnalat deja corelaţia acestor două 
proprietăţi cu acţiunile lui tamas şi respectiv rajas. Pe de altă 
parte, calitatea sensibilă corespunzătoare apei este gustul; şi 
se poate remarca în trecere, deşi nu e cazul să se dea o prea 
mare importanţă unor consideraţii de acest fel, că acest lucru 
e în acord cu opinia fiziologilor moderni ce cred că un corp 
nu e „gustabil” decât în măsura în care se dizolvă în salivă; 
altfel spus, într-un corp oarecare, gustul este o consecinţă a 
fluidităţii. 

în fine, al cincilea şi ultimul element este prithvi 
sau pământul, care nu mai posedă fluiditate ca şi apa, 
corespunzând modalităţii corporale celei mai conden¬ 
sate; de aceea, în acest element găsim în gradul cel mai 
înalt gravitaţia, manifestată prin coborârea sau căderea 
corpurilor. Calitatea sensibilă proprie pământului este 
mirosul; iată de ce această calitate e privită ca rezidând în 
particulele solide care, desprinzându-se de corpuri, intră în 
contact cu organul mirosului. Nici asupra acestui punct nu 
pare să existe vreun dezacord cu teoriile fiziologice actuale; 
dar, chiar dacă ar exista aici vreun dezacord, acest lucru 
ar avea prea puţină importanţă, căci eroarea ar trebui să 
se găsească în orice caz de partea ştiinţei profane şi nu a 
doctrinei tradiţionale. 

Pentru a încheia, să spunem câteva cuvinte despre 
modul în care doctrina hindusă consideră organele de simţ 
în raportul lor cu elementele: din moment ce fiecare calitate 
sensibilă provine dintr-un element în care rezidă în mod 
esenţial, e necesar ca organul prin care această calitate e 
percepută să fie în conformitate cu el, adică să aibă el însuşi 
natura elementului corespondent. Aşa sunt constituite 
adevăratele organe de simţ şi, contrar opiniei buddhiştilor, 
ele trebuie distinse de organele exterioare, adică de părţile 

corpului uman ce nu sunt decât sediile şi instrumentele 
lor. Astfel, adevăratul organ al auzului nu este pavilionul 
urechii, ci porţiunea eterului conţinută în urechea internă, 
care intră în vibraţie sub influenţa unei vibraţii sonore; şi 
Kanăda observă că nu prima undă sau undele intermediare 
fac să se audă sunetul, ci ultima undă ce vine în contact cu 
organul auzului. La fel, adevăratul organ al vederii nu este 
globul ocular, nici pupila, nici chiar retina, ci un principiu 
luminos ce rezidă în ochi, care intră în comunicare cu 
lumina emanată de obiectele exterioare sau reflectată de 
ele; luminozitatea ochiului nu este în mod obişnuit vizibilă, 
dar poate deveni în anumite circumstanţe, în particular la 
animalele ce văd în întunericul nopţii. Trebuie remarcat, în 
plus, că raza luminoasă prin care are loc percepţia vizuală 
şi care se întinde între ochi şi obiectul perceput, poate fi 
considerată în două sensuri: pe de-o parte, pornind de la 
ochi pentru a atinge obiectul şi, pe de altă parte, în mod 
reciproc, venind de la obiect către pupila ochiului; întâlnim 
o teorie similară a vederii la pitagoricieni, aflată de asemenea 
în acord cu definiţia dată de Aristotel senzaţiei, concepută 
ca „actul comun al celui ce simte şi a ceea ce este simţit”. 
S-ar putea emite consideraţii de acelaşi gen pentru organele 
fiecăruia din celelalte simţuri; însă, prin aceste exemple, 
credem că am dat în această privinţă lămuriri suficiente. 

Expusă în liniile sale mari şi interpretată cât mai exact 
posibil, aceasta este teoria hindusă a elementelor, care, în 
afara interesului pe care-1 prezintă în ea însăşi, e susceptibilă 
să faciliteze înţelegerea, într-un mod mai general, a punctului 
de vedere „cosmologic” în doctrinele tradiţionale. 

A fost vorba aici, în diverse rânduri, de lucrările lui 
Arthur Avalon (sir John Woodroffe), consacrate unuia 
din aspectele cel mai defectuos cunoscute ale doctrinelor 
hinduse; ceea ce se numeşte „tantrism”, deoarece se bazează 
pe tratatele desemnate sub numele de tantra - mult mai 
răspândit şi mai puţin clar delimitat decât se crede de obicei 

- a fost întotdeauna, intr-adevăr, aproape cu totul lăsat la 
o parte de orientalişti, care s-au îndepărtat de el datorită 
greutăţii de a-1 înţelege şi, deopotrivă, datorită anumitor 
prejudecăţi, acestea nefiind de altfel decât consecinţa 
directă a incapacităţii lor de înţelegere. Una din principalele 
lucrări ale lui Arthur Avalon, intitulată The Serpent Power, 
a fost reeditată recent 2 ; nu ne propunem să facem o analiză 
a acesteia, lucru aproape imposibil şi puţin interesant 
(cititorii noştri ce ştiu engleza e mai bine să se raporteze 
la volumul însuşi, despre care n-am putea oferi decât o 
idee incompletă), ci mai degrabă să precizăm adevărata 

1 [Publicat în Voile d'Isis, octombrie şi noiembrie 1933]. 

2 The Serpent Power , ediţia a 3-a revăzută; Ganesh & Cie, Madras. 

- Acest volum cuprinde traducerea a două texte: Satcakra niriipana şi 
Pădukă-pancaka, precedată de o lungă şi importantă introducere; studiul 
nostru se raportează la conţinutul acesteia. 

semnificaţia a problemelor tratate, fără a ne impune, de 
altfel, să urmăm ordinea expunerii lor 3 . 

Trebuie să spunem, înainte de toate, că nu putem fi în 
întregime de acord cu autorul asupra sensului fundamental 
al cuvântului yoga, care, fiind literalmente cel de „unire”, n-ar 
putea fi înţeles dacă nu s-ar aplica în mod esenţial scopului 
suprem al oricărei „realizări”; el obiectează la aceasta că 
nu poate fi vorba de unire decât între două fiinţe distincte, 
fivâtman nefiind distinct în mod real de Paramătman. Acest 
lucru este exact, dar, deşi individul nu se distinge într-adevăr 
de Universal decât în mod iluzoriu, nu trebuie să se uite că 
de la el porneşte obligatoriu orice „realizare” (cuvânt care 
altfel n-ar avea nici o raţiune de a fi), şi că, din punctul său 
de vedere, aceasta prezintă aparenţa unei „uniri”, care, la 
drept vorbind, nu e nicidecum ceva „ce trebuie efectuat”, 
ci doar o conştientizare a „ceea ce este”, adică a „Identităţii 
supreme”. 

Termenul yoga exprimă deci aspectul pe care îl iau 
lucrurile văzute dinspre manifestare, aspect evident iluzoriu 
cu acelaşi titlu ca manifestarea însăşi; dar lucrurile stau 
la fel, inevitabil, cu toate formele limbajului, deoarece 
aparţin domeniului manifestării individuale, fiind suficient 
să fii prevenit în acest sens pentru a nu fi indus în eroare 
de imperfecţiunea lor sau tentat să vezi aici expresia unui 
„dualism” real. Doar în mod secundar şi prin extensie, 
cuvântul yoga poate fi apoi aplicat ansamblului mijloacelor 
folosite pentru a atinge „realizarea”, care nu sunt decât 
pregătitoare, apelativul „unire”, oricum ar fi înţeles, 
neputându-le propriu-zis corespunde; toate acestea, de altfel, 


3 Asupra multor puncte, nu putem decât să trimitem la propria 
noastră lucrare. Omul şi devenirea sa după Vedănta, pentru explicaţii mai 
ample imposibil de reprodus în cadrul unui articol, pe care, în consecinţă, 
trebuie să le presupunem deja cunoscute. 

nu afectează expunerea subiectului de faţă, pentru că, din 
moment ce cuvântul yoga este precedat de un determinativ, 
ca să-l distingă de multe alte genuri de yoga, e evident folosit 
pentru a desemna mijloacele, doar ele multiple, scopul fiind 
în mod necesar unul şi acelaşi în toate cazurile. 

Genul de yoga în discuţie e legat de laya-yoga, care 
constă esenţialmente într-un proces de „disoluţie” ( laya ), 
adică de resorbţie, în non-manifestat, a diferitelor elemente 
constitutive ale manifestării individuale, această resorbţie 
efectuându-se, gradat, după o ordine inversă celei a 
producerii ( srişti ) sau a desfăşurării ( prapanca) aceleiaşi 
manifestări 4 . Elementele sau principiile de care e vorba sunt 
[acele] tattva, enumerate de Sănkhya ca producţii ale Prakriti 
sub influenţa lui Puruşa: „simţul intern”, adică „mental” 
(manas ), legat de conştiinţa individuală ( ahamkăra ) şi, 
prin intermediul acesteia, de intelect ( Buddhi sau Mahat)\ 
cele cinci tanmătra sau esenţe elementare subtile; cele cinci 
facultăţi de senzaţie (jnânendriya) şi cele cinci facultăţi de 
acţiune ( karmendriya ) 5 ; în fine, cei cinci bhuta sau elemente 


' E regretabil că autorul foloseşte frecvent, în special pentru a traduce 
sristi, cuvântul „creaţie”, care, aşa cum am explicat adesea, nu corespunde 
punctului de vedere al doctrinei hinduse; cunoaştem dificultăţile legate de 
necesitatea folosirii unei terminologii occidentale, extrem de inadecvată 
pentru a exprima astfel de noţiuni; dar credem că acest cuvânt poate fi 
uşor evitat, noi înşine, în fapt, nefolosindu-1 niciodată. Pentru că suntem 
la această chestiune a terminologiei, să semnalăm de asemenea greşeala 
de a traduce samădhi prin „extaz”; acest cuvânt e cu atât mai nepotrivit 
cu cât e folosit în mod normal, în limbajul occidental, pentru a desemna 
stări mistice, aşadar ceva de un cu totul alt ordin şi cu care e esenţialmente 
necesar să se evite orice confuzie; de altfel, el semnifică etimologic „a ieşi 
din sine însuşi” (ceea ce se potriveşte mai mult cazului stărilor mistice), 
pe când termenul samădhi desemnează, dimpotrivă, o „intrare” a fiinţei în 
propriul său Sine. 

5 Cuvântul indriya desemnează deopotrivă o facultate şi organul 
corespondent, însă e preferabil să fie tradus în general prin „facultate”, mai 
întâi pentru că aceasta e conformă sensului său primar, acela de „putere”. 

corporale 6 . Fiecare bhuta (cu tanmătra căreia îi corespunde 
şi cu facultăţile de senzaţie şi de acţiune ce provin din 
aceasta), e resorbit în cel imediat precedent în ordinea 
producerii, astfel încât ordinea resorbţiei este următoarea: 
1° pământul ( prithvî ), cu calitatea olfactivă (gandha), simţul 
mirosului (ghrăna) şi facultatea de locomoţie ( păda ); 2° apa 
(ap), cu calitatea gustativă (rasa), simţul gustului (rasana) şi 
facultatea de prehensiune (pani); 3° focul (tejas), cu calitatea 
vizuală (rupă), simţul vederii (chaksus) şi facultatea de 
excreţie (păyu); 4° aerul (văyu), cu calitatea tactilă (s par sa), 
simţul pipăitului (tvac) şi facultatea de generare (upăsa); 5° 
eterul (ăkăsa) cu calitatea sonoră (sabda), simţul auzului 
(srotra) şi facultatea vorbirii (văc); în sfârşit, în ultimul 
stadiu, totul este resorbit în „simţul intern” (manas), orice 
manifestare individuală fiind astfel redusă la primul său 
termen şi concentrată într-un punct dincolo de care fiinţa 
trece într-un alt domeniu. 

Acestea vor fi aşadar cele şase trepte pregătitoare pe care 
va trebui să le traverseze, succesiv, cel ce urmează această 
cale a „disoluţiei”, eliberându-se astfel, gradat, de condiţiile 
limitative ale individualităţii, înainte de a atinge starea 
supra-individuală în care va putea fi realizată, în Conştiinţa 
pură (Cit), totală şi informală, unirea efectivă cu Şinele 
suprem (Paramătman), unire din care rezultă instantaneu 
„Eliberarea” (Mokşa). 

Pentru a înţelege bine cele ce vor urma, e important 
să nu se piardă niciodată din vedere noţiunea de analogie 

apoi pentru că luarea în considerare a facultăţii e mai importantă aici decât 
a organului corporal, datorită preeminenţei manifestării subtile în raport cu 
manifestarea grosieră. 

‘ Nu înţelegem obiecţia adusă de autor folosirii, pentru a desemna 
[sanscritul] bhuta, a cuvântului „elemente”, care este termenul tradiţional 
al fizicii antice: nu e cazul să ne preocupe uitarea în care a căzut această 
accepţiune la moderni, pentru care, de altfel, orice concepţie propriu-zis 
„cosmologică” a devenit de asemenea străină. 

constitutivă între „Macrocosmos” şi „Microcosmos”, în 
virtutea căreia tot ce există în Univers se află într-un anumit 
fel şi în om, fapt exprimat de Visvasăra Tantra în aceşti 
termeni: 

Ce este aici, e şi acolo, ce nu este aici, nu e nicăieri. (Yad ihăsti 

tad anyatra, yan nehăstir na tat kvacit). 

Trebuie adăgat că, datorită corespondenţei existente 
între toate stările existenţei, fiecare conţine într-un fel un 
reflex al tuturor celorlalte, fapt ce permite „situarea”, de 
exemplu, în domeniul manifestării grosiere (considerat 
de altfel în ansamblul cosmic sau în corpul uman), a 
unor „regiuni” corespunzătoare diverselor modalităţi ale 
manifestării subtile şi chiar unei întregi ierarhii de „lumi”, 
ce reprezintă tot atâtea trepte în existenţa universală. 

Acestea fiind spuse, e uşor de înţeles că există în fiinţa 
umană „centre” corespondente fiecăruia din grupurile de 
tattva enumerate, centre care, deşi aparţin esenţialmente 
formei subtile ( sukşma-sarira ), pot fi într-un anumit sens 
„localizate” în forma corporală sau grosieră (sthula-sarîra) 
sau, mai bine spus, în raport cu diferitele părţi ale acesteia, 
aceste „localizări” nefiind decât un mod de a exprima 
corespondenţe de felul celor despre care am vorbit, 
implicând de altfel, în mod foarte real, o legătură specială 
între cutare centru subtil şi cutare porţiune determinată a 
organismului corporal. Astfel, cele şase centre de care e vorba 
sunt raportate la diviziunile coloanei vertebrale, numită 
Meru-danda, pentru că ea constituie axa corpului uman, 
la fel cum, din punct de vedere „macrocosmic”, Meru este 
„axa lumii” 7 : primele cinci, în sensul ascendent, corespund 
respectiv regiunilor coccigiană, sacrală, lombară, dorsală şi 
cervicală, iar a şasea părţii encefalice a sistemului nervos 

7 E destul de curios că autorul n-a semnalat raportul acesteia cu 
simbolismul bastonului brahmanic (Brahma-danda), cu atât mai mult cu 
cât face aluzie în multe rânduri la simbolismul echivalent al caduceului. 

central; însă trebuie înţeles bine că ele nu sunt centrii nervoşi, 
în sensul fiziologic al acestui cuvânt, neputând fi asimilate 
diverselor plexuri aşa cum au pretins unii (în contradicţie 
formală, de altfel, cu „localizarea” lor în interiorul coloanei 
vertebrale), căci nu e vorba aici de o identitate, ci doar de 
o relaţie între două ordine distincte de manifestare, relaţie 
suficient justificată prin faptul că, tocmai prin mijlocirea 
sistemului nervos, se stabileşte una din legăturile cele mai 
directe ale stării corporale cu starea subtilă 8 . 

La fel, „canalele” subtile ( nădî) nu sunt nervi, nici 
vase sanguine, ci, se poate spune, „liniile direcţiei pe care 
o urmează forţele vitale”. Dintre aceste „canale”, cele trei 
principale sunt: suşumnă, care ocupă poziţia centrală, apoi 
idă şi pingală, cele două nădî din stânga şi din dreapta 
ei (prima feminină sau negativă, a doua masculină sau 
pozitivă), acestea din urmă corespunzând astfel unei 
„polarizări” a curenţilor vitali. Suşumnă este „situată” 
în interiorul axei cerebro-spinale, întinzându-se până la 
orificiul corespunzător coroanei capului ( Brahma-randhra ); 
idă şi pingală se află în exteriorul aceleiaşi axe, în jurul căreia 
se întretaie printr-un fel de dublă înfăşurare elicoidală, 
pentru a ajunge la nara stângă şi respectiv la cea dreaptă, 
fiind astfel în raport cu respiraţia alternativă pe una sau pe 
cealaltă 9 . „Centrele” despre care am vorbit sunt situate de-a 

8 Autorul remarcă foarte just cât sunt de eronate interpretările 
date de obicei de către occidentali, care, confundând cele două ordine de 
manifestare, vor să reducă toată problema în discuţie la un punct de vedere 
pur anatomic şi fiziologic; orientaliştii, ignoranţi în ce priveşte orice ştiinţă 
tradiţională, cred că nu e vorba aici decât de o descriere mai mult sau mai 
puţin fantezistă a anumitor organe corporale; ocultiştii, la rândul lor, dacă 
admit existenţa distinctă a organismului subtil, şi-l imaginează ca un fel de 
„dublu” al corpului, supus aceloraşi condiţii ca şi acesta, fapt câtuşi de puţin 
mai exact, care nu poate duce, de asemenea, decât la reprezentări grosier 
materializate; în această ultimă privinţă, autorul arată cu câteva detalii 
cât de îndepărtate sunt concepţiile teozofilor, în particular, de adevărata 
doctrină hindusă. 

9 în simbolul caduceului, bagheta centrală corespunde cu suşumnă, 
iar cei doi şerpi cu idă şi pingală: acestea sunt de asemenea reprezentate 

lungul [„canalului”] suşumnâ, mai exact în interiorul său 
(căci e descrisă ca având în ea alte două „canale” concentrice 
şi mai întinse, numite vajră şi citră 10 ); şi, cum suşumnâ însăşi 
este „localizată” în canalul medular, e evident că nu poate fi 
vorba aici de vreunul din organele corporale. 

Aceste centre sunt numite „roţi” ( cakra ), fiind des¬ 
crise de asemenea ca „lotuşi” ( padma ), fiecare având un 
număr determinat de petale (radiind în intervalul cuprins 
între vajră şi citră, adică în interiorul primului şi în jurul 
celui de-al doilea). Cele şase cakra sunt: mulădhăra, la baza 
coloanei vertebrale; svădhişthăna, corespunzătoare regiunii 
abdominale; manipura, regiunii ombilicale; anăhata, regiunii 
inimii; visuddha, regiunii gâtului; ăjnă, regiunii situată între 
ochi, adică în „al treilea ochi”; în fine, în creştet, în jurul lui 
Brahma-randhra, este un al şaptelea „lotus”, sahasrăra sau 
„lotusul cu o mie de petale”, care nu e socotit printre cakra, 
deoarece, cum vom vedea în continuare, el se raportează, 
în calitate de „centru al conştiinţei”, la o stare aflată dincolo 
de limitele individualităţii 11 . Conform descrierilor date 
în vederea meditaţiei ( dhyăna ), fiecare lotus poartă în 
pericarpul său yantra sau simbolul geometric al elementului 
(bhuta) corespondent, în care este bija-mantra al acestuia, 
purtată de „vehicolul” său simbolic ( văhana ); aici rezidă de 
asemenea o „zeitate” (devată), însoţită de o sakti particulară. 


uneori, pe bastonul brahmanic, prin urina a două linii elicoidale înfăşurate 
în sens invers una faţă de cealaltă, astfel încât să se intersecteze la nivelul 
fiecăruia din nodurile ce figurează diferitele centre. în corespondenţele 
cosmice, idă e raportată la lună, pingală la soare, iar suşumnâ la principiul 
focului; e interesant de notat relaţia pe care acestea o prezintă cu cele trei 
„Mari Lumini” din simbolismul masonic. 

ln Se mai spune că suşumnâ corespunde prin natura sa focului, vajrâ 
soarelui, iar citrâ lunii; interiorul acesteia din urmă, formând canalul cel 
mai central, e numit Brahma-nâdi. 

" Cele şapte noduri ale bastonului brahmanic îi simbolizează pe cei 
şapte „lotuşi”; în caduceu, dimpotrivă, se pare că nodul terminal trebuie 
raportat doar la ăjnâ, cele două aripi însoţitoare identificându-se în acest 
caz cu două din petalele acestui „lotus”. 

„Zeităţile” ce prezidează cele şase cakra (care nu sunt altceva 
decât „formele de conştiinţă” prin care trece fiinţa în stadiile 
corespondente) sunt în ordine ascendentă: Brahma, Vişnu, 
Rudra, Isa, Sadăsiva şi Sambhu, care îşi au pe de altă parte, 
din punct de vedere „macrocosmic”, lăcaşurile în şase „lumi” 
(loka) suprapuse ierarhic: Bhurloka, Bhuvarloka, Svarloka, 
Janaloka, Tapoloka şi Maharloka-, în sahasrăra prezidează 
Paramasiva, al cărui lăcaş este Satyaloka-, astfel, toate aceste 
lumi îşi au corespondenţa în „centrele de conştiinţă” ale 
fiinţei umane, conform principiului analogic pe care l-am 
indicat înainte. în fine, fiecare dintre petalele diferiţilor 
„lotuşi” poartă una din literele alfabetului sanscrit, ori, mai 
exact, petalele sunt literele înseşi 12 ; dar ar fi poate util să 
detaliem acest subiect; completările necesare în această pri¬ 
vinţă vor fi făcute în a doua parte a studiului nostru, după 
ce vom fi spus ce este Kundalinî, despre care nu am vorbit 
până aici. 

Kundalini este un aspect al Sakti considerată ca forţă 
cosmică: s-ar putea spune că aceeaşi forţă rezidă în fiinţa 
umană, în care acţionează ca forţă vitală; şi numele Kundalinî 
se referă la înfăşurarea ei în felul unui şarpe; manifestările 
sale cele mai generale se efectuează, de altfel, sub forma unei 
mişcări în spirală desfaşurându-se începând dintr-un punct 
central care îi este „polul” 13 . „încolăcirea” simbolizează o 
stare de repaus, cea a unei energii „statice” din care provin 
toate formele de activitate manifestată; altfel spus, toate 
forţele vitale mai mult sau mai puţin specializate aflate 
constant în acţiune în individualitatea umană, sub dubla 
sa modalitate subtilă şi corporală, nu sunt decât aspecte 

12 Numărul de petale este: 4 pentru mulădhăra, 6 pentru svădhisthăna, 
10 pentru manipura, 12 pentru anăhata, 16 pentru visuddha, 2 pentru ăjnă, 
în total 50, care e şi numărul literelor alfabetului sanscrit; toate literele se 
regăsesc în sahasrăra , fiecare fiind repetată de 20 de ori (50 x 20 = 1000). 

13 Vezi cele spuse despre spirală în Simbolismul Crucii; amintim de 
asemenea figura şarpelui încolăcit în jurul „Oului Lumii” (Brahmănda), la 
fel ca şi în jurul omphalos- ului, căruia-i vom regăsi echivalentul puţin mai 
încolo. 

secundare ale aceleiaşi Sakti, care în ea însăşi, ca şi Kundalinî , 
rămâne nemişcată în „centrul-rădăcină” ( mulădhăra ), ca 
bază şi suport al oricărei manifestări individuale. Când e 
„trezită”, se derulează şi se mişcă după o direcţie ascendentă, 
resorbind aceste Sakti secundare, pe măsură ce traversează 
diferitele centre despre care am vorbit înainte, până ce se 
uneşte finalmente cu Paramasiva în „lotusul cu o mie de 
petale” ( sahasrăra ). 

Natura Kundalinî este descrisă ca fiind luminoasă 
(jyotirmayî) şi, în acelaşi timp, sonoră ( sabdamayi sau 
mantramayi)-, se ştie că „luminozitatea” caracterizează starea 
subtilă şi se cunoaşte, pe de altă parte, rolul primordial al 
sunetului în procesul cosmogonic; ar fi destul de multe de 
spus, chiar din punct de vedere cosmogonic, despre strânsa 
conexiune dintre sunet şi lumină 14 . Nu putem dezvolta aici 
foarte complexa teorie a sunetului ( sabda) şi a diferitelor lui 
modalităţi {pară sau non-manifestat, pasyanti şi madhyamă, 
ambele aparţinând ordinului subtil, în fine vaikharî sau cu¬ 
vântul articulat), teorie pe care se bazează întreaga ştiinţă 
despre mantra {mantra-vidyă)\ însă va trebui să remarcăm 
că prin aceasta se explică, nu doar prezenţa bija-mantra 
elementelor în interiorul „lotuşilor”, ci şi cea a literelor pe 
petalele lor. Trebuie înţeles bine, într-adevăr, că nu e vorba 
aici de litere în calitate de caractere scrise, nici chiar de 
sunete articulate audibile; însă aceste litere sunt privite ca 
bija-mantra sau „numele naturale” ale tuturor activităţilor 
{kriyă) în conexiune cu tattva centrului corespondent, ori 
ca expresiile în sunet grosier ( vaikhari-sabda) ale sunetelor 
subtile produse de forţele ce constituie aceste activităţi. 

Kundalinî, atâta timp cât rămâne în starea sa de repaus, 
rezidă în mulădhăra cakra, care este, cum am spus-o, 
centrul „localizat” la baza coloanei vertebrale şi rădăcina 

14 Asupra acestui punct vom aminti doar, cu titlu de concordanţă 
particulară frapantă, identificarea stabilită, la începutul Evangheliei 
Sfântului Ioan, între termenii Verbum , Lux şi Vita , precizând că, pentru a fi 
deplin înţeleasă, ea trebuie raportată la lumea lui Hiranyagarbha._ 

{mula) [„canalului”] suşumnă şi a tuturor [celorlalte] nădî. 
Aici este triunghiul ( trikona ) numit Traipura 15 , care e sediul 
lui Sakti ( Sakti-pitha ); aceasta e încolăcită de trei ori şi 
jumătate 16 în jurul simbolicului lingă al lui Siva, desemnat 
ca Svayambhu, acoperind cu capul său Brahma-dvară, adică 
intrarea lui suşumnă' 7 . Există doi alţi lingă, unul (Bana) în 
anăhata cakra, iar celălalt {Itara) în ăjnă cakra-, ei corespund 
principalelor „noduri vitale” (granthi), a căror traversare 
constituie ceea ce s-ar putea numi „punctele critice” în 
procesul Kundalinî-yoga' f '-, şi există, în fine, un al patrulea 
{Para) în sahasrăra, lăcaşul lui Paramasiva. 

Când Kundalinî este „trezită” prin practici speci¬ 
fice, în descrierea cărora nu vom intra aici, ea pătrunde în 
interiorul [„canalului”] suşumnă şi, în cursul ascensiunii 
sale, „străpunge” succesiv diferiţii „lotuşi”, care se deschid la 
trecerea sa; şi, pe măsură ce atinge fiecare centru, resoarbe în 


15 Triunghiul, ca yantra a lui Sakti, este întotdeauna trasat cu baza în 
sus şi cu vârful în jos; e uşor de a arăta similitudinea acestuia cu multe alte 
simboluri ale principiului feminin. 

16 Vom indica în trecere o analogie între aceste trei tururi şi jumătate 
ale înfăşurării lui Kundalinî şi cele trei zile şi jumătate în care, după diverse 
tradiţii, spiritul rămâne încă legat de corp după moarte, reprezentând 
timpul necesar „deznodării” forţei vitale, rămasă în stare „ne-trezită” în 
cazul omului obişnuit. O zi este o revoluţie ciclică, corespunzând unui 
tur al spiralei; şi, procesul de resorbţie fiind întotdeauna invers celui de 
manifestare, această desfăşurare e considerată oarecum ca rezumatul 
vieţii individului, dar reluând în sens invers cursul evenimentelor ce au 
constituit-o; abia e nevoie să adăugăm că aceste date, rău înţelese, au dat 
foarte adesea naştere la tot felul de interpretări fanteziste. 

17 Mandala sau yantra elementului Prithvi este un pătrat, cores¬ 
punzând ca figură plană cubului, a cărui formă simbolizează ideile de 
„fundament” şi „stabilitate”; s-ar putea spune, în limbajul tradiţiei islamice, 
că avem aici corespondenţa cu „piatra neagră”, echivalentă lui lingă hindus 
şi ompfia/os-ului (care, cum am arătat în altă parte, e unul din simbolurile 
„centrului lumii”. 

18 Aceşti trei lingă se raportează de asemenea la diferitele situări - 
conform stării de desfăşurare a fiinţei - ale „sâmburelui nemuririi” sau luz, 
despre care am vorbit în Regele Lumii. 

ea, cum am spus-o deja, diversele principii ale manifestării 
individuale în mod special legate de acest centru, care - 
readuse astfel în starea potenţială - sunt antrenate împreună 
cu ea în mişcarea sa spre centrul superior. Acestea sunt de 
asemenea stadiile în laya-yoga; la fiecare din aceste stadii 
se raportează şi obţinerea anumitor „puteri” ( siddhi) 
particulare, însă e important de remarcat că nu acest lucru 
constituie aici esenţialul şi chiar n-ar trebui să se insite prea 
mult asupra lui, căci tendinţa generală a occidentalilor este 
de a atribui acestui gen de lucruri, ca de altfel la tot ce e 
„fenomen”, o importanţă pe care n-o au şi nu pot s-o aibă în 
realitate. Aşa cum remarcă foarte just autorul, yoginul (mai 
exact cel pe cale să devină yogin) nu aspiră la posesiunea 
nici unei stări condiţionate, fie aceasta o stare superioară sau 
„cerească”, oricât de elevată ar putea fi, ci doar la „Eliberare”; 
cu atât mai mult, el nu poate să se ataşeze de „puteri” a căror 
exercitare depinde în întregime de domeniul manifestării 
celei mai exterioare. 

Cel ce caută aceste „puteri” pentru ele însele şi face din 
ele scopul dezvoltării sale, în loc de a le vedea ca simple 
rezultate accidentale, nu va fi niciodată un veritabil yogi, 
căci ele vor constitui pentru el obstacole de netrecut, ce-1 vor 
împiedica să-şi urmeze calea ascendentă până la capăt; prin 
urmare, toată „realizarea” sa nu va consta decât în anumite 
extensii ale individualităţii umane, rezultat a cărui valoare 
e riguros nulă în comparaţie cu scopul suprem. Fireşte, 
„puterile” despre care e vorba nu sunt decât semne ce arată 
că fiinţa a atins efectiv un stadiu sau altul; acesta este, dacă 
se doreşte, un mijloc exterior de control; dar ceea ce con¬ 
tează realmente, în orice stadiu ar fi, e o anumită „stare 
de conştienţă”, reprezentată, aşa cum am spus, printr-o 
„zeitate” ( devătă ) cu care fiinţa se identifică în acea treaptă 
de „realizare”; şi aceste stări, la rândul lor, nu au valoare 
decât ca pregătire gradată pentru „unirea” supremă, care nu 
are cu ele nici o măsură comună, căci între condiţionat şi 
necondiţionat n-ar putea exista o asemenea măsură. 

Nu vom relua aici enumerarea, făcută în prima parte 
a acestui studiu, a centrelor corespunzătoare celor cinci 
bhuta şi „localizărilor lor 19 ; ele se raportează la diferitele 
trepte ale manifestării corporale şi, în trecerea de la una 
la alta, fiecare grup de tattva este „dizolvat” în grupul 
imediat superior, cel mai grosier fiind întotdeauna resorbit 
în cel mai subtil ( sthulânâm sukşme layah). în ultimul loc 
vine ăjhă cakra, în care se află tattva subtile ale ordinului 
„mental” şi, în pericarpul ei, monosilaba sacră Om; acest 
centru are această denumire deoarece aici e primit din înalt 
(adică din domeniul supra-individual) comandamentul 
{ăjhă) lui Guru interior, Paramasiva, identic în realitate cu 
„Şinele” 20 . „Localizarea” acestei cakra e în raport direct cu 
„al treilea ochi” sau „ochiul cunoaşterii” (Jhăna-chakşus)-, 
centrul cerebral corespondent este glanda pineală, care nu 
e nicidecum „sediul sufletului”, conform concepţiei absurde 
a lui Descartes, dar care nu are mai puţin un rol important 
în special ca organ de conexiune cu modalităţile extra-cor- 
porale ale făpturii umane. Cum am explicat în altă parte, 
funcţiunea celui de al „treilea ochi” se referă esenţialmente 
la „simţul eternităţii” şi la restaurarea „stării primordiale” 
(al cărei raport cu Hamsa l-am semnalat în diverse rânduri, 
sub forma căreia Paramasiva se manifestă în acest centru); 
stadiul „realizării” corespunzător lui ăjhă cakra implică deci 


19 E important de remarcat că anăhata , raportată la regiunea inimii, 
trebuie distinsă de „lotusul inimii” cu opt petale, care este lăcaşul lui Puruşa: 
acesta din urmă e „situat” în inima însăşi, considerată ca „centrul vital” al 
individualităţii. 

20 Acest comandament corespunde „mandatului ceresc” al tradiţiei 
extrem-orientale; pe de altă parte, denumirea de ăjnă cakra ar putea fi redată 
în arabă prin maqăm el-amr, fapt ce arată că aici este reflexul direct, în 
fiinţa umană, al „lumii” numite ălam el-amr, aşa cum, din punct de vedere 
„macrocosmic”, acest reflex se situează, în starea noastră de existenţă, în 
locul central al „Paradisului terestru”; s-ar putea chiar deduce de aici 
consideraţii precise asupra modalităţii manifestărilor „angelice” în raport 
cu omul, dar acestea ar ieşi cu totul din subiectul nostru. 

perfecţiunea stării umane, aici fiind punctul de contact cu 
stările superioare, la care se raportează tot ce este dincolo 
de acest stadiu 21 . 

Deasupra lui ăjnă sunt două cakra secundare numite 
manas şi soma 22 -, şi chiar în pericarpul lui sahasrâra este încă 
un „lotus” cu douăsprezece petale, conţinând triunghiul 
suprem Kămakală, lăcaşul lui Sakti 23 . Sabdabrahma, adică 
starea „cauzală” şi non-manifestată a sunetului ( sabda ), 
este reprezentată de Kămakală, „rădăcina” (mula) tuturor 
mantrelor, care îşi are corespondenţa inferioară (putând fi 
privită ca reflexul său în raport cu manifestarea grosieră) 
în triunghiul Traipura din mulădhăra. Nu putem intra 
aici în detaliile descrierilor foarte complexe ale acestor 
centre pentru meditaţie, raportate în cea mai mare parte la 
mantravidyă, nici în enumerarea diverselor Sakti particulare 
ce-şi au „sediile” între ăjnă şi sahasrăra. în sfârşit, sahasrăra e 
numită Sivasthăna, pentru că este reşedinţa lui Paramasiva, 
în unire cu suprema Nirvăna Sakti, „Mama celor trei lumi”; 
aceasta e „lăcaşul beatitudinii”, în care „Şinele” ( Âtman) 
este realizat. Cel ce cunoaşte cu adevărat şi deplin sahasrăra 
este eliberat din „transmigraţie” ( samsăra ), căci a rupt, prin 
chiar această cunoaştere, toate legăturile ce îl ţineau ataşat 
de ea, ajungând din acel moment în starea de jivanmukta. 

21 Vederea celui de-al „treilea ochi”, prin care fiinţa este eliberată de 
condiţia temporală (neavând nimic în comun cu „clarvederea” ocultiştilor 
şi teozofilor), e intim legată de funcţiunea „profetică”; la aceasta face aluzie 
cuvântul sanscrit rishi , care înseamnă propriu-zis „văzător”, avându-şi 
echivalentul exact în ebraicul roeh, denumirea veche a profeţilor, înlocuită 
ulterior prin cuvântul nabi (aşadar „cel ce vorbeşte prin inspiraţie”). Să 
mai semnalăm, fără a insista asupra acestui lucru, faptul că indicaţiile din 
această notă şi din precedenta sunt în legătură cu interpretarea ezoterică din 
Sărat EI-Qadr privitoare la „coborârea” Kbrăn-ului. 

22 Aceste două cakra sunt reprezentate ca „lotuşi” cu şase şi respectiv 
şaisprezece petale. 

23 Unul din motivele pentru care Sakti e simbolizată prin triunghi 
este triplicitatea manifestării sale ca Voinţă ( Ichhă ), Acţiune ( Kriyă ) şi 
Cunoaştere ( Jiiăna ). 

Vom încheia printr-o remarcă (ce nu credem că a fost 
făcută încă nicăieri) asupra concordanţei centrelor în discuţie 
cu Sephiroth- urile din Kabbală, care, într-adevăr, trebuie 
să-şi aibă în mod necesar, ca toate lucrurile, corespondenţa 
lor în fiinţa umană. S-ar putea obiecta că Sephiroth- urile sunt 
în număr de zece, pe când cele şase cakra şi sahasrăra nu 
sunt decât şapte; însă această obiecţie cade, dacă se observă 
că, în dispunerea „arborelui sephirothic”, există trei cupluri 
situate simetric pe „coloanele” din dreapta şi din stânga, 
astfel încât ansamblul Sephiroth-un\or se repartizează doar 
pe şapte niveluri diferite; ţinând seama de proiecţiile lor 
pe axa centrală sau „coloana din mijloc”, corespunzătoare 
[„canalului”] suşumnă (cele două „coloane” laterale fiind în 
relaţie cu idă şi pingală), ne reîntoarcem deci la septenar 24 . 

începând de sus în jos, nu e nici o dificultate să se 
asimileze sahasrăra, „localizată” în coroana capului, cu 
Sephirah supremă, Kether, al cărei nume înseamnă tocmai 
„Coroana”. Urmează apoi ansamblul Hokmah şi Binah, 
care trebuie să-i corespundă lui ăjhă şi a cărui dualitate ar 
putea fi reprezentată chiar prin cele două petale ale acestui 
„lotus”; de altfel, ele au drept „rezultantă” Daath, aşadar 
„Cunoaşterea”, şi am văzut că „localizarea” centrului ăjhă 
se referă de asemenea la „ochiul Cunoaşterii” 25 . Cuplul 
următor, adică Hesed şi Geburah, conform unui simbolism 
foarte general privind atributele de „Mizericordie” şi 


24 Seva remarca similitudinea simbolismului „arborelui sephirothic” 
cu acela al caduceului, conform a ceea ce am indicat înainte; pe de altă 
parte, diferitele „canale” ce leagă Sephiroth-urile între ele nu sunt lipsite 
de analogie cu nădi (asta, bineînţeles, în ce priveşte aplicaţia particulară la 
cazul fiinţei umane). 

25 Dualitatea Hokmah-Binah poate fi pusă de altfel în relaţie 
simbolică cu cei doi ochi, drept şi stâng, corespondenţă „microcosmică” a 
soarelui şi lunii. 

„Justiţie”, poate fi pus, în om, în relaţie cu cele două braţe 26 ; 
aceste două Sephiroth- uri se vor situa la cei doi umeri şi, 
în consecinţă, la nivelul regiunii guturale, corespunzând 
astfel cu visuddha 22 . Cât priveşte [sephirah] Thiphereth, 
poziţia sa centrală se referă evident la inimă, fapt ce implică 
imediat corespondenţa sa cu anăhata. Cuplul Netsah-Hod 
se va situa la şolduri, punctele încheieturilor membrelor 
inferioare, precum cuplul Hesed-Geburah la umeri, puncte 
de legătură superioare; or, şoldurile sunt la nivelul regiunii 
ombilicale, deci al manipura. în fine, în privinţa ultimelor 
două Sephiroth- uri, se pare că e cazul să se ia în considerare 
o inversiune, căci Iesod, după însăşi semnificaţia numelui 
său, este „fundamentul”, corespunzând în mod exact cu 
mulâdhâra. Ar trebui asimilată în acest caz Malkuth cu 
svâdhişthâna, fapt justificat de altfel de semnificaţia numelor, 
căci Malkuth este „Regatul”, iar svâdhişthâna înseamnă 
literalmente „propriul lăcaş” al lui Sakti. 

în ciuda lungimii acestei expuneri, n-am făcut de¬ 
cât să schiţăm unele aspecte ale unui subiect într-adevăr 
inepuizabil, sperând doar să fi adus astfel câteva clarificări 
utile celor ce vor dori să ducă studiul mai departe. 


26 Vezi ceea ce am spus, în Regele Lumii, despre simbolismul celor 
două mâini, în legătură tocmai cu Shekinah (căreia-i vom menţiona în 
trecere raportul cu Sakti hindusă) şi „arborele sephirothic”. 

27 E la fel cu cei doi umeri pe care stau, conform tradiţiei islamice, cei 
doi îngeri însărcinaţi să înregistreze acţiunile bune şi respectiv pe cele rele 
ale omului, şi care reprezintă deopotrivă atributele divine de „Mizericordie” 
şi de „Justiţie”. Să mai notăm, în această privinţă, că s-ar putea „situa” în 
fiinţa umană, de asemenea în mod analogic, figura simbolică a „balanţei” 
despre care se vorbeşte în Siphra de-Tseniutha. 



Capitolul V 


TANTRISM ŞI MAGIE 1 


Se obişnuieşte în Occident să i se atribuie tantrismului 
un caracter „magic”, ori cel puţin să se creadă că magia joacă 
în el un rol predominant; există aici o eroare de interpretare 
a tantrismului şi a magiei, despre care contemporanii noştri 
nu au în general decât idei extrem de vagi şi confuze, aşa 
cum am arătat într-unul din articolele noastre recente. Nu 
vom reveni acum asupra acestui ultim punct; ci, luând magia 
strict în sensul său propriu (şi presupunând că ar fi astfel 
înţeleasă), ne vom întreba doar ce anume, în tantrismul 
însuşi, poate oferi pretextul acestei interpretări false, căci e 
întotdeauna mai important să explicăm o eroare decât să 
rămânem la constatarea ei. 

Mai întâi, vom aminti că magia, de ordin oricât de 
inferior ar fi în ea însăşi, este totuşi o ştiinţă tradiţională 
autentică; ca atare, ea poate avea în mod legitim un loc 
printre aplicaţiile unei doctrine ortodoxe, cu condiţia ca 
acesta să fie unul subordonat şi foarte secundar, potrivit 
caracterului său esenţialmente contingent. Pe de altă parte 
- dat fiind că dezvoltarea efectivă a ştiinţelor tradiţionale 


[Publicat în Etudes Traditionnelles, august-septembrie 1937]. 

particulare e determinată în fapt de condiţiile proprii 
cutărei sau cutărei epoci - e natural şi într-un fel normal 
ca cele mai contingente să se dezvolte mai ales în perioada 
în care umanitatea este cea mai îndepărtată de inte¬ 
lectualitatea pură, adică în Kali-Yuga, şi ca astfel să capete 
(rămânând totuşi în limitele fixate chiar prin natura lor) 
o importanţă fără precedent faţă de perioadele anterioare. 
Ştiinţele tradiţionale, oricare ar fi ele, pot întotdeauna servi 
ca „suporturi” pentru a ajunge la o cunoaştere de ordin 
superior, acest lucru conferindu-le, mai mult decât ceea ce 
sunt în ele însele, o valoare în mod propriu doctrinală; dar, 
cum am spus-o în altă parte, asemenea „suporturi”, într-un 
mod general, trebuie să devină din ce în ce mai contingente 
pe măsură ce se realizează „coborârea” ciclică, pentru a 
rămâne adaptate la posibilităţile umane ale fiecărei epoci. 
Dezvoltarea ştiinţelor tradiţionale inferioare nu este deci, 
în fond, decât un caz particular al acelei „materializări” 
necesară „suporturilor” despre care am vorbit; însă, în 
acelaşi timp, se-nţelege de la sine că pericolele deviaţiei 
devin cu atât mai mari cu cât se merge mai departe în acest 
sens, de aceea o ştiinţă ca magia e evident printre cele ce lasă 
loc cel mai uşor la tot felul de deformări şi utilizări ilegitime; 
deviaţia, în toate cazurile, nu este de altfel imputabilă, în 
definitiv, decât condiţiilor acestei perioade de „întunecare” 
care este Kali- Yuga. 

E uşor de înţeles relaţia directă pe care aceste con¬ 
sideraţii o au cu tantrismul, formă doctrinală specială 
adaptată la Kali- Yuga-, dacă se adaugă că, aşa cum am indicat 
altundeva, tantrismul insistă în mod cu totul special pe 
„putere” ca mijloc şi chiar ca bază posibilă a „realizării”, nu 
va fi de mirare că trebuie să li se acorde o importanţă destul 
de considerabilă (chiar maxim compatibilă cu relativitatea 
lor) ştiinţelor care, într-un fel sau altul, sunt susceptibile să 



136 Metafizică şi cosomologie orientală 

contribuie la dezvoltarea acestei „puteri” într-un domeniu 
oarecare. Aflându-se evident în acest caz, nu i se poate 
contesta magiei că îşi află un loc aici; însă trebuie spus foarte 
clar că ea n-ar putea nicidecum să constituie esenţialul 
tantrismului: a cultiva magia pentru ea însăşi (ca şi de altfel 
a lua drept scop studiul sau producerea „fenomenelor” de 
indiferent ce gen), înseamnă a te închide în iluzie în loc să 
tinzi să te eliberezi de ea; aceasta nu este decât o deviaţie şi, 
în consecinţă, nu mai e vorba aici de tantrism, ca aspect al 
unei tradiţii ortodoxe şi „cale” destinată să conducă fiinţa la 
adevărata „realizare”. 

Se recunoaşte în general destul de uşor că există o 
iniţiere tantrică, dar, cel mai adesea, fără să se ţină seama 
de ceea ce implică realmente aceasta; tot ce am spus în mai 
multe rânduri cu privire la scopurile spirituale ale oricărei 
iniţieri regulate, ne scuteşte de a insista asupra acestui 
punct. Magia ca atare (referindu-se exclusiv, prin definiţie 
chiar, la domeniul „psihic”) nu are desigur nimic iniţiatic; 
prin urmare, chiar dacă se-ntâmplă ca un ritual iniţiatic 
să pună în operă anumite elemente aparent „magice”, va 
trebui în mod necesar ca - prin scopul ce li-1 fixează şi 
prin modul în care le foloseşte în conformitate cu acest 
scop - să le „transforme” în ceva de un cu totul alt ordin, 
în care „psihicul” nu va mai fi decât un simplu „suport” al 
spiritualului; şi astfel, în realitate, aici nu va mai fi vorba 
despre magie, aşa cum, de pildă, nu e vorba de geometrie 
când se efectuează în mod ritual conturul unei yantra-, 
„suportul” luat în „materialitatea” sa, dacă se poate spune 
aşa, nu trebuie confundat niciodată cu caracterul de ordin 
superior conferit în mod esenţial prin destinaţia sa. Această 
confuzie nu poate fi făcută decât de observatori superficiali, 
incapabili să vadă dincolo de aparenţele formale cele mai 
exterioare, caz al aproape tuturor celor care, în Occidentul 

modern, au vrut să se ocupe de aceste lucruri şi care au creat 
toată această neînţelegere inerentă mentalităţii profane; 
aceeaşi confuzie, s-o remarcăm în trecere, se află în egală 
măsură la originea interpretărilor „naturaliste” pe care au 
dat-o oricărui simbolism tradiţional. 

Vom mai adăuga o observaţie de un caracter puţin dife¬ 
rit: se cunoaşte importanţa elementelor tantrice pătrunse 
în anumite forme de buddhism, în cele cuprinse generic 
de Mahăyăna-, însă, departe de a fi doar un buddhism 
„pervertit”, aşa cum e la modă să li se spună în Occident, 
aceste forme reprezintă, dimpotrivă, rezultatul unei 
adaptări cu totul tradiţionale a buddhismului. Faptul că, 
în unele cazuri, buddhismului originar nu i se mai pot găsi 
cu uşurinţă caracterele proprii, are puţină importanţă; sau 
mai degrabă, chiar acest fapt nu face decât să dovedească 
anvergura transformării care a fost operată astfel 2 . Se poate 
pune în acest caz următoarea întrebare: cum ar fi putut să 
fie un asemenea lucru produs de tantrism, dacă n-ar fi cu 
adevărat nimic mai mult nici altceva decât magie? Există 
aici o imposibilitate cu totul evidentă pentru oricine are cea 
mai mică cunoaştere a realităţilor tradiţionale (identică, în 
fond, imposibilităţii ca inferiorul să producă superiorul sau 
ca „mai multul” să iasă din „mai puţin”); însă nu tocmai 
această absurditate e implicată în gândirea „evoluţionistă” 
a occidentalilor moderni, contribuind astfel la falsificarea 
iremediabilă a tuturor concepţiilor lor? 


2 [Acest pasaj este pus în acord cu modificările pe care însuşi 
Rene Guenon avea să le aducă problemei buddhismului în ediţia a 4-a din 
Introduction generale ă letude des doctrines hindoties (19 52) |. 

ANANDA K. COOMARASWAMY. The Darker Side of 
Dawn (Smithsonian Miscellaneous Collections, Washington) 
- Această broşură conţine remarci foarte interesante asupra 
dualităţilor cosmogonice, în principal în măsura în care sunt 
reprezentate printr-o opoziţie între „lumină” şi „întuneric”, 
şi asupra unor chestiuni conexe, printre care simbolismul 
şarpelui. Notăm de asemenea o apropiere foarte curioasă 
între subiectul [epopeii] Mahăbhărata şi conflictul vedic 
între Deva şi Asura, care ar putea evoca în egală măsură 
similitudini cu ceea ce se întâlneşte în alte forme tradiţionale, 
la fel de altminteri cu ceea ce priveşte culoarea neagră ca 
simbol al non-manifestatului. Regretăm doar că autorul s-a 
limitat la a indica toate aceste consideraţii într-un mod puţin 
prea succint, în nici douăzeci de pagini, şi nu putem decât să 
sperăm că va avea ocazia să revină asupra lor şi să le dezvolte 
mai mult în lucrările sale ulterioare, (anul 1935; pp. 130-131) 


* Am selectat, din ediţia volumului Etudes sur l 'Hindouisme din 
care am făcut traducerea, doar recenziile dedicate lucrărilor lui Ananda K. 
Coomaraswamy, de departe mai numeroase decât cele dedicate lucrărilor 
altor autori, şi pe acelea referitoare la câteva din lucrările lui Mircea Eliade, 
acestea din urmă, fireşte, datorită interesului special pe care îl pot prezenta 
pentru cititorii români. Paginaţia din paranteze o respectă pe cea a ediţiei 
volumului amintit, iar cronologia aparţine revistelor în careau apărut iniţial 
aceste recenzii. (N.t.) 

ANANDA K. COOMARASWAMY. The Rig-Veda 
as Land-Năma-Bok (Luzac and C°, London) - Acest titlu 
face aluzie la o veche carte islandeză, intitulată literalmente 
„Cartea cuceririi pământului”, considerată aici ca fiind 
comparabilă cu Rig-Veda sub anumite raporturi: nu e vorba 
în mod simplu de o luare în posesie prin cuceriri, ci teza 
autorului, ce ni se pare perfect justă, e că, în toate scrierile 
tradiţionale de acest fel, e descrisă în realitate manifestarea 
însăşi a fiinţelor la origine şi stabilirea lor într-o lume desem¬ 
nată simbolic ca un „pământ”, astfel încât aluziile geografice 
şi istorice, dacă există, nu au nici ele decât o valoare de 
simbol şi de analogie, precum orice eveniment o poate avea 
în mod efectiv datorită corespondenţelor macrocosmice 
şi microcosmice. Aceste observaţii sunt sprijinite pe 
examinarea semnificaţiei unui anumit număr de termeni 
frecvenţi şi caracteristici, ceea ce dă loc la consideraţii foarte 
interesante care ating multe puncte doctrinale; suntem aici 
foarte departe de interpretările grosolan materiale ale ori- 
entaliştilor; vor consimţi aceştia măcar să reflecteze puţin 
asupra lor? ( ibidem ; p. 131) 


ANANDA COOMARASWAMY. Angel and Titan: An 
Essay in Vedic Ontology (Extras din Journal ofthe American 
Oriental Society, voi. 55, n° 4) - Acest studiu urmează după 
The Darker Side ofthe Dawn, pe care l-am recenzat înainte; 
ideea principală pe care autorul o dezvoltă în el e că Deva sau 
„îngerii” şi Asura sau „Titanii”, respectiv puterile Luminii 
şi puterile întunericului în Rig-Veda, deşi opuşi în acţiunea 
lor, nu sunt mai puţin de aceeaşi esenţă, distincţia între ei 
având în realitate ca obiect orientarea sau starea lor. Asura 
este un Deva în potenţă, Deva este şi un Asura prin natura sa 
originară; şi cele două denumiri pot fi aplicate unei singure 
şi aceleiaşi entităţi conform modului său de operare, cum se 
vede de exemplu în cazul lui Varuna. Pe de altă parte, în timp 
ce Deva sunt reprezentaţi de obicei sub forme de oameni şi 

de păsări, Asura sunt reprezentaţi sub forme de animale şi în 
particular de şerpi; de aici o serie de consideraţii de cel mai 
mare interes asupra diverselor aspecte ale simbolismului 
şarpelui, în special din punct de vedere cosmogonic. Multe 
alte chestiuni sunt abordate pe parcursul acestei lucrări, şi riu 
le putem enumera în detaliu pe toate: pomenim doar natura 
lui Agni şi raporturile sale cu Indra, semnificaţia sacrificiului, 
aceea a lui Soma, simbolismul Soarelui şi al razelor sale, al 
păianjenului şi al pânzei sale etc. Totul este examinat într-un 
spirit clar tradiţional, cum o vor arăta aceste câteva rânduri 
pe care le extragem din concluzie: „Ceea ce trebuie privit 
din afară şi în mod logic ca o dublă operaţiune a somnului şi 
a trezirii alternante, a potenţialităţii şi a actului, e în interior 
şi în mod real pura şi simpla natură a Identităţii Supreme... 
Nici ontologia nici formulele prin care este exprimată nu 
sunt de altfel particulare Rig-Vedei, ci pot fi recunoscute 
de asemenea în toate formele extra- indiene ale tradiţiei 
universale şi unanime.” (anul 1936; pp. 133-134) 


ANANDA K. COOMARASWAMY, Elements of 
Buddhist Iconography (Harvard University Press, Cam- 
brige, Massachusetts) - Această importantă lucrare conţine 
interpretarea principalelor simboluri folosite de buddhism, 
dar care, în fapt, îi sunt mult anterioare şi sunt în realitate 
de origine vedică, deoarece, cum o spune foarte just autorul, 
„Buddhismul în India reprezintă o dezvoltare heterodoxă, 
tot ce este metafizic corect în ontologia sa şi în simbolismul 
său provenind din tradiţia primordială”. Simbolurile ce 
i-au fost aplicate lui Buddha sunt în principal cele ale lui 
Agni vedic, şi asta nu într-o perioadă mai mult sau mai 
puţin târzie, ci, dimpotrivă, din epoca în care nu era încă 
reprezentat sub formă umană. Simbolurile studiate aici în 
mod mai special (şi din care ilustraţiile reproduc o serie de 
exemple semnificative) sunt: arborele, care este, ca în toate 
tradiţiile, „Arborele Vieţii” sau „Arborele Lumii”; vajra, cu 

dublul său sens de „trăsnet” şi de „diamant”, acesta din urmă 
corespunzând ideilor de indivizibilitate şi imutabilitate; 
lotusul, reprezentând „terenul” sau „suportul” mani¬ 
festării; roata, care, atât ca „roată a Legii” cât şi ca „roată 
cosmică”, reprezintă acţiunea principiilor în manifestare. 
Autorul insistă asupra raportului foarte strâns pe care aceste 
simboluri îl prezintă cu concepţia „Axei Lumii”, şi de unde 
rezultă că localizările geografice la rândul lor, în legenda 
buddhistă, sunt în fond pur analogice. El abordează în plus 
un mare număr de alte puncte foarte interesante, precum 
similitudinea simbolului lui vajra cu trisula, semnificaţia 
amprentelor tălpilor reprezentând „urmele” principiu¬ 
lui în lumea manifestată, stâlpul de foc ca simbol „axial” 
echivalent celui al arborelui, simbolismul carului şi cel al 
tronului etc. Această simplă privire generală va fi suficientă, 
credem noi, pentru a arăta că importanţa acestei lucrări o 
întrece enorm pe aceea a unui studiu asupra buddhismului; 
examinarea particulară a acestuia, aşa cum spune autorul, 
nu este propriu-zis decât un „accident”; şi, în realitate, e 
vorba mai degrabă de simbolismul tradiţional, în sensul său 
cu adevărat universal. Adăugăm că aceste consideraţii sunt 
de natură să modifice extrem de mult ideea „raţionalistă” 
pe care şi-o fac occidentalii despre „buddhismul primitiv”, 
care era poate dimpotrivă mai puţin complet heterodox 
decât unele dintre derivatele sale ulterioare; dacă există 
undeva „degenerescenţă”, n-ar fi aceasta tocmai în sensul 
invers celui pe care îl presupun prejudecăţile orientaliştilor 
şi naturala lor simpatie ca „moderni” pentru tot ceea ce se 
afirmă ca antitradiţional? (ibidenr, pp. 137-138) 


ANANDA K. COOMARASWAMY. The Nature of 
Buddhist Art (A. Townshend Jonson, Boston) - Aceasta 
este introducerea, editată separat, a unei importante lucrări 
intitulată The Wall-Paintings of India, Central Asia and 
Ceylon, în colaborare cu dl. Benjamin Rowland. Autorul 

arată că, pentru a înţelege cu adevărat arta buddhistă, şi 
în particular reprezentările lui Buddha, trebuie să se facă 
referire la concepţii mult anterioare buddhismului însuşi, 
deoarece ele sunt în legătură în definitiv cu sursele vedice 
şi, prin aceasta, cu simbolismul universal, comun tuturor 
tradiţiilor. Aplicaţia mai mult sau mai puţin heterodoxă 
ce i-a fost dată nu împiedică, în principiu, ca naşterea 
istorică a lui Buddha să reprezinte manifestarea cosmică a 
lui Agni, şi ca viaţa lui să poată fi numită, în acelaşi sens, 
„mitică”, ceea ce nu-i neagă realitatea, ci dimpotrivă îi pune 
în evidenţă semnificaţia esenţială. Buddha n-a fost figurat 
mai întâi decât prin amprentele tălpilor, ori prin simboluri 
precum arborele sau roata (şi e remarcabil că, la fel, Hristos 
n-a fost nici el reprezentat timp de multe secole decât prin 
figurări pur simbolice); cum şi de ce s-a ajuns să se admită 
apoi o imagine antropomorfică? Acest lucru trebuie văzut 
ca o concesie făcută necesităţilor unei epoci mai puţin 
intelectuale, în care puterea de înţelegere doctrinală era deja 
diminuată; „suporturile contemplaţiei”, pentru a fi cât mai 
eficace posibil, trebuie într-adevăr să fie adaptate condiţiilor 
fiecărei epoci; dar se cuvine încă să remarcăm că imaginea 
umană însăşi, aici ca şi în cazul „zeităţilor” hinduse, nu este 
realmente „antropomorfică” decât într-o anumită măsură, în 
sensul că ea nu este niciodată „naturalistă” şi că îşi păstrează 
întotdeauna, înainte de toate şi în toate detaliile sale, un 
caracter esenţialmente simbolic. Asta nu înseamnă de altfel 
nicidecum că e vorba de o reprezentare „convenţională” cum 
îşi imaginează modernii, căci un simbol nu e deloc produsul 
unei invenţii umane; „simbolismul este un limbaj hieratic 
şi metafizic, nu un limbaj determinat de categorii organice 
sau psihologice; fundamentul său este în corespondenţa 
analogică a tuturor ordinelor de realitate, stări ale fiinţei 
sau niveluri de referinţă”. Forma simbolică „este revelată” 
şi „văzută” în acelaşi sens în care incantaţiile vedice au fost 
revelate şi „auzite”, şi nu poate exista aici nici o distincţie 
de principiu între viziune şi „auzire”, căci important nu e 

tipul de suport sensibil ce este folosit, ci semnificaţia ce-i 
este într-un fel „încorporată”. Elementul în mod propriu 
„supranatural” este parte integrantă a imaginii, cum este şi 
a povestirilor ce au o valoare „mitică”, în sensul originar al 
acestui cuvânt; în cele două cazuri, e vorba înainte de toate de 
mijloace destinate, nu să comunice, ceea ce este imposibil, ci 
să permită întruchiparea „misterului”, ceea ce evident n-ar 
putea face un simplu portret sau un fapt istoric ca atare. Prin 
urmare, punctului de vedere „raţionalist” al modernilor îi 
scapă chiar natura artei simbolice în general, cum îi scapă, 
din aceleaşi motive, sensul transcendent al „miracolelor” 
şi caracterul „teofanic” al lumii manifestate însăşi; omul 
nu poate înţelege aceste lucruri decât dacă este în acelaşi 
timp senzitiv şi spiritual, şi dacă-şi dă seama că „accesul la 
realitate nu se obţine făcând o alegere între materie şi spirit 
presupuse fără raporturi între ele, ci mai degrabă văzând 
în lucrurile materiale şi sensibile o similitudine formală a 
prototipurilor spirituale pe care simţurile nu le pot atinge 
în mod direct”; e vorba aici „de o realitate considerată în 
diferite niveluri de referinţă sau, dacă se preferă, în diferite 
ordine de realitate, dar care nu se exclud reciproc”, (anul 
1938; pp. 148-149) 


ANANDA K. COOMARASWAMY. Asiatic Art (The 
New Orient Society of America, Chicago) - în această 
broşură, al cărei scop este de a arăta în ce spirit trebuie 
abordat studiul artei asiatice dacă se vrea a fi înţeleasă 
realmente, autorul insistă din nou asupra noţiunii de artă 
tradiţională şi normală, şi asupra a ceea ce o distinge de 
cazurile anormale precum cel al decadenţei „clasice” şi 
cel al artei europene de după Renaştere. Pe de altă parte, 
un studiu aşa-zis „obiectiv”, adică în definitiv o observare 
pur exterioară, nu poate duce în realitate la nimic, căci 
nu există nici o cunoaştere veritabilă acolo unde nu există 
nici o conformitate între cunoscător şi cunoscut. în cazul 

unei opere de artă, trebuie deci să se ştie înainte de toate 
cărei întrebuinţări i-a fost destinată, şi de asemenea ce 
semnificaţie ar trebui să-i comunice inteligenţei celor ce ar 
privi-o. în această privinţă, e esenţial să se ţină seama că 
aparenţele prezentate de o artă tradiţională nu sunt simpla 
amintire a percepţiilor vizuale, ci expresia sau realizarea 
sensibilă a unei „contemplaţii” ( dhyăna ), care este cea prin 
care lucrează artistul, şi fără de care produsul muncii sale 
n-ar fi cu adevărat o operă de artă. în fine, e o eroare să se 
creadă, cum fac în general modernii, că repetiţia formulelor 
transmise împiedică facultăţile proprii artistului, căci acesta 
trebuie realmente să şi le facă ale sale prin puterea sa de 
înţelegere, ceea ce este de altfel singurul sens în care se 
poate vorbi de „proprietate” când e vorba de idei, şi el le 
„recreează” într-un fel atunci când, după ce şi le-a asimilat, 
le redă în conformitate cu propria sa natură. ( ibidem ; pp. 
159-160) 

ANANDA K. COOMARASWAMY. Hinduism and 
Buddhism. (Philosophical Library, New York)*. - Această 
carte este împărţită în două părţi oarecum paralele, din care 
prima se raportează la hinduism şi a doua la buddhism, 
deşi autorul consideră că ar fi fost poate preferabil să trateze 
totul ca un subiect unic, pentru a face să reiasă şi mai mult 
concordanţa reală dintre ele. El remarcă întâi de toate 
foarte just că s-ar putea într-un fel da o definiţie fidelă a 
hinduismului negându-se categoric majoritatea aserţiunilor 
emise în privinţa sa de erudiţii occidentali, respectiv chiar de 
unii hinduşi moderni şi occidentalizaţi. El precizează apoi 
ce este „mitul” înţeles în veritabilul său sens, şi conceput ca 
esenţialmente valabil în afara oricărei condiţii particulare 
de timp şi de loc: agra, „la început”, semnifică încă mai exact 
„în vârf”, adică „în cauza primă” sau „în Principiu” (precum 

*-0 traducere după traducerea franceză a acestei lucrări, făcută de 
George Popa, a apărut la editura Timpul, Iaşi, 1997 (N.I.). 

grecescul en arche şi latinescul in principio)-, în orice descriere 
simbolică a procesului cosmogonic, e vorba prin urmare, 
într-adevăr, de un „început” atemporal. Sacrificiul ( yajna) 
este o imitaţie rituală a „ceea ce a fost făcut de Dumnezeu 
la început”; el este deci ca un reflex al „mitului”, inversat 
de altfel ca orice reflex, în sensul că ceea ce avea să fie un 
proces de generare şi de diviziune devine acum un proces de 
regenerare şi de reintegrare. Pentru a putea înţelege această 
operaţiune, trebuie înainte de orice să ne întrebăm „ce este 
Dumnezeu” şi „ce suntem noi”: Dumnezeu este o Esenţă fără 
dualitate ( advaita ), dar care subzistă într-o dublă natură, de 
unde distincţia dintre „Suprem” (para) şi „Non-Suprem” 
(apara ), cărora le corespund, din diferite puncte de vedere, 
toate dualităţile în care unul dintre termeni, fiind subordonat 
celuilalt, e conţinut „eminamente” în acesta; şi aflăm de 
asemenea în noi înşine aceşti doi termeni, care sunt în acest 
caz „Şinele” şi „eul”. Sacrificiul are drept funcţiune esenţială 
de „a reuni ceea ce a fost separat”, aşadar, în ceea ce-1 
priveşte pe om, de a readuce „eul” la „Sine”; această reunire 
este adesea reprezentată simbolic ca o nuntă, termenul 
superior al unei asemenea dualităţi fiind masculin şi cel 
inferior feminin unul în raport cu celălalt. Nu trebuie uitat 
de altfel că, din punct de vedere integral tradiţional, orice 
acţiune trebuie să fie considerată în mod normal ca „sacră”, 
aşadar ca având un caracter „sacrificial” (de sacra facere), 
aşa încât, prin aceasta, noţiunea de Sacrificiu poate fi extinsă 
la întreaga viaţă umană; în aceasta constă în mod propriu 
„calea acţiunilor” ( karma mărga) din Bhagavad-Gîtă, care 
este fireşte în opoziţie cu concepţia profană a modernilor. 
Pe de altă parte, Sacrificiul, fiind îndeplinit in divinis de 
Visvakarma, cere, în imitarea sa rituală în această lume, o 
cooperare a tuturor artelor (visvă karmâni), de unde rezultă 
că, în ordinea socială tradiţională, toate funcţiunile, oricare 
ar fi ele, îmbracă de asemenea un caracter sacru; dar, în 
acelaşi timp, organizarea socială, la fel ca şi acţiunile, n-ar 
putea fi considerată ca un scop în ea însăşi, şi trebuie să fie 

în aşa fel încât să facă posibilă fiecăruia dintre membrii săi 
realizarea propriei sale perfecţiuni: acesteia îi corespunde, 
în hinduism, instituţia celor patru âsrama, prin care totul 
este ordonat în vederea dobândirii Eliberării finale. 

- Trecând apoi la buddhism, dl. A.K Coomaraswamy 
remarcă faptul că acesta pare să difere cu atât mai mult de 
hinduism cu cât este mai superficial studiat, şi că, în măsura 
în care este aprofundat, devine din ce în ce mai greu de 
precizat diferenţele dintre ele; şi s-ar putea spune că, în 
Occident, „Buddhismul a fost admirat mai ales pentru ceea 
ce el nu este”. Buddha însuşi n-a pretins de altfel niciodată că 
a predat o doctrină nouă, nici, în preceptele pe care le-a dat 
auditorilor „laici”, să propovăduiască o „reformă socială”; 
în fapt, esenţialul învăţăturii sale se adresa membrilor unui 
„ordin monastic”, în interiorul căruia nu putea subzista 
nici o distincţie socială, deoarece era vorba de oameni ce 
au abandonat deja lumea, la fel ca sannyăsi din hinduism. 
Aici, „mitul” este reprezentat prin însăşi „viaţa” lui Buddha, 
care oferă toate trăsăturile caracteristice lui Avatâra, 
înaintea cărora particularităţile individuale s-au şters cu 
totul; majoritatea modernilor au presupus, după aceasta, că 
ar fi vorba de un om ce ar fi fost „divinizat” ulterior, însă 
această concepţie „euhemeristă” este împotriva adevărului: 
din toate textele autentice reiese că e vorba dimpotrivă de 
„coborârea” unui Arhetip ceresc ce a îmbrăcat o formă 
umană, şi ale cărui „naştere” şi „trezire” reprezintă, s-ar 
putea spune, evenimente atemporale. în legătură cu 
doctrina, dl. Coomaraswamy şi-a propus în mod particular 
să arate falsitatea interpretării conform căreia Buddha ar 
fi negat Âtman: atunci când, vorbind despre modificările 
individuale, contingente şi tranzitorii, el a spus, împotriva 
celor ce-şi identificau chiar fiinţa lor cu aceste accidente 
(şi printre care l-ar fi inclus cu siguranţă pe Descartes cu al 
său Cogito ergo sum), că „aceasta nu este Şinele”, s-a înţeles 
ca şi cum ar fi spus că „nu există Sine”; şi acest lucru e cu 
atât mai absurd cu cât el însuşi, în starea sa de Buddha, nu 

poate fi conceput altfel decât ca identic „Sinelui”. Nu putem 
intra mai mult în detalii, dar trebuie cel puţin să semnalăm 
o excelentă interpretare a termenului Nirvana-, aceasta este 
într-adevăr încă o chestiune ce are mare nevoie să fie pusă 
la punct, după toate confuziile ce au fost iniroduse aici de 
orientalişti. Un alt punct de mare interes este acesta: numele 
şi epitetele lui Buddha, într-un mod general, la fel ca şi 
actele sale, sunt aceleaşi pe care tradiţia vedică le raportează 
în special la Agni şi la Indra, cărora de asemenea le este 
aplicată destul de des denumirea de Arhat-, or, Agni şi Indra 
sunt respectiv Sacerdoţiul şi Regalitatea in divinis; Buddha 
s-a născut tocmai cu aceste două posibilităţi, şi se poate 
spune că, alegând-o pe prima, el le-a realizat pe ambele, căci 
acesta e unul din cazurile în care, cum am spus mai sus, 
unul dintre cei doi termeni este „eminamente” conţinut în 
celălalt. - Am fost înştiinţat că o traducere franceză a acestei 
importante lucrări este actualmente în pregătire, şi e de dorit 
ca ea să apară cât mai repede. ( ibidem ; pp. 193-195) 


ANANDA K. COOMARASWAMY. Spiritual Authority 
and Temporal Power in the Indian Theory of Government. 
(American Oriental Society, New Haven, Connecticut). 
- în această nouă carte, în care regăsim, dezvoltate, 
precizate şi fundamentate prin numeroase referinţe, câteva 
din consideraţiile ce erau deja indicate în precedenta, 
dl. Coomaraswamy îndreaptă o eroare comisă de unii, în 
special de J. Evola şi A. M. Hocart, în legătură cu raporturile 
între Sacerdoţiu şi Regalitate. Aceştia, într-adevăr, au pretins 
că Sacerdoţiul avea un rol feminin vizavi de Regalitate, ceea 
ce tinde fireşte la a-i atribui supremaţia acesteia din urmă; 
însă aceasta este o răsturnare completă a ordinii ierarhice 
reale. în fapt, raporturile de care e vorba sunt exprimate 
în mod ritual prin formule de nuntă precum acestea: „Eu 
sunt Acesta, tu eşti Aceasta; eu sunt Cerul, tu eşti Glia” etc. 
(Aitareya Brahmana VIII, 27); or Purohita, adică Brahmanul, 

e cel ce adresează aceste cuvinte Regelui în momentul 
consacrării ( răjasuya ), şi nu invers cum greşit s-a afirmat. 
E vorba aici de unul din acele cupluri ai cărui termeni nu 
sunt nicidecum simetrici, primul conţinându-1 în principiu 
pe al doilea, în timp ce acesta este subordonat primului şi 
nu există în fond decât prin el (ceea ce revine la a spune 
că ei sunt în mod relativ sat şi asat ); de aceea, Sacerdoţiul 
este absolut independent de Regalitate, pe când Regalitatea 
n-ar putea exista în mod valabil fără Sacerdoţiu. Acest lucru 
este de altfel confirmat prin examinarea raporturilor între 
tipurile lor divine: Agni, care este Sacerdoţiul (brahma), şi 
Indra, care este Regalitatea ( kşatra ), sau Mitra şi Varuna, 
care sunt de asemenea într-o relaţie similară; la fel încă 
Brihaspati şi Văch, adică în definitiv Intelectul şi Cuvântul, 
care corespund aici respectiv contemplaţiei şi acţiunii. Acest 
ultim punct atrage o remarcă importantă: dacă Cuvântul 
este raportat la Regalitate, e pentru că, efectiv, Regele 
acţionează şi „lucrează” prin ordinele sau edictele sale şi, 
într-o societate tradiţională, lucrurile sunt în mod normal 
îndeplinite îndată ce au fost formulate de către cel ce are 
puterea s-o facă (şi se poate apropia de aceasta faptul că, în 
tradiţia extrem-orientală, ţine de suveran să dea lucrurilor 
„denumirile corecte”); de asemenea, regele nu poate 
vorbi niciodată după fantezia sa sau conform dorinţelor 
sale, ci doar în conformitate cu ordinea, aşadar cu voinţa 
principiului de la care îşi are legitimitatea şi „dreptul divin”; 
se vede cât de departe este această concepţie esenţialmente 
teocratică de cea a unei „monarhii absolute”, care nu are 
altă regulă de acţiune decât „bunul plac” al suveranului. 
Autorul mai studiază incidental multe alte cupluri de acelaşi 
gen, cum sunt, de pildă, Yama şi Yami, [cuplul celor doi] 
Asvini (comparabili în anumite privinţe cu Dioscurii greci), 
de asemenea cupluri precum cel al lui Krişna şi Arjuna, 
formate dintr-un nemuritor şi un muritor, care corespund 
fireşte lui Paramătman şi jivătman, sau „Sinelui” şi „eu-lui”. 
Un alt caz interesant, într-un ordin puţin diferit, e cel al 

Armoniei (sama) şi Cuvintelor (ric) în ştiinţa mantrelor, 
însă este imposibil de a rezuma toate aceste lucruri, şi chiar 
de a enumera complet toate chestiunile tratate astfel în note 
din care unele au importanţa unor veritabile studii speciale. 
Pentru a reveni la subiectul principal, unirea Sacerdoţiului 
cu Regalitatea o reprezintă înainte de toate pe cea dintre 
Cer şi Pământ, de armonia cărora depinde prosperitatea 
şi fertilitatea întregului Univers; de aceea, prosperitatea 
regatului depinde deopotrivă de armonia celor două puteri 
şi de unirea lor în îndeplinirea ritului, şi Regele, care are ca 
funcţiune esenţială de a o asigura, nu o poate face decât cu 
condiţia de a acţiona astfel încât să menţină întotdeauna 
această armonie; se regăseşte aici corespondenţa între 
ordinea cosmică şi ordinea umană care este unanim afirmată 
de toate tradiţiile. Pe de altă parte, caracterul feminin al 
Regalităţii faţă de Sacerdoţiu explică ceea ce noi înşine am 
indicat, aşa cum o aminteşte dl. Coomaraswamy, anume 
că un element feminin, sau reprezentat simbolic ca atare, 
joacă cel mai adesea un rol preponderent în doctrinele 
proprii [celor din casta] kşatriya; şi el explică de asemenea 
că o cale bhakti e în particular mult mai apropiată de natura 
acestora, cum se poate vedea şi mai clar încă într-un caz 
precum cel al cavaleriei occidentale. Totuşi, nu trebuie uitat 
că, de vreme ce nu e vorba în toate acestea decât de relaţii, 
ceea ce e feminin sub un anumit raport poate fi în acelaşi 
timp masculin sub un alt raport; astfel, dacă Sacerdoţiul 
este masculin în raport cu Regalitatea, Regele este la rândul 
lui masculin în raport cu regatul său, la fel cum este orice 
principiu în raport cu domeniul asupra căruia îşi exercită 
acţiunea, şi mai ales Agni, Văyu şi Aditya în raport cu „cele 
trei lumi” în mod respectiv, relaţii ce nu sunt de altfel decât 
tot atâtea particularizări ale celei dintre Lumină şi Cosmos. 
Mai trebuie adăugat că, în afara aspectelor sale cosmice 
(adhideva) şi politice ( adhirăjya ), aceeaşi doctrină are de 
asemenea o aplicaţie în ordinul „microcosmic” ( adhyătma ), 
căci omul însuşi este „Cetatea divină”, şi se regăsesc în el 

toate elementele constitutive corespunzătoare celor ale 
Cosmosului şi al e organizaţiei sociale, astfel încât, între aceste 
elemente, vor trebui observate raporturi similare în toate 
cazurile. Cei doi Ătman, adică „Şinele” şi „eul”, corespund 
dublei naturi „supremă” şi „non-supremă” a lui Brahma, şi 
prin urmare, la diferite niveluri, lui Mitra şi lui Varuna, lui 
Deva şi lui Asura, lui brahma şi lui kşatra, prin nunta cărora 
este menţinut regatul; „partea exterioară, activă, feminină 
şi muritoare a naturii noastre subzistă mai ales în partea 
sa interioară, contemplativă, masculină şi nemuritoare, la 
care poate şi trebuie „redusă”, adică readusă sau reunită”. 
„Autonomia” ( svarâj ) constă, pentru un rege, în a nu se lăsa 
guvernat de mulţimea celor ce trebuie să-i fie subordonaţi, 
şi la fel, pentru fiecare, în a nu se lăsa guvernat de elementele 
inferioare şi contingente ale fiinţei sale; de aici, pentru 
stabilirea şi menţinerea ordinii într-un caz şi în celălalt, cele 
două sensuri ale „războiului sfânt” despre care am vorbit în 
diverse ocazii. în definitiv, în toate domeniile, totul depinde 
în mod esenţial de „stăpânirea de sine” ( Ătmâsamyama ); 
de aceea, conform învăţăturii tuturor tradiţiilor, omul 
trebuie înainte de toate „să se cunoască pe sine însuşi” şi, în 
acelaşi timp, „ştiinţa Sinelui” ( âtmavidyâ ) este de asemenea 
termenul final al oricărei doctrine, deoarece „ce este Şinele” 
şi „ce este Brahma” sunt două chestiuni ce nu comportă cu 
adevărat decât un singur şi acelaşi răspuns, (anii 1945-1946; 
pp. 193-198) 


ANANDA K. COOMARASWAMY. The Religious 
Basis of the Forms of Indian Society - Indian Culture and 
English Influence - East and Vest (Orientalia, New York) - 
Dl. Coomaraswamy a reunit în această broşură trei studii 
distincte, în primul dintre ele propunându-şi să arate, de 
pildă în India, în ce fel, „într-o ordine socială tradiţională, 
instituţiile reprezintă o aplicaţie a doctrinelor metafizice la 
circumstanţe contingente”, astfel încât totul are aici o raţiune 

de a fi, nu în mod simplu biologică sau psihologică, ci cu 
adevărat metafizică. El examinează succesiv din acest punct 
de vedere împătritul scop al vieţii umane ( puruşârtha ), in¬ 
stituţia celor patru âsrama, noţiunea de dharma cu tot ce 
implică ea, şi în sfârşit, în conexiune cu svadharma, instituţia 
castelor, cu caracterul de „vocaţie” pe care îl îmbracă în 
mod esenţial exercitarea indiferent cărei profesii, precum 
şi caracterul sacru şi ritual pe care îl are în mod necesar 
orice activitate acolo unde castele înseşi sunt considerate ca 
„născute din Sacrificiu”, aşa că punctul de vedere profan nu 
se întâlneşte nicăieri aici, viaţa întreagă prezentându-se ca 
îndeplinirea unui ritual în care nu este nimic care să fie lipsit 
de semnificaţie. 

- în al doilea studiu, autorul, după ce a citat mai întâi 
diverse critici adresate civilizaţiei moderne de occidentalii 
înşişi ca şi de orientali, evidenţiază efectele distrugătoare pe 
care le are inevitabil influenţa europeană într-o ţară care, 
precum India, posedă încă o civilizaţie tradiţională; şi aceste 
efecte nu se exercită doar în domeniul intelectual propriu- zis, 
ci la fel de mult în ordinul social însuşi, unde influenţa de 
care e vorba tinde înainte de toate să răstoarne organizarea 
în care, cum am spus adineauri, orice profesie este în mod 
propriu o „vocaţie”, organizare care, aşa cum foarte just a 
remarcat A. M. Hocart, este efectiv incompatibilă cu sistemul 
industrial al Occidentului modern. Dacă se doreşte evitarea 
unei catastrofe iremediabile, e necesar să se reacţioneze în 
primul rând chiar împotriva concepţiei de viaţă implicată 
de acest sistem; şi nu e desigur de dorit să se continue, sub 
pretextul „progresului”, înaintarea în aceeaşi direcţie atunci 
când se găseşte la marginea unei prăpăstii. 

- în fine, în ultimul studiu, dl Coomaraswamy arată 
că antiteza între Orient şi Occident, aşa cum se prezintă 
ea actualmente, nu trebuie să fie înţeleasă în mod simplu 
într-un sens geografic, ci că ea este în realitate cea dintre 
spiritul tradiţional şi spiritul modern, ceea ce, în fond, e o 

chestiune de timp mai mult decât de loc, deoarece, atât timp 
cât Occidentul avea o civilizaţie normală şi comparabilă 
tuturor celorlalte, o asemenea opoziţie nu putea exista în 
nici un fel. Pentru a face să dispară această opoziţie, bună¬ 
voinţa şi „filantropia” nu sunt desigur suficiente mai ales 
într-o stare de lucruri în care ceea ce este considerat drept 
„bun” sau „rău” e lipsit deopotrivă de principiu şi nu e bazat 
în definitiv decât pe o concepţie cu totul cantitativă a vieţii; 
puterea de înţelegere e necesară înainte de toate, căci doar 
prin ea poate fi rezolvat totul, inclusiv chestiunile politice şi 
economice care nu sunt, în realitate, decât cele mai exterioare 
şi mai puţin importante. Aici, autorul revine la concepţia 
„vocaţiei”, adică a hotărârii ocupaţiilor, nu printr-o alegere 
arbitrară sau din consideraţii de profit sau de ambiţie, ci 
prin propria natură a fiecăruia, permiţându-i-se chiar prin 
aceasta oricărui om să lucreze la propria sa perfecţiune şi 
în acelaşi timp la cea a produselor meseriei sale; problema 
restaurării acestei concepţii, care ar trebui rezolvată în 
primul rând pentru a se ieşi din dezordinea actuală, nu se 
poate pune decât prin înţelegerea principiilor pe care se 
sprijină organizaţia tradiţională a castelor. Se-nţelege de la 
sine, de altfel, că un efort de apropiere nu poate veni decât 
din partea Occidentului, deoarece el e cel care a abandonat 
normele comune odinioară, pe când Orientul aderă încă la 
ele în marea lui majoritate; şi doar cu acest Orient tradiţional 
ar putea Occidentul coopera, pe când, cu Orientul mo¬ 
dernizat, el n-ar putea să fie niciodată decât în rivalitate. 
Atunci când Occidentul îşi va regăsi „Şinele”, care este de 
asemenea „Şinele” tuturor celorlalţi oameni, problema de 
a înţelege Orientul va fi rezolvată în acelaşi timp, şi nu-i 
va mai rămâne decât misiunea de a pune în practică ce a 
înţeles; celălalt termen al alternativei este o reducere a lumii 
întregi la starea prezentă a Europei; e vorba finalmente de a 
alege între o mişcare deliberat îndreptată spre o destinaţie 
prevăzută, şi o supunere pasivă la o fatalitate inexorabilă. 
( ibidem ; pp. 199-201) 

ANANDA K. COOMARASWAMY. Time and Eternity 
(Artibus Asiae, Ascona, Suisse) - în această carte postumă, 
regretatul nostru colaborator a reluat şi dezvoltat consideraţii 
pe care le expusese deja în parte în diverse articole, dar 
care prezintă un mare interes astfel reunite şi coordonate 
într-un ansamblu logic. El şi-a propus mai ales să arate 
acordul unanim al diferitelor doctrine tradiţionale asupra 
chestiunii raporturilor timpului cu eternitatea, cu ajutorul a 
numeroase referinţe extrase, în tot atâtea capitole succesive, 
din doctrinele hindusă, buddhistă, greacă, islamică şi 
creştină; toate acestea sunt evident imposibil de rezumat, şi 
trebuie să ne mulţumim de a indica unele din principalele 
idei ce se desprind din ele. Timpul, care cuprinde trecutul şi 
viitorul, este, în ansamblul său, absolut continuu, şi el poate 
fi divizat în părţi doar în mod logic şi nu realmente; prin 
această continuitate care constituie durata, el contrastează 
cu eternitatea, care este dimpotrivă „clipa” atemporală şi 
fără durată, adevăratul prezent fără de care nici o experienţă 
temporală nu este posibilă. Eternitatea se reflectă sau se 
exprimă în „acum” care, în orice timp, separă şi uneşte 
simultan trecutul şi viitorul; şi chiar acest „acum”, în măsura 
în care este realmente fără durată, şi în consecinţă invariabil 
şi imuabil în ciuda iluziei „mişcării” datorată unei conştiinţe 
supuse condiţiilor de timp şi de spaţiu, nu se deosebeşte cu 
adevărat de eternitatea însăşi, în care ansamblul timpului 
este întotdeauna prezent în totalitatea extensiei sale. 
Independenţa esenţială şi absolută a eternităţii faţă de timp 
şi de orice durată, pe care majoritatea modernilor par atât 
de greu s-o conceapă, rezolvă imediat toate dificultăţile 
ridicate cu privire la Providenţa şi omniscienţa divină: 
acestea nu se referă la trecut şi viitor ca atare, ceea ce nu 
este decât punctul de vedere contingent şi relativ al fiinţei 
condiţionate de timp, ci la o simultaneitate totală, fără 
diviziune şi succesiune de nici un fel. Se poate compara, în 
această privinţă, raportul între eternitate şi timp cu acela 
dintre centru şi circumferinţă: toate punctele circumferinţei 

şi toate razele sunt întotdeauna vizibile simultan din centru, 
fără ca această vedere să interfereze prin nimic cu mişcările 
ce se produc pe circumferinţă sau conform razelor, şi care 
aici vor reprezenta respectiv determinarea (înlănţuirea 
de evenimente pe parcursul ordonat al circumferinţei) şi 
voinţa liberă (mişcarea centripetă sau centrifugă) cu care 
centrul n-ar putea avea în consecinţă nici un conflict. O altă 
consecinţă este cea care priveşte creaţia: Dumnezeu, prin 
chiar faptul că nu este în timp, creează lumea „acum” la fel 
cum a creat-o sau o va crea; actul creator este realmente 
atemporal, şi doar noi îl situăm într-o epocă pe care o 
raportăm la trecut, sau ni-1 reprezentăm în mod iluzoriu 
sub aspectul unei succesiuni de evenimente ceea ce este 
esenţialmente simultan în realitatea principială. în timp, 
toate lucrurile se mişcă neîncetat, apar, se schimbă şi dispar; 
în eternitate, dimpotrivă, toate lucrurile rămân într-o stare 
de constantă imutabilitate; diferenţa dintre ele este în mod 
propriu cea dintre „devenire” şi „fiinţă”. Timpul însuşi ar fi 
de altfel de neconceput fără această „clipă” atemporală care 
este eternitatea, la fel cum spaţiul ar fi de neconceput fără 
punctul „non-dimensional”; şi e evident că acela dintre cei 
doi termeni ce îi dă celuilalt întreaga sa semnificaţie este de 
asemenea cel mai real în adevăratul sens al acestui cuvânt, 
(anul 1948; pp. 209-210) 


MIRCEA ELIADE. Techniques du Yoga. (Gallimard, 
Paris) - în acest mic volum, care tratează succesiv despre 
doctrine, tehnici propriu-zise, despre raporturile dintre 
Yoga şi hinduism în general, şi în fine despre tehnica 
particulară de Yoga în buddhism şi în tantrism, se găseşte 
incontestabil mult mai multă înţelegere decât în majoritatea 
lucrărilor occidentale consacrate aceluiaşi subiect. Se 
remarcă numaidecât precauţia autorului de a pune constant 
între ghilimele toate cuvintele ce i s-au părut pe bună 
dreptâte improprii sau inadecvate pentru ceea ce trebuie să 

exprime, şi pe care orientaliştii le folosesc dimpotrivă, în 
mod obişnuit, fără cea mai mică ezitare şi fără să ţină seama 
până la ce punct falsifică expunerea doctrinelor. Totuşi, am 
prefera încă să-l vedem renunţând la folosirea unora din 
aceste cuvinte cel puţin, ca de exemplu „filozofie”, „religie”, 
„magie”, atunci când ele sunt aplicate unor lucruri cărora 
nu li s-ar putea potrivi cu adevărat; de ce trebuie să pară 
că s-a oprit la jumătatea drumului dintr-un fel de teamă 
de a se îndepărta prea mult de terminologia îndeobşte 
admisă? Cu toate astea, pe de altă parte, el nu se dă înapoi 
de la a folosi anumite neologisme, care poate nu sunt chiar 
toate la fel de utile, dar printre care există cel puţin unul 
ce ni se pare excelent şi cu care nu vom putea decât să fim 
de acord: e vorba de cuvântul „enstază” folosit pentru a 
reda starea de samâdhi, şi care este perfect exact, pe când 
cuvântul „extaz”, pe lângă faptul că implică o asimilare ero¬ 
nată cu stările mistice, constituie în el însuşi un enorm 
contrasens; extazul, într-adevăr, este literalmente o „ieşire 
din sine”, în timp ce, dimpotrivă, aici e vorba de o „intrare 
în sine”. Ne este imposibil să semnalăm toate vederile juste 
ce se întâlnesc în cursul expunerii; şi, dacă aceasta ridică 
uneori probleme pe care nu le rezolvă în totalitate, acesta 
e poate un merit în plus într-un asemenea caz, căci trebuie 
văzută aici grija foarte lăudabilă de a nu simplifica lucrurile 
în exces şi de a nu ascunde dificultăţile reale, în felul prea 
numeroşilor propagatori ai „Yogăi la îndemâna tuturor”. 
Există de asemenea, cu toate acestea, unele puncte care ar 
cere anumite rezerve, precum de pildă o concepţie evident 
insuficientă, din punct de vedere tradiţional, a ortodoxiei 
hinduse şi a modului în care ea a putut să încorporeze 
doctrine şi practici ce îi erau străine la început; acest lucru 
rămâne mult prea exterior şi ar da mai degrabă ideea unui 
sincretism decât a unei sinteze, ceea ce este cu siguranţă 
foarte departe de adevăr; şi va fi inevitabil întotdeauna 
aşa, atâta timp cât nu se va îndrăzni să se afirme în mod 
categoric şi fără echivoc ceea ce tradiţia comportă în mod 

esenţial ca „non-uman”. Pe de altă parte, atenţia acordată 
distingerii diferitelor varietăţi de Yoga, deşi justificată cu 
siguranţă în ea însăşi, riscă poate puţin să facă să se piardă 
din vedere unitatea lor de principiu; şi, atunci când unele 
din aceste varietăţi sunt calificate drept „populare”, ar trebui 
să se ştie ce se înţelege exact prin aceasta, căci acest lucru 
poate părea în contradicţie cu caracterul în mod propriu 
iniţiatic ce îi este de altfel recunoscut Yogăi. Regretăm de 
asemenea unele concesii făcute teoriilor etnologice despre 
„cultele vegetaţiei” şi alte lucruri de acelaşi gen; însă, pe de 
altă parte, regăsim ici şi colo, şi în special în concluzii, câteva 
idei cu adevărat remarcabile pe care le-am notat deja în 
urma unui articol al aceluiaşi autor (vezi n° din iulie-august 
1948). Vom cita pentru a încheia câteva fraze împrumutate 
din ultimele pagini: „Arhetipul „acţiunii” este Creaţia 
lumilor, cosmogonia. într-un anumit sens, yoginul repetă 
în propria sa fiinţă transformarea haosului în Cosmos; din 
nou, o interiorizare a Creaţiei cosmogonice. înainte de a se 
detaşa de Cosmos, el se omologhează acestuia, îi repetă şi-i 
însuşeşte ritmurile şi armoniile. însă această „repetiţie” nu 
este un scop în el însuşi; „cosmizarea” care urmează unui 
haos psihomental nu este decât o etapă spre eliberarea finală. 
Yoginul trebuie să se izoleze de materie, să se retragă din 
Cosmos; această retragere echivalează căutării nemuririi... 
Realitatea nu poate aparţine decât nemuririi; fiinţa nu se 
recunoaşte decât în măsura în care este eternă. Aşa încât, 
yoginul care a reuşit să se sustragă Cosmosului şi să se retragă 
din neîntreruptul şi durerosul circuit cosmic, prin chiar 
faptul că şi-a abolit condiţia umană, dobândeşte nemurirea, 
care este libertate, autonomie, beatitudine şi eternitate: el se 
eliberează de moarte prin moartea a însăşi umanităţii sale”, 
în definitiv, această carte merită fără îndoială să fie citită de 
toţi cei ce se interesează în mod serios de aceste chestiuni, 
şi sunt într-adevăr foarte puţine cărţi despre care am putea 
spune acest lucru. ( ibidem ; pp. 210-212) 



II. RECENZII APĂRUTE ÎN 
£TUDES TRADITIONNELLES 


- Bulletin of the School of Oriental Studies din Londra 
(voi. VII, partea a 3-a, 1934) a publicat un foarte interesant 
studiu al dlui Ananda K. Coomaraswamy despre „Kha” 
şi alte cuvinte ce îl semnifică pe „zero” în raporturile lor cu 
metafizica spaţiului. Acest studiu arată foarte clar, împotriva 
tuturor teoriilor „empiriste” moderne, că termenii sanscriţi 
despre care e vorba au exprimat mai întâi concepţii de 
ordin metafizic, şi că de aici a derivat apoi aplicarea lor, 
prin analogie, la noţiuni matematice; şi el are ca şi concluzie 
citarea unui pasaj din Orient et Occident în care am definit, în 
opoziţie cu ştiinţa modernă şi profană, caracterul ştiinţelor 
tradiţionale şi dependenţa lor faţă de doctrina metafizică. 

- De acelaşi autor, în Technical Studies in the field of 
the arts publicate de Universitatea Harvard din Boston 
(octombrie 1934), un studiu despre Tehnica şi teoria picturii 
indiene , din care vom nota, ca fiind în particular mai 
interesant din punctul nostru de vedere, faptul că pictorul 
nu-şi executa tabloul după un model situat înaintea lui, ci 
după o imagine mentală, ceea ce ar înrudi în mod direct 
arta sa cu o formă de dhyâna-yoga, şi că astfel el ar vedea 
mai puţin detaliile sensibile ale lucrurilor cât prototipurile 
lor intelectuale, (anul 1935; p. 224) 

- în Journal of the Indian Society of Oriental Art (n° 
din iunie 1935), dl. Ananda K. Coomaraswamy a publicat 

un interesant articol despre Operaţiunea intelectuală în arta 
indiană, insistând mai ales asupra rolului pe care îl joacă 
„viziunea contemplativă” ( yoga-dhyăna ), şi nu observarea 
directă a lucrurilor naturale, şi arătând în ce măsură această 
concepţie, apropiată de cea a Evului Mediu occidental, e 
dimpotrivă opusă celei a modernilor, pentru care opera de 
artă e destinată doar să procure o plăcere de ordin sensibil. 
(ibidem; p. 224). 


- în Journal of the American Oriental Society (voi. 55, 
n° 3), acelaşi autor studiază diferitele sensuri ale cuvântului 
sanscrit chhăyă, care înseamnă mai întâi „umbră”, apoi 
„reflex” şi „asemănare”; cu această ocazie sunt indicate 
similitudini remarcabile între tradiţia vedică şi tradiţia 
creştină, şi asta, cum o spune foarte just autorul, „nu pentru 
a demonstra „influenţe”, ci pentru a aminti că nu este nimic 
excepţional în doctrina vedică, şi că vocea tradiţiei este 
pretutindeni aceeaşi”. ( ibidem ; p. 225) 


-HarvardJournalofAsiaticStudies(n°dinapri\ie)pub\idk 
un important studiu al dlui Ananda K. Coomaraswamy 
intitulat Vedic Exemplarism: e vorba de relaţia dintre năma 
şi rupă, considerate ca fiind corespondente respectiv ideilor 
sau raţiunilor eterne ale lucrurilor şi numelor înseşi sub 
aspectele lor accidentale şi contingente; şi „exemplarismul, 
în ultimă analiză, este doctrina tradiţională a relaţiei, 
cognitivă şi cauzală, între unu şi multiplu”. Acest lucru este 
remarcabil ilustrat printr-o aplicaţie a simbolismului roţii: 
„toate razele sunt reprezentate in principio în centrul lor 
comun”, care este „un punct unic, şi totuşi, propriul punct 
de plecare al fiecărei raze”. Textele vedice ce se raportează la 
această chestiune dau loc la numeroase şi foarte sugestive 
apropieri cu doctrinele scolasticii medievale, la fel cu ale 

neoplatonismului; le recomandăm în mod cu totul special 
atenţiei celor ce se încăpăţânează şi nu vor să înţeleagă că 
ideile cu adevărat tradiţionale sunt, în fond, pretutindeni 
aceleaşi, (anul 1936; p. 227) 


- De acelaşi autor, în Bulletin of the Museum of Fine 
Arts din Boston (n° din aprilie), o notă asupra simbolismului 
lui makara*, în care semnalăm în special interesantele 
consideraţii despre strânsul raport între simbolurile Iubirii 
şi Morţii, la care am avut noi înşine ocazia să facem câteva 
aluzii în legătură cu „Fedeli d’Amore”. ( ibidem ; p. 227) 


- Journal of the Indian Society of Oriental Art (n° din 
decembrie 1935) apublicatunimportantstudiualdluiAnanda 
K. Coomaraswamy despre pictura jaina, care, conceput în 
acelaşi spirit ca ale sale Elements of Buddhist Iconography 
despre care vorbim în altă parte, completează în mod fericit 
punctele de vedere expuse în acestea; şi subtitlul: „ Explicitur 
reductio hcec artis ad theologiam", inspirat de un opuscul al 
Sfântului Bonaventura, îi precizează în mod clar intenţiile. 
Ca şi buddhismul, jainismul, deşi heterodox şi respingând 
chiar în mod formal tradiţia vedică, n-a schimbat totuşi, în 
fapt, nimic esenţial în concepţia primordială a unui Avatăra 
etern, astfel încât se pot face, cu privire la reprezentările 
„vieţii Cuceritorului” ( Jina- charitra), observaţii paralele 
cu cele ocazionate de viaţa lui Buddha. Autorul remarcă de 
asemenea că revolta puterii temporale ( kshatra ) împotriva 
autorităţii spirituale (brahma), pe care o reflectă jainismul 
ca şi buddhismul, e prefigurată într-un fel, ca posibilitate, de 
un anume aspect „luciferian” al lui Indra vedic; doctrinele 

* Vezi pe această temă cap. LIX, „Kăla-mukta”, din volumul Simboluri 
ale ştiinţei sacre , trad. Marcel Tolcea şi Sorina Şerbănescu, Humanitas, 
Bucureşti, 1997. 

heterodoxe ce prezintă un asemenea caracter ar putea fi 
deci considerate ca realizarea însăşi a acestei posibilităţi în 
cursul unui ciclu istoric. Studiul se încheie prin consideraţii 
interesante asupra metodei „naraţiunii continue” folosită 
în picturile despre care e vorba, şi prin care „o succesiune 
de evenimente este reprezentată în simultaneitate spaţială”, 
ceea ce restituie într-un fel, în mod analogic, caracterul 
atemporal al arhetipului lor metafizic. Toate acestea, 
bineînţeles, pot fi aplicate deopotrivă la ceea ce se găseşte 
similar în arta creştină sau în orice altă artă tradiţională, 
care provine întotdeauna, printr-o derivare continuă, din 
„tradiţia universală şi unanimă” ( Sanătana dharma), a cărei 
sursă ultimă este o „revelaţie” ( sruti ) „primită la început de 
la Lumina Luminilor”. ( ibidem\ pp. 227-228) 


- în D. S. Krişnaswami Aiyangar Commemoration 
Volume (Madras 1936), dl. Ananda Coomaraswamy a dat 
un studiu intitulat Vedic Monotheism, în care arată că, de 
la început, şi nu într-o epocă mai mult sau mai puţin târzie 
cum pretind de obicei modernii, multiplele nume divine 
n-au desemnat realmente niciodată altceva decât aspecte 
sau atribute diverse ale Principiului prim şi unic. Din acest 
motiv, de altfel, s-a putut spune în mod just că Deva sunt 
„participanţi” ( bhakta ) la esenţa divină; şi că sensul originar 
al cuvântului bhakti este efectiv cel de „participare”, oricare 
ar fi celelalte sensuri mai mult sau mai puţin derivate pe care 
le-a putut lua mai târziu. ( ibidem ; pp. 228-229) 


- în Indian Culture (voi. III, n° I), un articol al dlui 
Ananda K. Coomaraswamy, intitulat Rebirth and Omni- 
science in Păli Buddhism, conţine o critică a concepţiilor 
dlui Rhys Davids care este în acord cu aceea pe care am 
formulat-o chiar aici, de puţin timp, recenzându-i una 

dintre cărţi. Autorul protestează foarte just împotriva unui 
anumit mod de a denatura textele prin eliminarea părţilor 
lor metafizice, de unde nu poate rezulta decât o deformare 
completă a semnificaţiei lor. Pe de altă parte, el semnalează 
că, studiind doctrina morţii şi renaşterii din Rig-Veda, 
Brahmana, Upanişade, Bhagavad-Gîtă şi buddhismul păli, 
n-a găsit nici o „dezvoltare” a acestei doctrine de-a lungul 
acestei întregi serii, nici o învăţătură despre întoarcerea 
fiinţei în aceeaşi lume pe care a părăsit-o la moarte; peste 
tot e vorba de „transmigraţie” şi nicidecum de „reîncarnare”. 
(ibidem ; p. 229) 


- în Journal of the Greater India Society din Calcutta 
(voi. III, n° I), acelaşi autor semnalează o „sursă” a pasajului 
din Sfântul Dionisie Areopagitul despre Frumos (De Divinis 
Nominibus, IV, 5) în Fedru lui Platon (IV, 15), şi o „paralelă” 
în Chăndogya Upanişad (IV, 15) ce oferă o similitudine 
izbitoare până şi în expresia însăşi, (ibidem; p. 229) 


- De acelaşi autor de asemenea, în Speculum (n° din 
iulie), revistă de studii medievale publicată de Mediaeval 
Academy of America (Cambridge, Massachusetts), un studiu 
despre două pasaje din Paradisul lui Dante (XXVII, 136-138, 
şi XVIII, 110-111), al căror sens se clarifică şi se precizează 
în mod remarcabil printr-o comparaţie cu modurile de 
expresie din tradiţia hindusă. Această constanţă a anumitor 
termeni simbolici şi a semnificaţiei lor „tehnice”, în forme 
tradiţionale atât de îndepărtate unele de altele în timp şi 
spaţiu, nu se poate explica decât dacă aceste „formulări 
diverse ale unei doctrine comune” ( dharma- paryăya) 
sunt considerate ca tot atâtea „dialecte ale unui singur şi 
acelaşi limbaj al spiritului”, sau ramificaţii ale unei singure şi 
aceleaşi „tradiţii universală şi unanimă” ( Sanâtana dharma). 
(ibidem ; pp. 229-230) 

- în Archiv Orientalni din Praga (voi. VII), dl. Ananda 
K. Coomaraswamy a publicat o notă despre Asvamedha* 
în care evidenţiază admirabil eroarea celor ce introduc 
idei şi sentimente cu totul moderne în interpretarea 
textelor vedice, atribuind astfel, de exemplu, propriile lor 
moduri „naturaliste” de a gândi celor vechi cărora le erau 
străine, ceea ce i-a împiedicat să cunoască în mod complet 
adevăratul sens al simbolurilor sexuale ce se întâlnesc în 
unele rituri sacrificiale. Ar trebui înţeles bine faptul că, 
„într-o ordine socială tradiţională, ceea ce este corect sau 
nu, nu este determinat de sentiment, precum se-ntâmplă 
în mediul nostru antitradiţional, ci de cunoaştere”, şi că 
„regula este stabilită aici în mod metafizic de ceea ce au 
făcut Zeii la început” şi raportat la aceasta riturile sunt o 
imagine analogică. Simbolismul lui Asvamedha, contrar a 
ceea ce au pretins diverşi orientalişti, se leagă foarte direct 
de doctrina Rig-Vedei şi a Upanişadelor, care sunt de altfel 
în perfect acord cu toate celelalte tradiţii ortodoxe asupra 
unirii ab intra a principiilor complementare în „Identitatea 
Supremă”, la fel ca asupra oricărui alt punct esenţial. ( ibidem; 
p. 230) 


- în Indian Culture (voi. III, n° 4), dl. Ananda 
Coomaraswamy studiază „Doctrina vedică a tăcerii”, pe 
care o pune în legătură cu ceea ce am expus aici cu privire la 
„secretul iniţiatic”, la fel despre „mituri” şi „mistere” înţelese 
în sensul lor originar. E vorba aşadar esenţialmente despre 
inexprimabil, care este „supremul” (para), pe când „cuvântul” 
exprimat se referă în mod necesar la „non-suprem” (apară), 
cele două aspecte apărând de altfel ca inseparabil asociate în 
numeroase texte, ca şi în ritual, pentru a constitui ansamblul 
concepţiei totale a Principiului, (anul 1937; p. 231) 

* Asva-medha - sacrificiul sau jertfa calului. Vezi p e acest subiect, de 
pildă, Gele mai vechi Upanişade, trad. RaduBercea.Ed. Ştiinţifică, Bucureşti, 
1993, pp. 61, 114, 117 (N.t.). 

- în The Indian Historical Quarterly (voi. XIII, 1937), 
dl. Ananda K. Coomaraswamy, într-un articol despre 
Janaka şi Yâjnavalkya, arată că aceşti doi interlocutori 
din Brihad-Aranyaka Upanişad sunt departe de a fi pur şi 
simplu doar personaje istorice; ei sunt înainte de toate, s-ar 
putea spune, „tipuri” eterne, şi asta rezultă din semnificaţiile 
implicate chiar în numele lor. Yâjnavalkya, din yajna-vaktri, 
„Promulgatorul sacrificiului”, care este în mod propriu un 
nume a lui Agni, reprezintă în realitate „Avatâra etern”; 
Janaka este etimologic „Progenitorul”, identificându-se 
cu Asura pitri sau janitri vedic; şi desemnarea regatului 
lui Janaka ca Videha, „incorporai”, e de asemenea foarte 
semnificativă. Autorul a fost determinat de acestea să 
expună numeroase consideraţii pe care ne e imposibil să 
le rezumăm, şi care sunt toate foarte importante pentru 
înţelegerea adevăratului simbolism al „personajelor” vedice, 
şi de asemenea a riturilor ca imagine a „ceea ce a fost la 
început”, independent de orice aplicaţie ce i se poate da 
în circumstanţe particulare de felul evenimentelor vieţii 
umane, aplicaţie care dimpotrivă îşi trage de aici toată 
valoarea şi eficacitatea sa. (anul 1938; p. 233) 


- The Art Bulletin din Chicago (voi. XX, 1938) publică 
continuarea unui studiu al dlui Ananda K. Coomaraswamy, 
MedicevalTEsthetic, al cărui început l-am semnalat la timpul 
său; această a doua parte cuprinde traducerea adnotată a 
comentariului Sfântului Toma dAquino la textul Sfântului 
Dionisie Areopagitul (De divinis nominibus, IV, 5), şi o 
notă despre raportul dintre Frumuseţe şi Adevăr. Menţi¬ 
onăm în particular ceea ce e spus despre superioritatea 
contemplaţiei asupra acţiunii, „care este punctul de vedere 
ortodox constant afirmat în tradiţia universală”, şi nu doar 
în Orient cum o pretind câţiva, deşi ea a putut fi întunecată 
de tendinţele „moraliste ale filozofiei religioase a Europei 

moderne”; despre necesitatea de a înţelege în mod intelectual 
o operă de artă şi nu doar de a o „simţi”, contrar actualelor 
concepţii „estetice”; în sfârşit, despre lipsa de importanţă a 
individualităţii artistului, ce explică anonimatul caracteristic 
operelor Evului Mediu, căci „important e ceea ce se spune şi 
nu cine o spune”: iată un adevăr de care modernii amatori 
de „personalităţi” ar trebui să profite! ( ibidem ; pp. 235-236) 


- De acelaşi autor, în The Poona Orientalist (n° din 
aprilie), un articol despre simbolismul umbrelei de soare 
(chhatra ), şi al lui ushnîşa, care, înainte de a fi protuberanţa 
craniană ce se vede în figurările buddhiste, a fost la început 
un turban; aceste două obiecte fac parte din atributele 
regalităţii şi, cum motivele acestui fapt sunt îndeosebi 
interesante, ne propunem să revenim şi asupra acestei 
chestiuni într-un articol apropiat. ( ibidem ; pp. 236-237) 


- în New Indian Antiquary (n° din aprilie, mai şi iunie), 
dl. Ananda K. Coomaraswamy studiază diferite pasaje 
dificile şi deseori rău interpretate din Katha Upanişad-, în 
cursul acestei examinări, el abordează numeroase chestiuni 
foarte importante, şi nu putem aici decât să enumerăm 
câteva dintre cele principale: semnificaţia reală a „Morţii” 
(Mrityu sau Yama) sub aspectul său superior, şi a identificării 
sale cu Soarele, în calitate de gardian al trecerii desemnată 
ea însăşi ca „poarta solară”, şi prin care se atinge starea 
ultimă şi „extra-cosmică”, „Empireul” distins de un „Elizeu” 
sub-solar care este încă în puterea Morţii; „cele trei morţi” 
reprezentate prin cele trei nopţi petrecute de Nachiketas 
(adică, după sensul însuşi al numelui său, „cel care încă nu are 
cunoaşterea”) pe pragul lăcaşului lui Mrityu ; corespondenţa 
celor trei favoruri cerute de Nachiketas cu „cei trei paşi” ai lui 
Vişnu) sensul precis al cuvântului sristi, care ar putea fi redat 

prin „expresie” mai degrabă decât prin „emanaţie”, pentru a 
desemna producerea lumii manifestate, şi aplicarea ideii de 
„măsură” ( mătrâ ) la actul însuşi al acestei produceri; sensul 
cuvântului rita, ce desemnează în mod propriu ordinea 
cosmică, şi cu care cuvântul „ordine” ( ordo în latină), 
ca şi „rit”, e de altfel înrudit în mod direct; simbolismul 
„podului” ( setu ), care coincide cu cel al lui sutrâtmâ ce leagă 
între ele toate stările de fiinţă; unirea manifestatului şi a 
non-manifestatului ( vyaktăvyakta ), ca „o singură esenţă şi 
două naturi”, în „Identitatea Supremă”. Notăm de asemenea 
anumite reflecţii dintre cele mai juste asupra modului în 
care, la majoritatea orientaliştilor, interpretarea textelor 
este afectată de erorile unor puncte de vedere precum 
„istoricismul” şi „naturalismul”, şi observaţia că „gândirea” 
în sensul profan, şi prin urmare „ştiinţa” şi „filozofia” 
în accepţiunea lor modernă, nu aparţine nicidecum în 
realitate domeniului vieţii contemplative, care ţine exclusiv 
de intelectul pur, ci doar celui al vieţii active; această ultimă 
remarcă este îndeosebi interesantă pentru a reduce la justa 
lor valoare pretenţiile unei anumite pseudo-intelectualităţi. 
(ibidem ; pp. 237-238) 


- The American Scholar (n° din primăvara lui 1939) 
publică o conferinţă a dlui Ananda Coomaraswamy 
intitulată The Vedănta and Western Tradition-, această 
conferinţă a fost ţinută în faţa unui auditoriu format din 
studenţi americani, ce nu aveau fireşte nici o cunoaştere a 
doctrinelor orientale; asta înseamnă că misiunea n-a fost cu 
siguranţă lipsită de dificultăţi. Autorul a expus mai întâi cu 
o remarcabilă claritate caracterele esenţiale ale metafizicii 
tradiţionale, ce este ea şi de asemenea ce nu este ea, insistând 
în particular pe diferenţele capitale ce o separă de tot ce 
poartă de obicei numele de „filozofie”. El ia apoi principalele 
puncte ale doctrinei Vedănta, clarificându-le prin paralele 

cu alte studii tradiţionale, mai ales cu cele ale grecilor şi ale 
creştinismului, al căror limbaj trebuie să fie în mod normal 
mai familiar occidentalilor, arătând în acelaşi timp prin 
aceasta universalitatea tradiţiei. Vom semnala în special 
părţile expunerii privitoare la Atmă şi la raporturile sale 
cu lumea manifestată, la „transmigrare” distinsă de „me- 
tempshihoză” şi la imposibilitatea „reîncarnării”, la proce¬ 
sul realizării spirituale; în această din urmă [expunere], 
regăsim explicarea câtorva simboluri despre care am avut 
ocazia să vorbim recent, precum cele ale „razei solare”, 
„vârfului arborelui” şi „porţii strâmte”, alături de distincţia 
stărilor „elizeice” şi „empireice” şi trecerea de la una la alta 
„prin Soare”. încheind, autorul are grijă să precizeze că, în 
orice doctrină tradiţională, nu e vorba niciodată de o „cer¬ 
cetare”, ci doar de o „explicitare”, şi că „Adevărul ultim nu 
este ceva ce trebuie descoperit, ci înţeles de fiecare, şi fiecare 
trebuie să se străduie s-o facă prin el însuşi”, (anul 1939; pp. 
239-240) 


- în Harvard Journal of Asiatic Studies (n° din iulie), 
dl. Ananda K. Coomaraswamy studiază semnificaţia a 
diverşi termeni păli ce au fost inexact interpretaţi în unele 
publicaţii recente; el remarcă faptul că aceştia nu pot fi 
realmente înţeleşi decât raportându-i la forma lor sanscrită 
şi la ideile pe care aceasta le implica chiar în mediul căruia 
i se adresa buddhismul la început; aceasta presupune o 
cunoaştere a Vedelor şi a Upanişadelor, care le lipsea adesea 
comentatorilor buddhişti înşişi. Articolele consacrate 
câtorva dintre termenii de care e vorba constituie un veritabil 
studiu al retoricii şi al dialecticii buddhiste; altele ating în 
mod mai direct unele puncte ale doctrinei şi simbolismului, 
şi regăsim printre ele consideraţii pe care autorul le-a 
expiTs chiar aici; tot aici se află şi nota despre păsa, de care 

am vorbit în altă parte în articolul nostru despre „urechea 
acului”, (anul 1940; p. 242) 

- în Bulletin of the Museum of Fine Arts din Boston 
(n° din aprilie), dl. Ananda K. Coomaraswamy studiază 
un email indian din secolul XVI, care îi reprezintă pe cei 
zece Avatăra ai lui Vişnu, cu particularităţi, pentru doi 
dintre ei, ce par a fi destul de rare şi care sunt interesant 
de notat din punct de vedere simbolic: al nouălea Avatăra 
este reprezentat sub figura lui fagannâtha, şi al zecelea sub 
cea a unui cal fără cavaler şi purtând un parasol, condus 
de un personaj care poate fi Indra, ceea ce ar putea aminti 
de vechile figurări buddhiste ale „marii plecări”; dar nu s-ar 
putea gândi de asemenea că acest personaj încoronat este 
cel care, conform anumitor tradiţii, trebuie să-l aducă pe 
Kalki din misterioasa cetate Shambala 7 . în orice caz, trebuie 
înţeles bine că apropierile ce se pot găsi între iconografia 
hindusă şi cea buddhistă nu fac în realitate decât „să 
restabilească o unitate fundamentală ce a fost întunecată 
de forma pseudo-istorică dată legendei lui Buddha”, în 
detrimentul semnificaţiei sale originare şi într-adevăr 
profunde. Mai semnalăm, în conexiune cu un alt subiect, 
cel al simbolismului teatrului, observaţia că termenul 
avatarana este folosit pentru a desemna intrarea în scenă a 
unui actor, „care este o apariţie din spatele unei cortine şi o 
„manifestare” analoagă celei a lui Avatăra pe scena lumii”. 
Explicaţia rolului [acestor] Avatăra este dată, cum se ştie, 
de Krişna lui Arjuna ( Bhagavad-Gită , IV, 6-7), în dialogul 
a cărui reprezentare, poate chiar din această cauză, ocupă 
poziţia centrală în emailul de care e vorba, ca şi cum Krişna, 
pentru a-şi „ilustra” într-un fel cuvintele, i-ar arăta astfel lui 
Arjuna pe toţi ceilalţi Avatăra reuniţi în jurul său. (ibidem; 
pp. 245-246) 

- ZALMOXIS, „revistă de studii religioase”* sub 
direcţia dlui Mircea Eliade, a dat două numere, sau mai 
degrabă două volume, datate 1938 şi respectiv 1939, dar 
care în realitate au apărut puţin mai târziu. Volumul I 
conţine studiul dlui A. K. Coomaraswamy intitulat Filosofia 
artei medievale şi orientale, despre care am vorbit la timpul 
potrivit (numărul din iunie 1939), şi care este tot ceea ce 
cunoşteam atunci din această publicaţie. - în acelaşi volum, 
dl. Raffaele Pettazzoni studiază Corpul presărat cu ochi, 
aşadar cazurile destul de numeroase, şi aparţinând unor 
tradiţii foarte diverse, ale divinităţilor sau personajelor 
mitice figurate cu ochi multipli. El recunoaşte în mod just 
că acest simbolism este legat de „ideea omniprezenţei şi a 
omniştiinţei lui Dumnezeu”; totuşi, pare să nu vadă aici în 
definitiv decât o reprezentare a „cerului nocturn”, ochii fiind 
identificaţi cu stelele; dar în acest caz, chiar admiţându-se 
această explicaţie, i-ar mai rămâne să se întrebe ce 
simbolizează „cerul nocturn” însuşi... Să adăugăm imediat, 
pentru a nu mai reveni asupra acestui subiect, că, în Volumul 
II, o notă a dlui Coomaraswamy pune perfect lucrurile la 
punct: el remarcă înainte de orice faptul că formele divine 
despre care e vorba sunt toate „solare”, ceea ce arată că în 
realitate ochii corespund razelor soarelui; „din punctul de 
vedere al multiplicităţii noastre, Soarele este în centrul unei 
sfere cosmice, spre limitele căreia se întind în toate direcţiile 
nenumăratele sale raze”, şi „prin intermediul acestor raze se 
cunosc formele exprimate spre care se întind ele”, ceea ce 
permite să fie asimilate cu tot atâţia ochi; nu trebuie de altfel 
uitat că „o fiinţă unică are ochi multipli, numărul depinzând 
de punctul nostru de vedere, şi nu de fiinţa însăşi”. Dl 
Coomaraswamy relevă de asemenea o eroare destul de 
neobişnuită care, în legătură cu un pasaj din Talmudul 
babilonian, îl ia pe „îngerul Morţii” drept Satan; e vorba aici 
de două „entităţi” cu totul distincte. 

* Ediţia românească a celor trei volume ale revistei Zalmoxis a apărut 
la editura Polirom, Iaşi, 2000, sub îngrijirea lui Eugen Ciurtin (traducători: 
Eugen Ciurtin, Mihaela Timuş şi Andei Timotin) (N.f.). 

- într-un articol despre Cultul stindardului la sciţi şi în 
India, dl J. Przyluski remarcă faptul că anumite coloane, care 
„erau probabil în relaţie cu axa cosmică” au primit uneori 
„numele de dhvaja care desemnează în general un stindard 
mobil”; dar, lucru destul de curios după această constatare, 
el nu pare să ţină seama în mod clar că prăjina oricărui 
stindard este în mod efectiv, ca şi coloana (şi în special 
coloana izolată), un simbol axial. în ce priveşte chestiunea 
„stindardelor fixe” şi a „stindardelor mobile”, ea ni se pare 
destul de clară: stindardul fix, instalat de obicei lângă un 
templu şi destul de sus pentru „a-1 domina în felul unui 
minaret”, era un catarg comparabil întocmai celui al unui 
stupă (şi am putea spune de asemenea celui al unui car sau 
al unei nave, căci simbolismul este acelaşi în toate cazurile); 
stindardul mobil (a cărui prăjină era cel mai adesea o lance, 
alt simbol axial bine cunoscut) nu era în fond decât un 
„substitut” al stindardului fix, destinat să însoţească armatele 
în război, ceea ce evident nu-1 lipsea deloc de caracterul 
său de simbol al „axei cosmice”, la fel cum deplasarea unui 
sanctuar deopotrivă mobil şi care urma peregrinările unui 
popor nomad, ca în cazul Tabernacolului evreilor, nu lipsea 
acest sanctuar de caracterul său de imagine a „Centrului 
Lumii”. 

- Vom nota doar un articol al dlui Cari Hentze despre 
Cultul ursului sau al tigrului şi Tao-t’ie, fără a insista asupra 
lui pentru moment, deoarece ne propunem să revenim 
foarte curând la chestiunea simbolismului lui Tao-t’ie şi a 
altor figurări similare. 

- Buddha şi Zeul Soare, a d-lui Benjamin Rowland, 
pune în evidenţă, în legătură cu o pictură descoperită 
în Afghanistan, caracterul „solar” al lui Buddha, relie¬ 
fat în mod particular în iconografie, aşa cum a arătat-o dl. 
Coomaraswamy în diverse lucrări. E interesant de notat că, 
în unele serii de scene din viaţa lui Buddha, locul naşterii e 
ţinut de o reprezentare a lui Sărya şi a carului său, ceea ce se 
referă evident la ideea de Avatăra. 

- Un articol al dlui Mircea Eliade, intitulat Meta¬ 
lurgie, magie şi alchimie, nu este altceva decât o culegere de 
fenomene de tot felul ce se raportează la subiectele indicate 
în titlu, şi din care nu se degajă nici o concluzie foarte 
clară: unele dintre aceste fenomene, privitoare la fierari, ar 
putea servi ca „ilustrare” la ceea ce am scris cu privire la 
metalurgie în recenta noastră carte (Le Regne de la Quantite 
el Ies signes des Temps*, cap. XXII). Trebuie să semnalăm o 
eroare într-adevăr extraordinară, care este de altfel datorată, 
după cât se pare, lui R. Eisler, şi care e de natură să arunce 
o oarecare suspiciune asupra valorii lucrărilor acestuia: 
Kaabah este luată drept numele „pietrei negre”, ceea ce 
nu are nici un sens, căci această piatră nu este nicidecum 
cubică; edificiul, într-unul din unghiurile căruia este ea 
aşezată, este numit Kaabah, pentru că are forma unui cub; 
şi, în plus, această aşa-zisă „piatră Kaabah ” devine apoi o 
„zeiţă Kaabah”, care în mod sigur îT-a existat niciodată! Nu 
este de altfel greu de ghicit despre ce e vorba, deoarece se 
citează în această privinţă o lucrare a lui R. Eisler intitulată 
Kuba-Kybele; din nefericire, aceasta este o apropiere la fel 
de fantezistă ca şi acelea, pe care le-am întâlnit în altă parte, 
ale aceleiaşi Cybele cu „Kabbala” şi cu un „cal”; etimologic, 
Cybele, precum Părvatim India, nu este altceva decât „zeiţa 
muntelui”; şi vom adăuga faptul că, în simbolism, muntele 
este reprezentat întotdeauna sub o formă conică şi nu cubică, 
sau dacă se preferă, în proiecţie verticală, ca un triunghi şi 
nu ca un pătrat. 

- Dl. Ioan Coman consacră un lung articol lui Orfeu, 
civilizator al umanităţii (am spune mai degrabă al unei 
anumite părţi a umanităţii), dar n-a reuşit să dea despre el 
decât o idee foarte „slabă” şi n-a rezolvat nici o chestiune cu 
adevărat importantă; chiar pasajele în care se face aluzie la 
Mistere şi la iniţiere (căci în fine, trebuia să le menţioneze în 


* Rene Guenon, Domnia cantităţii şi semnele vremurilor , trad. Florin 
Mihăescu şi Dan Stanca, Humanitas, 1995 (N.f.). 

pofida a orice) nu aruncă nici cea mai mică rază de lumină 
asupra sensului profund al orfismului. Lucru curios, autorul, 
vorbind despre „oamenii primitivi” civilizaţi de Orfeu, nu 
pare să se îndoiască câtuşi de puţin că aceşti oameni mai 
mult sau mai puţin sălbatici (şi poate este totuşi o exagerare 
în a face din ei nişte „canibali”), departe de a fi „primitivi” 
în realitate, aparţineau deja „vârstei fierului”. 

- Nu vom insista asupra câtorva articole „folclorice”, 
cuprinse în acest volum şi în următoarele, care nu au decât 
un caracter pur documentar şi un interes mai cu seamă 
local, (anii 1946-1946; pp. 250-253) 


- Volumul II din ZALMOXIS debutează cu studiul dlui 
Coomaraswamy despre Swayamătrinnă: Janua Coeli, despre 
care vorbim mai amplu în altă parte. Urmează apoi două 
articole despre zeul get Zalmoxis al cărui nume serveşte 
drept titlu al revistei: în primul, dl. Cari Clemen pare a vrea 
să vadă în el mai ales un „zeu al vegetaţiei”, în conformitate 
cu concepţiile „naturiste” aduse la modă de Frazer. 

- în al doilea articol, dl. Ioan Coman examinează 
chestiunea de a şti dacă e vorba într-adevăr de un zeu sau de 
un „profet”, şi înclină să conchidă că Zalmoxis ar fi fost mai 
întâi un om şi că n-ar fi fost „divinizat” decât după aceea, ceea 
ce ni se pare a fi într-un fel o inversare a realităţii: în fapt, nu 
e nimic neobişnuit ca „profetul”, sau mai exact conducătorul 
suprem care era deopotrivă „rege şi mare preot”, înaintea 
separării celor două puteri, să fi primit numele principiului 
(desemnat, după cea mai plauzibilă etimologie, ca „Stăpânul 
oamenilor”, ceea ce s-ar putea apropia, ca nume divin, de 
expresia identică aflată în ultimul surah din Korăn) al cărui 
reprezentant era şi pe care îl „incarna” într-un anumit fel în 
lumea umană; acest nume, aplicat astfel în mod secundar 
unui om, era deci în mod propriu cel al unei funcţiuni, iar 
nu al unui individ, şi asta explică faptul că a putut exista, nu 

doar un singur om, ci o întreagă succesiune de oameni care 
să poarte numele de Zalmoxis. 

- Dl. Mircea Eliade studiază, în legătură cu o lucrare a 
dlui N. Cartojan, Cărţile populare în literatura românească; 
există aici, despre originile folclorului, anumite reflecţii ce 
nu sunt lipsite de justeţe în fond, deşi modul în care sunt 
exprimate nu e la adăpost de orice reproş: a vorbi despre 
„laicizarea” „fantasticului” ar părea mai degrabă ciudat, 
dar, atunci când se adaugă că această „laicizare” este o 
„degradare”, înţelegem că e vorba de o degenerescenţă 
datorată „vulgarizării” a ceva ce era la început de un cu 
totul alt ordin, ceea ce, fără a fi suficient de precis, e cel 
puţin conform adevărului (toate rezervele făcute cu privire 
la „fantastic”, care, la drept vorbind, nu pare astfel decât 
datorită neînţelegerii semnificaţiei sale simbolice). Ceea ce, 
dimpotrivă, e într-adevăr stupefiant, pentru oricine posedă 
oarecare cunoştinţe tradiţionale, e faptul că s-au putut taxa 
de „infantilism” legende precum cea a „Lemnului Crucii”, 
pe care o vom transcrie aici deoarece simbolismul său destul 
de transparent ni se pare a fi de natură să-i intereseze pe 
cititorii noştri: „După ce Adam a fost îngropat cu cununa 
pe cap, din cunună a crescut un pom înalt şi minunat care, 
din tulpină, s-a despărţit în trei crăci mari. Acestea s-au 
împreunat, pentru a se despărţi şi a se împreuna din nou, 
şi aceasta până în şapte rânduri. Din acest pom s-a făcut 
crucea pe care a fost răstignit Mântuitorul”*. Nu regăsim 
în mod clar, în descrierea creşterii acestui arbore misterios 
(care este, se-nţelege de la sine, esenţialmente „axial”), cele 
trei nădi principale şi cele şapte cakra din tradiţia hindusă? 

- Ale d-lui Mircea Eliade sunt de asemenea Notele 
asupra simbolismului acvatic**, care par de altfel a nu fi 


* N. Cartojan, Cărţile populare în literatura românească, Ed. Enciclo¬ 
pedică Română, Bucureşti, 1974, voi. 1, p. 158. (N.t.) 

** Vezi şi ediţia anastatică a acestor Note îngrijită de Georg Lecca (trad. 
Lucia Zaharescu, studiu introductiv Marcel Tolcea), Timişoara-Cluj, 2002. (N.t.) 

decât un început, căci e vorba doar de scoici, de perle şi de 
utilizările lor rituale bazate pe sensul de „fecunditate” sau 
de „fertilitate” ce le este în general recunoscut, şi care e pus 
în legătură nu doar cu naşterea în accepţiunea obişnuită a 
acestui cuvânt, ci şi cu „a doua naştere” în riturile iniţiatice, 
şi chiar, în riturile funerare, cu „învierea” şi prin urmare cu 
nemurirea. ( ibidem ; pp. 253-254) 


- în Journal of the American Oriental Society (1941), dl. 
A. K. Coomaraswamy studiază sensul termenului sanscrit 
Lila , care înseamnă în mod propriu „joc”, şi care e aplicat 
în special activităţii divine: această concepţie este de altfel 
departe de a fi specifică Indiei, putându-se găsi de asemenea 
exprimată foarte clar, de exemplu, la Eckhart şi Boehme. 
Platon, dacă n-a descris în mod expres activitatea divină 
ca un joc, spune cel puţin că noi suntem „jucăriile” Zeului, 
ceea ce poate fi ilustrat prin mişcarea pieselor jocului de 
şah, şi mai ales prin jocul marionetelor (firul de care sunt 
suspendate acestea şi care le face să se mişte fiind o imagine 
a lui sutrătmă despre care am vorbit în altă parte). în toate 
cazurile, „jocul” diferă de „muncă” prin aceea că el este o 
activitate spontană, care nu este datorată nici unei necesităţi 
şi nu implică nici un efort, ceea ce se potriveşte de aceea 
cât se poate de perfect activităţii divine; şi autorul aminteşte 
în plus, în această privinţă, că jocurile aveau, la origine, 
un caracter sacru şi ritual. El arată apoi, prin consideraţii 
lingvistice, că prototipul simbolic al acestei concepţii se 
găseşte în mişcarea focului sau a luminii, exprimată prin 
verbul lelăy de care este legat cuvântul lila ; „jocul” unei 
flăcări sau al unei lumini vibrante este un simbol adecvat al 
manifestării Spiritului. ( ibidem; p. 254-255) 


- în Journal of Philosophy (n° din 24 septembrie 1942), 
dl. Coomaraswamy revine asupra aceluiaşi subiect într-o 

notă intitulată Play and Seriousness ; Spiritul sau „Şinele” 
nu este afectat de soarta vehiculelor de diferite ordine prin 
intermediul cărora se manifestă, şi antrenează fireşte, pentru 
cel ce are conştiinţa acestui lucru, dezinteresul sau detaşarea 
faţă de acţiune şi de fructele sale, în sensul în care îl înţelege 
Bhagavad-Gită-, însă, dacă acest dezinteres ne duce la a 
considera viaţa ca un joc, ar fi o eroare să se opună această 
atitudine „seriozităţii” care caracterizează munca. în joc, nu 
e nimic altceva de câştigat decât „plăcerea ce desăvârşeşte 
operaţiunea” şi de asemenea înţelegerea a ceea ce, în realitate, 
constituie în mod propriu un rit; dar asta nu înseamnă că ar 
trebui să ne jucăm cu nepăsare, ceea ce n-ar fi în acord decât 
cu punctul de vedere profan şi anormal al modernilor care 
privesc jocurile ca insignifiante în ele însele. Noi jucăm un 
rol determinat de propria noastră natură, şi singura noastră 
preocupare trebuie să fie să-l jucăm bine, fără a ţine seama 
de rezultat; activitatea divină este numită un „joc” pentru 
că ea nu poate avea ca scop o utilitate oarecare, şi în acelaşi 
sens viaţa noastră poate deveni de asemenea un joc; însă, la 
acest nivel, „jocul” şi „munca” nu pot fi distinse în nici un fel 
între ele. ( ibidem ; p. 255) 


- în New Indian Antiquary (n° din decembrie 
1939), sub titlul The Reinterpretation of Buddhism, dl A. 
K. Coomaraswamy examinează unele dintre punctele 
principale în care ar trebui rectificată concepţia ce a existat 
până acum despre buddhism, care în realitate nu a fost atât de 
admirat în Europa decât pentru că a fost foarte rău înţeles. Dl. 
Rhys Davids a contribuit prin cărţile sale recente la această 
rectificare, în special în ce priveşte interpretarea lui anattâ, 
care nu implică nicidecum o negare a lui Ătman cum s-a 
pretins atât de des, dar care nu poate fi înţeleasă cu adevărat 
decât prin distincţia între „Marele Ătman” şi „micul Ătman”, 
adică în definitiv între „Sine” şi „eu” (oricare ar fi termenii 

ce vor fi preferaţi a fi adoptaţi pentru a-i desemna în limbile 
occidentale, şi dintre care cel de „suflet” trebuie în special 
evitat deoarece dă loc la nenumărate confuzii); şi doar celui 
de al doilea i se neagă posesiunea unei realităţi esenţiale şi 
permanente. Când se spune despre individualitate, conside¬ 
rată în partea sa psihică la fel ca în partea sa corporală, că 
„aceasta nu este Şinele”, chiar acest lucru presupune că există 
un „Sine”, care este fiinţa veritabilă şi spirituală, în întregime 
distinctă şi independentă de acest compus ce îi serveşte 
doar de vehicul temporar, şi căruia nu-i este nicidecum unul 
dintre elementele componente; şi nici în aceasta, în fond, 
buddhismul nu diferă deloc de brahmanism. De asemenea, 
starea de arhat, care este eliberat de „eu” sau de „micul 
Âtman”, n-ar putea în nici un fel fi privită ca o „anihilare” 
(lucru ce este de altfel de neconceput); el a încetat să fie 
„cineva”, dar, chiar prin aceasta, el „este” pur şi simplu; e 
adevărat că el nu este „nicăieri” (şi aici dl. Rhys Davids pare 
să se fi înşelat asupra sensului în care trebuie înţeles acest 
lucru), însă pentru că „Şinele” n-ar putea evident să fie 
supus spaţiului, la fel nici cantităţii sau oricărei alte condiţii 
speciale de existenţă. O altă consecinţă importantă este că, 
în buddhism nu mai puţin decât în brahmanism, nu poate fi 
loc pentru o „pretinsă reîncarnare”: „eul” fiind tranzitoriu şi 
impermanent, încetează să existe prin disoluţia compusului 
ce îl constituia, şi în acest caz nu există nimic care să se poată 
realmente „reîncarna”; „Spiritul” singur poate fi conceput ca 
„transmigrant”, sau ca trecând de la o „locuinţă” la alta, dar 
tocmai pentru că este, în el însuşi, esenţialmente independent 
de orice individualitate şi de orice stare contingenţă. 

- Acest studiu se încheie cu o examinare a sensului 
cuvântului bhu, pentru care dl. Rhys Davids a insistat în 
mod prea exclusiv asupra ideii de „devenire”, deşi aceasta îi 
este adesea conţinută de altfel, şi asupra sensului cuvântului 
jhănă (în sanscrită dhyăna), care nu este „meditaţie”, ci 
„contemplaţie”, şi care, fiind o stare esenţialmente activă, nu 



Recenzii apărute în Etudes Traditionnelles 179 


are nimic în comun cu vreo „experienţă mistică” oarecare. 
(ibidem ; pp. 258-259) 


- New Indian Antiquary (n° din aprilie 1940) a publicat 
un important studiu al dlui Coomaraswamy, intitulat 
Akimchannâ: selfnaughting', care se raportează din nou la un 
subiect legat de chestiunea lui anattâ, şi tratat în special aici 
din punctul de vedere al paralelismului ce există în această 
privinţă între doctrinele buddhistă şi creştină. Omul are 
două Atmâ, în sensul arătat înainte, unul raţional şi muritor, 
celălalt spiritual şi care nu este condiţionat în nici un fel de 
timp sau de spaţiu; primul este cel ce trebuie „aneantizat”, sau 
cel de care omul trebuie să ajungă să se elibereze chiar prin 
cunoaşterea adevăratei sale naturi. Fiinţa noastră reală nu 
este nicidecum angajată în operaţiunile gândirii discursive 
şi ale cunoaşterii empirice (prin care filozofia vrea de obicei 
să dovedească validitatea conştiinţei noastre de a fi, ceea ce 
este în mod propriu antimetafizic); şi doar acestui „spirit”, 
deosebit de corp şi de suflet, adică de tot ce este fenomenal 
şi formal, îi recunoaşte tradiţia o libertate absolută, care, 
exercitându-se faţă de timp ca şi de spaţiu, implică în mod 
necesar nemurirea. Nu putem rezuma numeroasele citate 
ce stabilesc pe cât de clar e posibil că această doctrină este 
creştină ca şi buddhistă (se poate spune că, în fapt, ea este 
universală), nici textele ce precizează în mod mai special 
concepţia despre akimchannâ sub forma sa buddhistă; 
semnalăm doar că anonimatul este considerat ca un aspect 
esenţial al akimchannâ, ceea ce este în raport direct cu 
ceea ce am expus noi înşine (Domnia cantităţii şi semnele 
vremurilor, cap. IX, unde am menţionat de altfel articolul de 
care e vorba acum) despre sensul superior al anonimatului 
şi despre rolul său în civilizaţiile tradiţionale. ( ibidem; pp. 
259-260) 


Vezi Ananda K. Coomaraswamy, Nimicirea de Sine (sau eliberarea 
Divinului din noi), trad. Alexandru Anghel, Editura Herald, Bucureşti, 2005. 

- în New Indian Antiquary de asemenea (n° din iunie 
1943), acelaşi autor, într-un articol despre Unâtiriktan and 
Atyarichyata, arată, prin studiul sensului acestor termeni şi 
al folosirii lor în textele vedice, că Prajâpati, ca Producător 
şi Regent al fiinţelor manifestate, trebuie privit ca „o 
syzygie de principii conjugate, masculin şi feminin”, care 
sunt reprezentate simbolic ca un „plin” şi un „gol”, şi care 
sunt de asemenea puse în concordanţă cu Soarele şi Luna. 
Aceasta este în legătură, în special, cu simbolismul „vasului 
plin” sau a „vasului abundenţei”, Graalul fiindu-i una dintre 
forme, şi al cărui caracter „solar” este în mod mai particular 
manifestat în ritualul hindus. ( ibidem ; pp. 259-260) 


- în Review of Religion (n° din noiembrie 1941), dl. 
Coomaraswamy consacră o notă lui The „£” at Delphi, 
pe care îl explică în conexiune cu riturile iniţiatice şi cu 
întrebarea „Cine eşti tu?” pusă celui ce se prezenta la „poarta 
solară”. „Cunoaşte-te pe tine însuţi” (gnâthi seauton) trebuie 
interpretată, în această privinţă, ca o expresie indirectă a 
acestei întrebări puse de Apollon sau zeul „solar”, iar £-ul, 
echivalent al lui ei după Plutarh, dă răspunsul sub o formă 
enigmatică: „Tu eşti”, adică: „Ceea ce Tu eşti (Soarele), eu 
sunt”; nici un alt răspuns veritabil n-ar putea fi într-adevăr 
dat de oricine este, cum se spune în Jaiminiya Upanişad 
Brahmana (I, 6, 1), „calificat pentru a intra în unire cu 
Soarele”. ( ibidem ; p. 261) 


- în aceeaşi revistă din nou (n° din noiembrie 
1942), On Being in One's Right Mind, de asemenea a dlui 
Coomaraswamy, este o explicaţie a adevăratului sens al 
termenului grecesc metanoia, care este redat de obicei şi 
foarte insuficient prin „căinţă”, şi care exprimă în realitate 
o schimbare a nows-ului, adică o metamorfoză intelectuală. 
Acesta este de asemenea, în fond, sensul originar al 

cuvântului „convertire” care implică un fel de „întoarcere” 
a cărei importanţă depăşeşte cu mult domeniul „moral” în 
care s-a ajuns să fie considerat aproape exclusiv; metanoia 
este o transformare a întregii fiinţe, care trece „de la gândirea 
umană la înţelegerea divină”. Toate doctrinele tradiţionale 
arată că „mentalul” în om este dublu, după cum e considerat 
fie ca îndreptat spre lucrurile sensibile, care este mentalul 
luat în sensul său obişnuit şi individual, fie ca transpus 
într-un sens superior, în care el se identifică cu hegemon- ul 
lui Platon sau cu antaryămî-u\ tradiţiei hinduse; metanoia 
este în mod propriu trecerea conştientă de la unul la celălalt, 
de unde rezultă într-un fel naşterea unui „om nou”; şi 
noţiunea şi necesitatea acestei metanoia sunt, sub diverse 
formulări echivalente în realitate, unanim afirmate de toate 
tradiţiile. ( ibidem ; p. 262) 


- în Harvard Journal of Asiatic Studies (n° din februarie 
1942), dl. A. K. Coomarasvamy a publicat un important 
studiu, Atmayajna: Self-sacrifice, a cărui idee principală, 
justificată prin multe referinţe la textele tradiţionale, este - 
cum se va fi putut înţelege deja din citările pe care le-am făcut 
din el în altă parte - că orice sacrificiu este în realitate un 
„sacrificiu de sine însuşi”, prin identificarea sacrificatorului 
cu victima sau cu ofranda. Pe de altă parte, sacrificiul fiind 
actul ritual prin excelenţă, toate celelalte participă la natura 
sa şi i se integrează într-un fel, astfel încât el e cel ce determină 
în mod necesar întreg ansamblul structurii unei societăţi 
tradiţionale, în care totul poate fi privit ca reprezentând 
un veritabil sacrificiu perpetuu. în această interpretare 
sacrificială a vieţii, actele, având un caracter esenţialmente 
simbolic, trebuie tratate ca suporturi ale contemplaţiei 
(dhiyălamba ), ceea ce presupune că orice practică implică 
şi include o teorie corespondentă. E imposibil să se rezu¬ 
me tot ce s-a spus, cu această ocazie, despre Agnihostra, 
despre Soma, despre „uciderea Balaurului” (ce simbolizează 

dominarea „eu”-lui de către „Sine”), despre semnificaţia 
anumitor termeni tehnici importanţi, despre supravieţuirea 
„folclorică” a riturilor tradiţionale, şi încă despre multe alte 
chestiuni. Ne vom mulţumi să reproducem câteva pasaje 
ce se raportează în mod mai particular la concepţia tradi¬ 
ţională a acţiunii: „Actele de toate felurile sunt reduse la 
paradigmele sau arhetipurile lor, şi raportate prin aceasta 
la Cel din care provine orice acţiune; când ideea că „eu 
sunt agentul” a fost depăşită şi actele nu mai sunt ale 
„noastre”, când nu mai suntem „cineva”, atunci ceea ce 
facem nu ne mai poate afecta esenţa cum n-o poate afecta 
pe a Celui ale cărui organe suntem; doar în acest sens, şi 
nu încercând în zadar să nu facem nimic, poate fi înfrânt 
lanţul cauzal al destinului... Dacă sacrificiul este în ultimă 
analiză o operaţiune interioară, acest lucru nu implică nici o 
depreciere a actelor fizice care sunt suporturile contemplaţiei. 
Prioritatea vieţii contemplative nu distruge validitatea reală 
a vieţii active, la fel cum, în artă, întâietatea lui adus primus 
liber şi imaginativ nu suprimă utilitatea lui adus secundus 
manual... Eadevărat că, precum menţionează Vedânta, nici 
un mijloc nu e capabil să-l facă pe om să-şi atingă scopul 
ultim, dar nu trebuie uitat niciodată că mijloacele sunt 
pregătitoare pentru acest scop”. ( ibidem ; pp. 262-263) 


- Journal of the American Oriental Society (supliment 
la n° din aprilie-iunie 1944) a publicat două studii ale dlui 
Coomaraswamy, din care primul este intitulat: Recollection, 
Indian and Platonic; este vorba despre „reminiscenţa” 
platoniciană şi de echivalentul său în tradiţiile hindusă şi 
buddhistă. Această doctrină, conform căreia ceea ce noi 
numim „a învăţa” este în realitate „a ne aminti”, implică 
faptul că „cunoaşterea” noastră nu este decât prin participare 
la omniscienţa unui principiu spiritual imanent, la fel cum 
frumuseţea este frumuseţe prin participare la Frumos, şi 
cum orice fiinţă este o participare la Fiinţa pură. Această 

omniscienţă este corelativă ominiprezenţei atemporale; 
n-ar putea fi aşadar vorba de o „preştiinţă” a viitorului ca 
atare, prin care destinul ne-ar fi hotărât în mod arbitrar, din 
această concepţie falsă provenind toate confuziile pe acest 
subiect. Nu există aici mai multă cunoaştere a viitorului 
decât a trecutului, ci doar cea a unui „acum”; experienţa 
duratei este incompatibilă cu omniscienţa, şi de aceea „eul” 
empiric e incapabil de aceasta. Pe de altă parte, în măsura 
în care suntem în măsură să ne identificăm cu „Şinele” 
omniscient, ne înălţăm deasupra înlănţuirii evenimentelor 
ce constituie destinul; astfel, aceeaşi doctrină a cunoaşterii 
prin participare este inseparabil legată de posibilitatea 
eliberării din cuplurile de opoziţii, din care trecutul şi 
viitorul, „aici” şi „acolo” nu sunt decât cazuri particulare. 
Cum a spus-o Nicolaus Cusanus, „zidul Paradisului în 
care rezidă Dumnezeu este făcut din aceste contrarii, prin¬ 
tre care trece calea strâmtă ce permite accesul în el”; în 
alţi termeni, calea noastră trece prin „acum” şi „nicăieri” 
în care nici o experienţă empirică nu este posibilă, însă 
faptul „reminiscenţei” ne încredinţează că înţelegătorilor 
Adevărului le este deschisă Calea. 

- Al doilea studiu, On the One and Only Transmigrant, 
e într-un fel o explicaţie a cuvântului lui Sankarăchărya 
conform căruia „nu există cu adevărat alt transmigrant 
(samsari) decât Isvara”. Procesul existenţei contingente sau 
al devenirii, în orice lume ar fi, e o „repetare a morţii şi a 
naşterii”; Eliberarea ( Mokşa ) este în mod propriu eliberarea 
din această devenire. în doctrina tradiţională, nu este 
nicidecum vorba de „reîncarnare”, cel puţin dacă nu se vrea 
să se înţeleagă în mod simplu prin aceasta transmiterea unor 
elemente ale „eu”-lui individual şi temporal de la tată la 
descendenţii săi. Transmigrarea este cu totul altceva: atunci 
când o fiinţă moare, „Şinele”, care este de ordin universal, 
transmigrează ( samsarati ), aşadar continuă să animeze 
existenţe contingente, ale căror forme sunt predeterminate 
prin înlănţuirea cauzelor mediate. Eliberarea nu este 

pentru „eul” nostru, ci pentru acest „Sine” care nu devine 
niciodată „cineva”, adică ea nu este pentru noi decât atunci 
când nu mai suntem noi înşine, ca indivizi, ci când am 
realizat identitatea exprimată prin formula upanişadică 
„tu eşti Acesta” ( Tat tvam asi ). Această doctrină nu este 
de altfel deloc specifică Indiei, precum o arată numeroase 
texte ce aparţin altor forme tradiţionale; aici, ca şi în cazul 
„reminiscenţei”, e vorba de o doctrină care face într-adevăr 
parte din tradiţia universală. ( ibidem ; pp. 264-265) 


- în Journal of American Folklore (1944), dl. Ananda 
Coomaraswamy a publicat A Note on the Stickfast Motif. 
e vorba de basme sau de povestiri simbolice, majoritatea 
întâlnindu-se în textele buddhiste şi în special în Jătaka, în 
care un obiect uns cu clei sau o altă capcană de acelaşi gen 
(care uneori este sau pare animat) e pusă de un vânător ce 
reprezintă Moartea; fiinţa care se prinde în această capcană 
este în general atrasă spre ea de sete sau de orice altă dorinţă 
ce o duce din greşeală într-un domeniu care nu este al său, 
şi care figurează atracţia pentru lucrurile sensibile. Autorul 
arată, prin diferite apropieri, că o istorie de acest tip putea să 
existe foarte bine în India multă vreme înainte de a îmbrăca 
forma sa specific buddhistă, şi că s-ar putea chiar să-şi 
aibă originea în această ţară, deşi nu este totuşi neapărat 
aşa, putându-se de asemenea admite că, dintr-o oarecare 
sursă preistorică comună, ea s-a răspândit deopotrivă în 
India şi în altă parte; dar ceea ce trebuie menţinut în orice 
caz, e că istoricul „motivelor”, pentru ca investigaţiile sale 
să fie valabile, nu trebuie să ţină seama doar de „litera” 
sau de forma lor exterioară, ci şi de „spiritul” lor, adică de 
semnificaţia lor reală, ceea ce din nefericire „folcloriştii” par 
să uite prea adesea, (anul 1947; p. 269) 


- De acelaşi autor în Motive (n° din mai 1944), un articol 
intitulat Paths that lead to the same Summit, şi purtând în 

plus, ca subtitlu, Some Observations on Comparative Religion: 
sunt arătate aici mai întâi cauzele care, în studiul comparativ 
al religiilor aşa cum este considerat astăzi, se opun cel mai 
adesea oricări înţelegeri veritabile, aceste studii fiind făcute 
fie de cei ce îşi privesc propria religie ca singura adevărată, 
fie dimpotrivă de cei ce sunt adversari ai oricărei religii, fie 
încă de cei ce fac din religie o simplă concepţie „etică” şi 
nu doctrinală. Scopul esenţial al acestui studiu ar trebui să 
fie de a permite să se recunoască echivalenţa formulărilor, 
diferite în aparenţă şi oarecum în mod accidental, care se 
întâlnesc în diversele forme tradiţionale, ceea ce ar oferi 
aderenţilor respectivi ai acestora o bază imediată de acord 
şi cooperare prin recunoaşterea principiilor lor comune; 
şi bineînţeles că n-ar putea fi nicidecum vorba în aceasta 
de ceea ce s-a convenit să se numească „toleranţă”, şi care 
nu este în fond decât indiferenţă faţă de adevăr. Pe de altă 
parte, un asemenea acord ar implica fireşte renunţarea 
la orice prozelitism şi la orice activitate „misionară” aşa 
cum e înţeleasă actualmente; de altfel, singura „convertire” 
veritabilă, şi de care toţi au deopotrivă nevoie, este metanoia 
înţeleasă în sensul său originar de metamorfoză intelectuală, 
şi care nu conduce de la o formă de credinţă la alta, ci de 
la uman la divin. Urmează apoi exemple caracteristice 
ale punctelor de vedere exprimate de cei vechi şi de alţi 
„necreştini” ce vorbescdespre religii diferite de ale lor, şi care 
fac dovada unei egale înţelegeri a acestor forme diferite; şi 
dl Coomaraswamy indică, în plus, câştigul pe care studentul 
în „religii comparate” ar putea şi ar trebui să-l aibă, chiar 
pentru înţelegerea propriei sale religii, din recunoaşterea 
doctrinelor similare exprimate într-un alt limbaj şi prin 
mijloace ce îi pot părea ciudate. „Există numeroase căi ce 
conduc spre vârful unui singur şi aceluiaşi munte; diferenţele 
între ele sunt cu atât mai aparente cu cât suntem mai jos, dar 
dispar pe culme; fiecare porneşte fireşte din punctul în care 
se află el însuşi; cel care se învârte în jurul muntelui pentru 
a căuta o altă cale nu avansează în ascensiunea sa”. ( ibidem ; 
pp. 269-270) 

- într-o serie de note intitulată Some Sources of 
Buddhist Iconography (Dr. B. C. Law Volume, Part I), dl. 
Coomaraswamy dă câteva noi exemple ale conformi¬ 
tăţii acestei iconografii cu simbolismul hindus anterior 
buddhismului. Reprezentarea lui Buddha ca un „stâlp 
de foc” este în strânsă relaţie cu descrierea lui Brahma ca 
„Arborele Vieţii”, care este de asemenea un „tufiş aprins”; 
acest stâlp axial, care sprijină Cerul, este în mod firesc şi un 
simbol al lui Agni, şi „fără îndoială că reprezentările unui 
stâlp sau ale unui arbore de foc sprijinit pe un lotus sunt în 
definitiv bazate pe textele vedice privitoare la naşterea unică 
şi arhetipală a lui Agni Vanaspati, arborele cu mii de ramuri, 
născut din lotus”. - Prototipul victoriei lui Buddha în disputa 
sa cu Kassapa al cărui lemn destinat focului sacrificial nu 
ardea, pe când al lui s-a aprins imediat, se găseşte în Taittirîya 
Samhitâ (II, 5, 8). - Flacăra pe capul unui Buddha îşi are 
explicaţia în acest pasaj din Bhagavad-Gîtâ (XIV, II): „Acolo 
unde există Cunoaştere, lumina ţâşneşte prin orificiile cor¬ 
pului”. - Lupta lui Boddhisattva cu Mâra, imediat înaintea 
„Marii Treziri”, are ca prototip lupta lui Indra cu Vritra, Ahi 
sau Namuchi, care sunt toţi în mod asemănător identificaţi 
cu Moartea ( Mrityu ). în ambele cazuri, eroul, deşi singur, 
are totuşi o „suită” sau o „gardă”, care este constituită în 
realitate din „suflurile” ( prânăh ) sau puterile regenerate ale 
sufletului, unite în samâdhi. Această stare de „stăpânire de 
sine”, în care sunt dominate formele Morţii (figurate prin 
armata lui Mâra), e adesea desemnată ca un „somn”, deşi 
este în realitate starea cea mai complet „trează” din câte pot 
fi; e aici, cum se-ntâmplă întotdeauna în cazurile similare, 
o răsturnare a raporturilor ce există, în condiţiile obişnuite, 
între somn şi conştienţa din starea de veghe: „faptul că viaţa 
noastră în mod prezent activă ar fi un „vis” din care ne vom 
trezi într-o zi, şi că, astfel treziţi, ne vom cufunda se pare 
în somn, e o concepţie ce revine constant în doctrinele 
metafizice ale întregii lumi”. - în fine, se semnalează faptul 
că în unele reprezentări ale armatei lui Mâra apar demoni 

fără cap; aceasta se raportează la o chestiune pe care dl. 
Coomaraswamy a tratat-o mai amplu în alte studii despre 
care vom vorbi în curând. ( ibidem ; pp. 270-271) 


- în Psychiatry (n° din august 1945), dl Ananda K. 
Coomaraswamy examinează două categorii de fenomene 
dintre cele pe care etnologii le interpretează greşit datorită 
ideilor lor preconcepute asupra „mentalităţii primitive” şi 
a tendinţei lor de a nu le considera decât ca particularităţi 
locale, care reprezintă în realitate „supravieţuiri”, uneori 
mai mult sau mai puţin degenerate, a teoriilor ce se regăsesc 
în toate doctrinele tradiţionale. Primul caz este cel al 
„credinţei” anumitor popoare conform căreia conceperea şi 
naşterea copiilor nu ar avea, în realitate, o cauză fiziologică, 
ci spirituală, constând în prezenţa unei entităţi căreia 
unirea tatălui cu mama i-ar servi doar ca să-i pregătească 
încarnarea; or, sub o formă sau alta, acelaşi lucru se află 
exprimat în toate tradiţiile, precum o arată numeroasele 
exemple precise luate din doctrinele hinduse, greceşti, 
creştine şi islamice. în al doilea caz, e vorba de ceea ce unii 
s-au crezut îndreptăţiţi să numească puppet-complex, adică 
ideea conform căreia individul uman e considerat ca fiind 
comparabil cu o marionetă, ale cărei acţiuni nu sunt dirijate 
prin propria sa voinţă, ci printr-o voinţă superioară, care este 
în definitiv însăşi Voinţa divină; această idee, care implică în 
fond doctrina lui lila şi pe cea a lui sutrâtmâ, există în mod 
explicit în tradiţiile hindusă şi buddhistă, şi la fel, într-un 
mod nu mai puţin clar, la Platon însuşi, de unde a trecut 
în Evul Mediu occidental. Cum spune dl. Coomaraswamy, 
„expresia complex, care presupune o psihoză, e cu totul 
nepotrivită pentru a desemna ceea ce este în realitate o teorie 
metafizică”; şi, pe de altă parte, „e imposibil de a pretinde 
că se examinează „învăţături tradiţionale” în adevărata 
lor perspectivă dacă li se ignoră universalitatea”; contrar 
a ceea ce par să gândească partizanii actualei „metode 

antropologice”, simpla observare a fenomenelor, oricât de 
atentă şi exactă ar fi, e cu siguranţă foarte departe de a fi 
suficientă pentru adevărata lor înţelegere. ( ibidem ; p. 272) 


- Revue de l’Histoire des Religions (n° din iulie- 
decembrie 1948) conţine un articol al dlui Mircea Eliade 
intitulat Le „dieu lieur” et le symbolisme des naeds-, e vorba în 
primul rând de Varuna, dar, în India vedică însăşi, acesta nu 
este singurul „zeu legător” şi, pe de altă parte, se găsesc în 
tradiţiile cele mai diverse concepte care corespund aceluiaşi 
„arhetip”, de asemenea rituri ce utilizează simbolismul 
„legăturii”, aplicându-1 de altfel în domenii multiple şi 
foarte diferite unele de altele. Dl. Eliade remarcă foarte just 
că aceste similitudini nu implică în mod necesar o filiaţie 
„istorică” precum cea presupusă de partizanii „teoriei 
împrumuturilor”, şi că toate acestea sunt departe de a se 
lăsa reduse exclusiv la o interpretare „magică” sau chiar 
„magico-religioasă”, fiind în conexiune cu o întreagă serie 
de alte simboluri, cum sunt „ţesătura Cosmosului, firul 
destinului uman, labirintul, lanţul existenţei etc.”, care se 
raportează în definitiv la însăşi structura lumii şi la situarea 
omului în aceasta. Ni se pare în special important să notăm 
aici raportul simbolismului nodurilor cu cel al ţesăturii, şi 
să adăugăm că, în fond, toate aceste simboluri sunt legate 
mai mult sau mai puţin de cel al lui sutrâtmâ despre care am 
vorbit deseori; în ceea ce priveşte simbolismul „labirintic”, 
vom aminti articolul intitulat Encadrements et labyrinthes 
(n° din octombrie- noiembrie 1947)* şi studiul lui A. K. 
Coomaraswamy la care se referea şi pe care l-a menţionat 
de asemenea şi dl. Eliade; e de altfel posibil să mai revenim 
asupra acestei chestiuni. 


Vezi „încadraturi şi labirinturi" (cap. LXVI, pp. 387-391), în Rene 
Guenon, Simboluri ale ştiinţei sacre, trad. Marcel Tolcea şi Sorina Ştefanescu, 
Humanitas, Bucureşti, 1997. (n.t.) 

- Un articol al dlui E. Lamotte despre Legenda lui 
Buddha este mai ales, în realitate, o expunere de ve¬ 
deri discordante ce au fost susţinute pe acest subiect de 
orientalişti, şi în special discuţiile între partizanii explicaţiei 
„mitologice” şi cei ai explicaţiei „raţionaliste”; din ceea ce s-a 
spus despre starea actuală a chestiunii, se pare că s-a sfârşit 
prin a se recunoaşte în general imposibilitatea de a separa 
elementele autentic biografice de elementele legendare. 
Acest lucru nu are prea mare importanţă în fond, ci ar trebui 
să fie mai degrabă penibil pentru cei în ochii cărora punctul 
de vedere istoric este aproape totul; şi cum să-i poţi face 
să-nţeleagă pe aceşti „critici” că acest caracter „mitic” sau 
simbolic al anumitor fapte nu exclude în mod obligatoriu 
realitatea lor istorică? Ei se mulţumesc, în lipsă de altceva 
mai bun, să compare texte străduindu-se să evidenţieze 
„stările succesive” ale legendei şi diverşii factori presupuşi a 
fi contribuit la dezvoltarea sa. ( ibidem ; pp. 274-275) 

